Liturgia hodín

## 22. jún 2009

## Sv. Jána Fishera, biskupa, a sv. Tomáša Mórusa, mučeníkov, ľubovoľná spomienka

Ján Fišer sa narodil roku 1469. V Cambridgi v Anglicku vyštudoval teológiu a bol vysvätený za kňaza. Vyvolili ho za rochesterského biskupa a viedol prísny život. Bol vynikajúcim pastierom a často navštevoval svojich veriacich. Napísal aj knihy proti vtedajším bludom.

Tomáš Morus sa narodil roku 1477. Študoval v Oxforde. Oženil sa a mal jedného syna a tri dcéry. Na kráľovskom dvore zastával úlohu kancelára. Napísal diela o správnom riadení štátu a na obranu náboženstva.

Oboch roku 1535 na rozkaz kráľa Henricha VIII., ktorému sa postavili na odpor v otázke zrušenia jeho manželstva, sťali. Jána Fišera 22. júna, Tomáša Morusa 6. júla. Keď bol biskup Ján Fišer vo väzení, Pavol III. ho prijal medzi kardinálov svätej rímskej Cirkvi.

RANNÉ CHVÁLY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Milostiam večným Kristovým
i mučeníkom víťazným
povinné chvály vzdávajme
a natešení spievajme.

Kniežatá Cirkvi vznešené,
v boji ich viedlo nadšenie;
víťazi palmou zdobení,
sú svetlom, silou zroneným.

Na hrozby sveta nedbali,
telesných múk sa nebáli;
krv svoju svätú vyliali
a večný život získali.

Trýzniteľ krutý, zbesilý
myslí si, že sú bez sily;
no oni z Božej milosti
pre Krista trpia v radosti.

Hľa, viera svätých nezdolná,
veriacich nádej nezlomná;
láska Kristovi oddaná
premáha zlobu tyrana.

Otcova sláva žiari v nich,
v hrdinoch slávnych Kristových;
Duch svoju vôľu vnuká im
a nebo jasá plesaním.

Prosíme teba, Ježišu,
pre ich krv, obeť najvyššiu,
pripoj aj nás k ich družine
vo večnej rajskej otčine. Amen.

PSALMÓDIA

Ant. 1 Pane, hneď zrána nás naplň svojou milosťou.

Žalm 90
Nech je nad nami dobrotivosť Pána *

U Pána je jeden deň ako tisíc rokov a tisíc rokov ako jeden deň. (2 Pt 3, 8)

Pane, stal si sa nám útočišťom *
z pokolenia na pokolenie.
Prv, než sa vrchy zrodili †
a povstali zem i svet, *
ty, Bože, si od vekov až naveky.

Človeka vraciaš do prachu *
a hovoríš: „Vráťte sa, synovia človeka!“
Veď tisíc rokov je u teba ako deň včerajší, čo sa pominul, *
a ako jedna nočná stráž.

Uchvacuješ ich: sú ako ranný sen; *
sú ako bylina v rozpuku:
ráno kvitne a rastie, *
večer vädne a usychá.

Hynieme vskutku pre tvoj hnev *
a desí nás tvoje rozhorčenie.
Naše neprávosti si postavil pred svoj zrak *
a pred jas svojej tváre naše tajné chyby.

V tvojom hneve sa nám míňajú všetky dni *
a naše roky plynú ako vzdych.
Vek nášho žitia je sedemdesiat rokov *
a ak sme pri sile, osemdesiat.
No zväčša sú len trápením a trýzňou, *
ubiehajú rýchlo a my odlietame.
Kto pozná silu tvojho hnevu *
a s bázňou prijme tvoje rozhorčenie?

A tak nás nauč rátať naše dni, *
aby sme našli múdrosť srdca.
Obráť sa k nám, Pane; dokedy budeš meškať? *
Zľutuj sa nad svojimi služobníkmi.
Hneď zrána nás naplň svojou milosťou *
a budeme jasať a radovať sa po všetky dni života.
Rozveseľ nás za dni, keď si nás ponížil, *
za roky, keď sme okusovali nešťastie.

Nech sa tvoje dielo zjaví tvojim služobníkom *
a ich deťom tvoja nádhera.
Nech je nad nami dobrotivosť Pána, nášho Boha; †
upevňuj dielo našich rúk, *
dielo našich rúk upevňuj!

Ant. 1 Pane, hneď zrána nás naplň svojou milosťou.

Ant. 2 Pánova chvála nech znie od končín zeme.

Chválospev
Hymnus o Bohu, víťazovi a spasiteľovi *
Iz 42, 10-16
Spievali novú pieseň pred Božím trónom. (Porov. Zjv 14, 3)

Spievajte Pánovi pieseň novú, *
jeho chvála nech znie od končín zeme;
spievajte mu, vy, čo vychádzate na more, i všetko, čo ho napĺňa, *
ostrovy aj ich obyvatelia.
Nech plesá púšť i jej osady, *
dediny, ktoré obýva Kedar.
Nech jasajú obyvatelia Skaly, *
nech z temena vrchov volajú.
Nech vzdajú Pánovi slávu *
a jeho chválu nech zvestujú na ostrovoch.

Pán vyjde sťa bohatier *
a rozohní sa ako bojovník;
zavolá, vykríkne *
a zvíťazí nad svojimi nepriateľmi.

„Mlčal som stále, čušal a premáhal som sa; †
ako žena, čo rodí, budem kričať, *
budem nariekať a hrmieť zároveň.
Vrchy a kopce obrátim na púšť, *
usuším všetku ich zeleň,
rieky premením na ostrovy *
aj močariny vysuším.
A slepých povediem cestou, ktorú nepoznajú, *
dám im kráčať po neznámych chodníkoch,
tmu pred nimi premením na svetlo *
a čo je krivé, urovnám.“

Ant. 2 Pánova chvála nech znie od končín zeme.

Ant. 3 Chváľte meno Pánovo, vy, čo ste v dome Pánovom.

Žalm 135, 1-12
Oslava Pána, divotvorcu *

Vy ste vyvolený rod... aby ste zvestovali slávne skutky toho, ktorý vás z tmy povolal do svojho obdivuhodného svetla. (1 Pt 2, 9)
Chváľte meno Pánovo, *
chváľte ho, služobníci Pánovi,
ktorí ste v dome Pánovom *
a na nádvoriach domu nášho Boha.

Chváľte Pána, lebo Pán je dobrý; *
ospevujte jeho meno, lebo je ľúbezné;
veď si Pán vyvolil Jakuba, *
Izraela za svoje vlastníctvo.

Ja viem, že Pán je veľký, *
že náš Boh je nad všetkými bohmi.
Čokoľvek Pán chce, †
urobí na nebi i na zemi, *
v mori a vo všetkých priepastiach.
Od kraja zeme privádza oblaky, †
bleskami vyvoláva dážď, *
zo svojich komôr vypúšťa vetry.

On pobil prvorodených Egypta, *
ľudí aj zvieratá.
Uprostred teba, Egypt, urobil znamenia a zázraky *
proti faraónovi i proti všetkým jeho sluhom.
On porazil mnohé národy *
a pozabíjal mocných kráľov:
Sehona, kráľa amorejského, a Oga, kráľa Bášanu, *
a všetkých kráľov kanaánskych.
A ich krajinu dal do dedičstva, *
do dedičstva Izraelu, svojmu ľudu.

Ant. 3 Chváľte meno Pánovo, vy, čo ste v dome Pánovom.

KRÁTKE ČÍTANIE

Jdt 8, 25b-26a. 27
Vzdávajme vďaky Pánovi, nášmu Bohu, ktorý nás skúša, ako skúšal našich otcov. Len si spomeňte, čo všetko urobil s Abrahámom a Izákom a čo prežil Jakub. Ako ich nespálil, keď skúšal ich srdcia, tak sa ani na nás nepomstil, ale Pán trestom napomína tých, čo sa blížia k nemu.

KRÁTKE RESPONZÓRIUM
R. Plesajte, spravodliví, v Pánovi; * Statočným sluší spievať pieseň chvály. Plesajte.
V. Spievajte mu novú pieseň. * Statočným sluší spievať pieseň chvály. Sláva Otcu. Plesajte.

Ant. na Benediktus: Blahoslavení prenasledovaní pre spravodlivosť, lebo ich je nebeské kráľovstvo.

PROSBY
Prosme Krista, ktorý vyslyší a zachráni tých, čo v neho dúfajú, a volajme.
Teba, Pane, chválime, v teba dúfame.

Pane, bohatý na milosrdenstvo, vzdávame ti vďaky
— za nesmiernu lásku, ktorou nás miluješ.
Ty s Otcom ustavične pracuješ vo svete:
— obnov všetko silou Ducha Svätého.
Otvor duchovný zrak nám i našim bratom a sestrám,
— aby sme dnes videli tvoje obdivuhodné činy.
Ty nás denne voláš do svojej služby:
— urob nás služobníkmi svojej mnohotvárnej milosti pre dobro našich bratov a sestier.

Otče náš.

MODLITBA
Láskavý Bože, mučenícka smrť je pred tebou najdokonalejším svedectvom pravej viery; pomáhaj nám na orodovanie svätého Jána Fišera a Tomáša Morusa, aby sme v životných skúškach skutkami dokazovali vieru, ktorú vyznávame slovami. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 20:03.
www.breviar.sk © 1999-2008 Juraj Vidéky