Liturgia hodín

## 7. december 2009

## Sv. Ambróza, biskupa a učiteľa Cirkvi, spomienka

Narodil sa okolo roku 340 v Trevíre. Pochádzal z rímskej rodiny. Študoval v Ríme a svoju životnú kariéru začal v Sirmiu (Sriemska Mitrovica v bývalej Juhoslávii). Keď bol roku 374 v Miláne, nečakane ho zvolili za milánskeho biskupa a 7. decembra ho vysvätili. Svoj úrad zastával veľmi svedomite. Vynikal najmä v láske ku všetkým, a tak bol pravým pastierom a učiteľom svojho ľudu. Rázne hájil práva Cirkvi. Písmom i činmi bránil učenie pravej viery proti ariánom. Zomrel na Bielu sobotu 4. apríla 397.

MODLITBA POPOLUDNÍ

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Celý svet v pohyb uvádzaš,
ty sám však trváš bez zmeny;
účelne delíš denný čas
vo svojom božskom umení.

Keď príde večer života,
zachovaj si nás pre seba;
daj nám smrť svätú, nábožnú,
aby sme prišli do neba.

Vyslyš nás, Otče láskavý,
pomôž nám, Kriste, Kráľ slávy,
s Otcom i Duchom Boh pravý,
a vládni kraľuj nad nami. Amen.

PSALMÓDIA

Ant. Mária povedala: Čo znamená takýto pozdrav? Moja duša je vzrušená, lebo mám porodiť Kráľa, ktorý neporuší moje panenstvo.

Žalm 119, 41-48
VI (Vau)

Pane, nech zostúpi na mňa tvoje zmilovanie, *
tvoja pomoc, ktorú si mi prisľúbil.
Potom odpoviem tým, čo ma potupujú, *
že dôverujem tvojim slovám.

Nikdy neodním slovo pravdy z mojich úst, *
veľmi dôverujem tvojim výrokom.
Tvojho zákona sa chcem stále pridŕžať, *
na večné veky.

Tak budem kráčať bezpečnou cestou, *
lebo dbám na tvoje príkazy.
O tvojej náuke budem svedčiť pred kráľmi *
a nebudem sa hanbiť.

Budem sa tešiť z tvojich predpisov, *
lebo som si ich obľúbil.
Svoje ruky budem dvíhať k tvojim predpisom, ktoré som si obľúbil; *
a cvičiť sa budem v tvojich príkazoch.

Žalm 40, 2-14. 17-18
Vzdávanie vďaky a prosba o pomoc

Nechcel si obetu ani dar, ale dal si mi telo. (Hebr 10, 5)

I

Čakal som, čakal na Pána *
a on sa ku mne sklonil.
Vyslyšal môj nárek *
a vytiahol ma z jamy hrôzy, z bahnitého kalu.
Nohy mi postavil na skalu *
a kroky mi upevnil.
Do úst mi vložil pieseň novú, *
chválospev nášmu Bohu.

Mnohí to uvidia a bázeň ich naplní *
a budú dúfať v Pána.
Blažený človek, čo v Pána skladá dôveru *
a nevšíma si pyšných ani náchylných klamať.
Veľa zázrakov si urobil, Pane, Bože môj; †
a v tvojich zámeroch s nami *
kto sa ti vyrovná?
Aj keby som ich chcel rozhlásiť a vyrozprávať všetky, *
toľko ich je, že sa nedajú spočítať.

Obety a dary si nepraješ, *
lež uši si mi otvoril.
Nežiadaš žertvu ani obetu zmierenia, *
preto som povedal: „Hľa prichádzam.
Vo zvitku knihy je napísané o mne, *
že mám plniť tvoju vôľu.
A to chcem, Bože môj, *
hlboko v srdci mám tvoj zákon.“

II

Ohlasujem tvoju spravodlivosť vo veľkom zhromaždení; *
svojim perám hovoriť nebránim, Pane, ty to vieš.
Tvoju spravodlivosť si v srdci neskrývam, *
rozprávam o tvojej vernosti a o tvojej spáse.
Neskrývam tvoju milosť a pravdu *
pred veľkým zhromaždením.

Ale ty, Pane, neodnímaj mi svoje milosrdenstvo, *
tvoja milosť a tvoja pravda nech mi vždy pomáhajú.
Zo všetkých strán sa na mňa kopia nespočetné pohromy, †
opantalo ma toľko hriechov, *
že nemám o nich prehľadu.
A je ich viac, než mám vlasov na hlave, *
až mi z toho srdce zamiera.

Pane, ráč ma zachrániť, *
príď mi čím skôr na pomoc.
No nech jasajú a nech sa v tebe tešia všetci, čo ťa hľadajú. †
A tí, čo túžia po tvojej pomoci, nech stále hovoria: *
„Nech je zvelebený Pán!“
Ja som síce biedny a úbohý, *
no Pán sa stará o mňa.
Ty si moja pomoc a môj osloboditeľ, *
Bože môj, nemeškaj.

Ant. Mária povedala: Čo znamená takýto pozdrav? Moja duša je vzrušená, lebo mám porodiť Kráľa, ktorý neporuší moje panenstvo.

KRÁTKE ČÍTANIE

Porov. Iz 13, 22 – 14, 1
Jeho čas sa blíži a jeho dni už nie sú ďaleko. Pán sa zmiluje nad Jakubom a Izrael bude spasený.
V. Príď, Pane, nemeškaj.
R. Zbav svoj ľud jeho zlých skutkov.

Modlime sa.
Prosíme ťa, Bože a Otče náš, nech sa k tebe vznesie naša pokorná modlitba, aby sme v oddanej službe a s čistou dušou mohli sláviť veľké tajomstvo vtelenia tvojho jednorodeného Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 20:07.
www.breviar.sk © 1999-2008 Juraj Vidéky