Liturgia hodín

## 25. marec 2009

## ZVESTOVANIE PÁNA, slávnosť

MODLITBA NAPOLUDNIE

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo.

HYMNUS

Hodina, keď mal Kristus smäd!
Čo všetko musel vytrpieť!
Nech je mu náš smäd po spáse
útechou v smrtnom zápase.

Nech aj my hlad, smäd cítime
a iba ním sa živíme,
aby sa nám hriech zošklivil
a duch za čnosťou zatúžil.

Presvätým Duchom naplň nás,
keď v žalmoch znie náš vrúcny hlas;
páľavu nášho tela schlaď
a daj nám v mysli pookriať.

Vzývajme Syna Božieho,
Otca i Ducha Svätého;
Jediný Bože v Trojici,
Ty mocný, chráň nás prosiacich. Amen.

PSALMÓDIA

Ant. Hľa, panna počne a porodí syna a dajú mu meno Emanuel.

Žalm 123
Pán — opora ľudu *

Dvaja slepci vykríkli: „Pane, syn Dávidov, zmiluj sa nad nami!“ (Porov. Mt 20, 30)

Oči dvíham k tebe, *
čo na nebesiach prebývaš.

Ako oči sluhov hľadia na ruky svojich pánov, *
ako oči služobníc hľadia na ruky svojej panej,
tak hľadia naše oči na Pána, nášho Boha, *
kým sa nezmiluje nad nami.

Zmiluj sa, Pane, nad nami, zmiluj sa nad nami, *
lebo už máme dosť pohŕdania;
lebo naša duša má už dosť výsmechu boháčov *
a pohŕdania pyšných.

Žalm 124
Naša pomoc v mene Pánovom *

Pán povedal Pavlovi: „Neboj sa... veď som s tebou ja.“ (Porov. Sk 18, 9. 10)

Keby sa nás Pán nebol ujal, nech to povie Izrael, †
keby sa nás Pán nebol ujal, *
keď ľudia povstali proti nám,

vari by nás živých boli prehltli, *
keď proti nám blčala ich zúrivosť.
Vari by nás bola voda zaliala †
a riava sa prevalila cez nás. *
Vari by sa boli prevalili cez nás rozbúrené vody.

Nech je velebený Pán, *
že nás nevydal ich zubom za korisť.
Naša duša unikla ako vtáča *
zo siete poľovníkov.
Slučka sa roztrhla *
a my sme na slobode.

Naša pomoc v mene Pánovom, *
ktorý stvoril nebo i zem.

Žalm 125
Pán — ochranca svojho ľudu *

Pokoj nad Božím Izraelom. (Porov. Gal 6, 16)

Tí, čo sa spoliehajú na Pána, sú ako vrch Sion: *
nehýbe sa, trvá naveky.

Ako vrchy obklopujú Jeruzalem, †
tak je Pán okolo svojho ľudu *
odteraz až naveky.
Veď žezlo ničomníka nedoľahne na krajinu spravodlivých, *
aby spravodliví nevystierali ruky za neprávosťou.

Pane, dobre rob dobrým *
a tým, čo majú srdce úprimné.
Ale tých, čo sa na zlé cesty spúšťajú, †
Pán so zločincami zavrhne. *
Pokoj nad Izraelom!

Ant. Hľa, panna počne a porodí syna a dajú mu meno Emanuel.

KRÁTKE ČÍTANIE

1 Jn 4, 10
Láska je v tom, že nie my sme milovali Boha, ale že on miloval nás a poslal svojho Syna ako zmiernu obetu za naše hriechy.
V. Hľa, služobnica Pána,
R. Nech sa mi stane podľa tvojho slova.

Modlime sa.
Bože Otče, ty si chcel, aby tvoj večný Syn prijal ľudskú prirodzenosť v lone Panny Márie; prosíme ťa, daj, aby všetci, ktorí ho vyznávajú ako pravého Boha a pravého človeka, mali účasť na jeho božskej prirodzenosti. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 20:00.
www.breviar.sk © 1999-2008 Juraj Vidéky