Liturgia hodín

## 16. august 2009

## 20. NEDEĽA V CEZROČNOM OBDOBÍ
4. týždeň žaltára

MODLITBA NAPOLUDNIE

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Mocný Vládca, verný Bože,
múdro riadiš denné chvíle:
svitom zdobíš zore ranné
poludnie zas teplom vanie.

Vyhas oheň hnevu, spory,
odstráň úpal hriechov, zvody,
zachovaj nám telo v zdraví,
do sŕdc nám vlož pokoj pravý.

Vyslyš nás, Otče láskavý,
pomôž nám, Kriste, Kráľ slávy,
s Otcom i Duchom Boh pravý,
a vládni, kraľuj nad nami. Amen.

PSALMÓDIA

Ant. 1 Kto je z tohto chleba, bude žiť naveky. Aleluja.

Žalm 23
Dobrý pastier

Baránok... ich bude pásť a privedie ich k prameňom vôd života. (Zjv 7, 17)

Pán je môj pastier, nič mi nechýba, *
pasie ma na zelených pašienkach.
Vodí ma k tichým vodám, *
dušu mi osviežuje.
Vodí ma po správnych chodníkoch, *
verný svojmu menu.

I keby som mal ísť tmavou dolinou, nebudem sa báť zlého, *
lebo ty si so mnou.
Tvoj prút a tvoja palica, *
tie sú mi útechou.

Prestieraš mi stôl *
pred očami mojich protivníkov.
Leješ mi olej na hlavu *
a kalich mi napĺňaš až po okraj.

Dobrota a milosť budú ma sprevádzať *
po všetky dni môjho života.
A budem bývať v dome Pánovom *
mnoho a mnoho dní.

Ant. 1 Kto je z tohto chleba, bude žiť naveky. Aleluja.

Ant. 2 Príde Pán a obdivuhodne sa preslávi vo svojich svätých. Aleluja.

Žalm 76
Poďakovanie za víťazstvo

Uvidia Syna človeka prichádzať na nebeských oblakoch. (Mt 24, 30)

I

Známy je Boh v Judei *
a v Izraeli je jeho meno veľké.
V Jeruzaleme má stan *
a na Sione príbytok.
Tam polámal lesklé luky *
aj štít, aj meč a zbroj vojnovú.

Ty, Zázračný, žiariš z vrchov plienenia; *
olúpení boli chrabrí bojovníci.
A teraz spia svoj sen, *
ochabli ruky všetkých hrdinov.
Bože Jakubov, keď si ty pohrozil, *
zmeraveli jazdci aj kone.

Ant. 2 Príde Pán a obdivuhodne sa preslávi vo svojich svätých. Aleluja.

Ant. 3 Pánovi, svojmu Bohu, skladajte sľuby a prinášajte dary. Aleluja.

II

Si hrozný; kto sa môže vzoprieť proti tebe, *
keď sa rozhneváš?
Z neba si vyniesol rozsudok; *
zem sa zatriasla a zatíchla,
keď povstal Boh a súdil *
aby zachránil všetkých tichých na zemi.

Lebo teba oslávi aj hnev človeka *
a tí, čo vyhnú hnevu, budú sláviť tvoj sviatočný deň.
Pánovi, svojmu Bohu, skladajte sľuby a plňte ich; *
všetci, čo vôkol neho stojíte, prineste dary Hroznému.
Tomu, čo kniežatám smelosť odníma *
a pre zemských kráľov je postrachom.

Ant. 3 Pánovi, svojmu Bohu, skladajte sľuby a prinášajte dary. Aleluja.

KRÁTKE ČÍTANIE

Dt 10, 12
Čo žiada od teba Pán, tvoj Boh? Len to, aby si sa bál Pána, svojho Boha, a kráčal po jeho cestách, aby si ho miloval a slúžil Pánovi, svojmu Bohu, celým svojím srdcom a celou svojou dušou.
V. Pane, kto smie bývať v tvojom stánku?
R. Ten, čo kráča bez poškvrny a z úprimného srdca pravdu hovorí.

Modlime sa.

Bože a Otče náš, pripravil si nevídané duchovné bohatstvo všetkým, čo ťa milujú; naplň naše srdcia vrúcnou láskou, aby sme ťa vždy a nadovšetko milovali a dosiahli od teba prisľúbené dedičstvo, ktoré prevyšuje všetky naše túžby. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 20:04.
www.breviar.sk © 1999-2008 Juraj Vidéky