Liturgia hodín

## 28. február 2009

## Sobota po Popolcovej strede, pôstne obdobie
4. týždeň žaltára

MODLITBA NAPOLUDNIE

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo.

HYMNUS

Hodina, keď mal Kristus smäd!
Čo všetko musel vytrpieť!
Nech je mu náš smäd po spáse
útechou v smrtnom zápase.

Nech aj my hlad, smäd cítime
a iba ním sa živíme,
aby sa nám hriech zošklivil
a duch za čnosťou zatúžil.

Presvätým Duchom naplň nás,
keď v žalmoch znie náš vrúcny hlas;
páľavu nášho tela schlaď
a daj nám v mysli pookriať.

Vzývajme Syna Božieho,
Otca i Ducha Svätého;
Jediný Bože v Trojici,
Ty mocný, chráň nás prosiacich. Amen.

PSALMÓDIA

Ant. Ako žijem, hovorí Pán, nechcem smrť hriešnika, ale aby sa obrátil a žil.

Žalm 119, 169-176
XXII (Tau)

K tebe, Pane, nech prenikne moja úpenlivá prosba; *
podľa tvojho slova daj mi chápavosť.
Nech dôjde k tebe moja žiadosť; *
vysloboď ma, ako si prisľúbil.

Z perí mi vytryskne chválospev, *
že si ma naučil svoje ustanovenia.
Môj jazyk nech spieva o tvojich výrokoch, *
lebo spravodlivé sú všetky tvoje príkazy.

Tvoja ruka nech mi pomáha, *
veď som si vyvolil tvoje príkazy.
Pane, túžim za tvojou pomocou *
a tvoj zákon je mi slasťou.

Ja budem žiť a teba chváliť *
a tvoje rozhodnutia mi pomôžu.
Blúdim ako ovca, čo sa stratila; *
hľadaj svojho sluhu, lebo nezabúdam na tvoje predpisy.

Žalm 45
Svadobná pieseň pre kráľa

Ženích prichádza, vyjdite mu v ústrety! (Mt 25, 6)

I

Moje srdce prekypuje krásnymi slovami, †
svoje verše venujem kráľovi. *
Môj jazyk je ako pero rýchlopisca.

Ty si najkrajší z ľudských synov. †
Z tvojich perí plynie milota. *
Preto ťa Boh požehnal naveky.

Ty najmocnejší, pripáš si meč na bedrá; *
svoju velebu a dôstojnosť.
Vo svojej dôstojnosti šťastne vytiahni, nasadni na voz †
a bojuj za pravdu, lásku a spravodlivosť. *
Nech ťa tvoja pravica učí konať úžasné skutky.
Tvoje ostré šípy †
zasiahnu srdcia kráľových nepriateľov; *
poddajú sa ti národy.

Tvoj trón, Bože, trvá naveky *
a žezlo tvojho kráľovstva je žezlo spravodlivosti.
Miluješ spravodlivosť a nenávidíš neprávosť, †
preto ťa Boh, tvoj Boh, pomazal olejom radosti *
viac ako tvojich druhov.

Tvoj odev vonia myrhou, aloou a kasiou *
a rozveseľuje ťa zvuk harfy z palácov zo slonoviny.
Dcéry kráľovské sú medzi tvojimi vyvolenými; *
po tvojej pravici stojí kráľovná ozdobená zlatom z Ofíru.

II

Čuj, dcéra, a pozoruj, †
nakloň svoj sluch, *
zabudni na svoj ľud a na dom svojho otca.
Sám kráľ zatúžil za tvojou krásou; *
on je tvoj pán, vzdaj mu poklonu.
Dcéry z Týru ti prinesú dary *
a o tvoju priazeň sa budú uchádzať veľmoži národa.

Veľmi vznešená je dcéra kráľovská vnútri, *
jej odevom sú zlaté tkanivá.
V pestrom rúchu ju vedú ku kráľovi; *
za ňou ti privádzajú panny, jej družice.
Sprevádza ich jasot radostný, *
tak vstupujú do kráľovského paláca.
Miesto tvojich otcov zaujmú tvoji synovia; *
urobíš ich kniežatami nad celou zemou.
Na tvoje meno budem pamätať *
vo všetkých pokoleniach.
Preto ťa národy budú velebiť *
navždy a na veky vekov.

Ant. Ako žijem, hovorí Pán, nechcem smrť hriešnika, ale aby sa obrátil a žil.

KRÁTKE ČÍTANIE

Porov. Iz 44, 21-22
Pamätaj, že si môj služobník; ja som ťa utvoril, si môj služobník, Izrael, neunikneš mojej pozornosti. Zotriem sťa oblak tvoje neprávosti a ako mračno tvoje hriechy. Navráť sa ku mne, veď som ťa vykúpil.
V. Odvráť svoju tvár od mojich hriechov.
R. A zotri všetky moje viny.

Modlime sa.
Všemohúci a večný Bože, milosrdne zhliadni na našu krehkosť a vystri nad nás svoju ochrannú ruku, aby sme zvíťazili v boji proti zlu. O to ťa prosíme skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 19:59.
www.breviar.sk © 1999-2008 Juraj Vidéky