Liturgia hodín

## 19. december 2009

## Sobota, adventné obdobie, 3. týždeň
3. týždeň žaltára

RANNÉ CHVÁLY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Proroci hlasno zvestujú,
že Kristus k nám už prichádza;
nadišiel všetkým spásny čas:
vykúpi nás krv Veľkňaza.

S ním blíži sa k nám nový deň
a srdce šťastím oplýva,
keď pravdivo ho Predchodca
slávnym a veľkým nazýva.

Hľa, toto prvý príchod bol,
keď Pán nie preto zostúpil,
by trestal svet, lež uzdravil
chorých a hriešnych vykúpil.

Ten druhý príchod zvestuje,
že Kristus predo dvermi je
a svätým veniec slávy dá
a do neba ich uvedie.

S prísľubom svetla večnosti
hľa, hviezda spásy žiari nám
a zve nás, synov kráľovstva,
ísť hore, stúpať k výšinám.

Len teba, Kriste, chceme zrieť
blažení v tvojom kráľovstve
a v tomto svätom videní
spievať ti večný chválospev. Amen.

PSALMÓDIA

Ant. 1 Boh prichádza z Libanonu a jeho lesk je ako svetlo.

Žalm 119, 145-152
XIX (Kóf) *

Z celého srdca volám, Pane, vyslyš ma; *
chcem zachovať tvoje ustanovenia.
K tebe volám, zachráň ma; *
a budem plniť tvoje príkazy.

Ešte pred svitaním prichádzam a volám o pomoc, *
na tvoje slová sa veľmi spolieham.
Už pred odchodom nočnej stráže otvárajú sa mi oči, *
aby som rozjímal o tvojich výrokoch.

Pane, pre svoje milosrdenstvo čuj môj hlas *
a oživ ma podľa svojho rozhodnutia.
Blížia sa tí, čo ma zlostne prenasledujú, *
tí, čo sa vzdialili od tvojho zákona.

Pane, ty si blízko *
a všetky tvoje predpisy sú pravdivé.
Odprvoti viem z tvojich prikázaní, *
že si ich ustanovil naveky.

Ant. 1 Boh prichádza z Libanonu a jeho lesk je ako svetlo.

Ant. 2 Roste, nebesia, z výsosti a oblaky nech pršia Spravodlivého; nech sa otvorí zem a zrodí Spasiteľa.

Chválospev
Pane, daj mi múdrosť *
Múd 9, 1-6. 9-11
Dám vám výrečnosť a múdrosť, ktorej vaši protivníci nebudú môcť odolať. (Porov. Lk 21, 15)

Bože mojich otcov a Pane milosrdenstva, *
ty si všetko urobil svojím slovom
a v svojej múdrosti si stvoril človeka, *
aby vládol nad tvormi, ktoré si ty urobil,
aby sväto a spravodlivo riadil svet *
a s priamym srdcom uplatňoval svoju moc.
Daj mi múdrosť, prísediacu na tvojom tróne, *
a nevylučuj ma spomedzi svojich detí,
lebo ja som tvoj sluha a syn tvojej služobnice, †
človek slabý a krátkeho života *
a neschopný pochopiť právo a zákon.
Lebo aj keby bol niekto z ľudí dokonalý, †
a chýbala by mu tvoja múdrosť, *
nebol by ničím.

S tebou je múdrosť, ktorá pozná tvoje diela, *
ktorá bola pri tom, keď si tvoril svet,
a vedela, čo tvojim očiam lahodí *
a čo je správne podľa tvojich príkazov.
Vyšli ju zo svojich svätých nebies, *
pošli ju z trónu svojej velebnosti,
aby bola so mnou a so mnou pracovala, *
aby som vedel, čo sa ti páči.
Lebo ona vie a chápe všetko, †
ona ma bude rozvážne viesť pri mojich skutkoch *
a bude ma chrániť svojou slávou.

Ant. 2 Roste, nebesia, z výsosti a oblaky nech pršia Spravodlivého; nech sa otvorí zem a zrodí Spasiteľa.

Ant. 3 Izrael, priprav sa v ústrety Pánovi, lebo prichádza.

Žalm 117
Oslava milosrdného Pána *

Hovorím... aby pohania oslavovali Boha za milosrdenstvo. (Rim 15, 8. 9)

Chváľte Pána, všetky národy, *
† oslavujte ho, všetci ľudia;

lebo je veľké jeho milosrdenstvo voči nám *
a pravda Pánova trvá naveky.

Ant. 3 Izrael, priprav sa v ústrety Pánovi, lebo prichádza.

KRÁTKE ČÍTANIE

Iz 2, 3
Poďme, vystúpme na Pánov vrch, do domu Jakubovho Boha! Nech nás poučí o svojich cestách a my budeme kráčať po jeho chodníkoch. Lebo zo Siona vzíde zákon a z Jeruzalema Pánovo slovo.

KRÁTKE RESPONZÓRIUM
R. Nad tebou, Jeruzalem, * Vzíde Pán. Nad tebou.
V. A jeho veleba sa zjaví na tebe. * Vzíde Pán. Sláva Otcu. Nad tebou.

Ant. na Benediktus: Spasiteľ sveta vyjde ako slnko; ako dážď na trávnik zostúpi do lona Panny. Aleluja.

PROSBY
Milovaní bratia (a sestry), prosme Krista, Vykupiteľa, ktorý príde vyslobodiť z moci smrti tých, čo sa obracajú k nemu, a pokorne volajme:
Príď, Pane Ježišu.

Pane, keď zvestujeme tvoj príchod,
— očisť nám srdce od márnych myšlienok.
Pane, nech ťa tvoja Cirkev, ktorú si založil,
— oslavuje vo všetkých národoch.
Tvoj zákon, Pane, ktorý osvecuje mysle,
— nech ochraňuje ľud od každého poblúdenia.
Ty si poveril Cirkev, aby nám ohlasovala radostnú zvesť o tvojom príchode;
— daj, aby sme ťa prijali s ochotnou oddanosťou.

Otče náš.

MODLITBA
Večný Bože, narodením tvojho Syna z presvätej Panny zjavil si svetu jas svojej slávy; prosíme ťa, daj, aby sme toto nevýslovné tajomstvo Vtelenia uctievali so živou vierou a oslavovali s úprimnou oddanosťou. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 20:08.
www.breviar.sk © 1999-2008 Juraj Vidéky