Liturgia hodín

## 9. november 2009

## Výročie posviacky Lateránskej baziliky, sviatok

Podľa tradície sa v tento deň už od 12. storočia slávi výročie posviacky baziliky, ktorú dal v Lateráne postaviť cisár Konštantín. Táto slávnosť bola najprv sviatkom mesta Ríma, neskôr sa na počesť baziliky zvanej „Matka a hlava všetkých kostolov mesta a sveta“ rozšírila na celý rímsky obrad ako znak lásky a jednoty s Petrovou katedrou, ktorá, ako píše svätý Ignác Antiochijský, „predsedá celému spoločenstvu lásky“.
Lateránsku baziliku posvätil pápež Silvester 9. novembra roku 324. Najprv bola zasvätená Najsvätejšiemu Spasiteľovi, neskôr, počas pontifikátu Svätého Gregora Veľkého, aj svätému Jánovi Krstiteľovi a svätému Jánovi Evanjelistovi. Lateránska bazilika so susednými palácmi slúžila niekoľko storočí aj ako stále sídlo rímskeho biskupa, naposledy pápeža Bonifáca VIII.

MODLITBA POPOLUDNÍ

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Z Božej milosti tretí raz
chválime v dennom období
pravého Boha jedného
a v jednom zas tri osoby.

Peter nás učí poznávať
znak spásy v tejto hodine.
Chráňme si Božie tajomstvo
a majme srdce nevinné.

Spievajme srdcom, ústami,
držme sa apoštolských rúk,
aby nás mocou Kristovou
chránili ako nežný puk.

Sláva buď večná Otcovi,
jeho milému Synovi
i Duchu Tešiteľovi,
čo všetko v láske obnoví. Amen.

PSALMÓDIA

Ant. 1 Pane, riaď moje kroky podľa tvojho výroku.

Žalm 119, 129-136
XVII (Pe)
Rozjímanie o Pánovom slove v zákone

Naplnením zákona je láska. (Rim 13, 10)

Tvoje príkazy sú obdivuhodné, *
preto ich zachovávam.
Výklad tvojich slov osvecuje, *
maličkým dáva chápavosť.

Otváram ústa a dych naberám, *
lebo túžim za tvojimi predpismi.
Obráť sa ku mne a zmiluj sa nado mnou, *
ako robievaš tým, čo tvoje meno milujú.

Riaď moje kroky podľa tvojho výroku; *
nech ma neovláda nijaká neprávosť.
Chráň ma pred ohováračmi *
a budem zachovávať tvoje príkazy.

Vyjasni tvár nad svojím služobníkom *
a nauč ma svojim ustanoveniam.
Potoky sĺz ronia moje oči, *
že sa nezachováva tvoj zákon.

Ant. 1 Pane, riaď moje kroky podľa tvojho výroku.

Ant. 2 Jeden je zákonodarca a sudca; ale kto si ty, že súdiš blížneho?

Žalm 82
Proti nespravodlivým sudcom

Nesúďte predčasne, kým nepríde Pán. (1 Kor 4, 5)

Vstáva Boh v zhromaždení Božom, *
uprostred bohov koná súd.

„Dokedy ešte chcete súdiť nespravodlivo *
a nadržiavať hriešnikom?
Prisúďte právo bedárom a sirotám, *
spravodlivosť vymáhajte poníženým a chudobným.
Ratujte chudobného *
a núdzneho vysloboďte z rúk hriešnika.“

Nemajú múdrosti ani rozumu, tápu v temnotách,
hýbu sa všetky základy zeme.
I povedal som: „Ste bohmi, *
všetci ste synmi Najvyššieho.“
Ale aj vy, ako každý človek, umriete, *
padnete ako každý velikáš.

Vstaň, Bože, a súď zem, *
lebo všetky národy sú tvojím dedičstvom.

Ant. 2 Jeden je zákonodarca a sudca; ale kto si ty, že súdiš blížneho?

Ant. 3 Volal som k Pánovi a on ma vyslyšal.

Žalm 120
Túžba za pokojom

V súžení buďte trpezliví, v modlitbe vytrvalí. (Rim 12, 12)

K Pánovi som volal vo svojom súžení *
a on ma vyslyšal.

Osloboď ma, Pane, od lživých perí *
a od ľstivého jazyka.
Čo ti dať alebo čo ešte priložiť, *
ty jazyk podvodný?
Ostré šípy bojovníka *
a rozpálené uhlíky z borievčia.

Beda mi, že som vyhnancom v Mosochu *
a bývam v stánkoch kedarských.
Už pridlho žijem s tými, *
čo nenávidia pokoj.
Ale ja som za pokoj; *
no kým ja o ňom hovorím, oni na mňa útočia.

Ant. 3 Volal som k Pánovi a on ma vyslyšal.

KRÁTKE ČÍTANIE

Bar 4, 21-22
Synovia, volajte k Bohu, on vás vyslobodí spod násilia, z rúk nepriateľov. Lebo ja od Večného očakávam vašu spásu. A prišla mi radosť od Svätého pre milosrdenstvo, ktoré vám čoskoro príde od Večného, vášho spasiteľa.
V. Rozpomeň sa, Pane, na svoje zľutovanie.
R. A na svoje milosrdenstvo, ktoré trvá od vekov.

Modlime sa.
Bože, ty nás voláš v tú hodinu, keď apoštoli vystupovali do chrámu modliť sa; daj, nech naša úprimná modlitba v Ježišovom mene vyprosí spásu všetkým, čo toto meno vzývajú. Skrze Krista, nášho Pána.

Generované: 18. december 2008, 20:07.
www.breviar.sk © 1999-2008 Juraj Vidéky