Liturgia hodín

## 4. január 2009

## 2. NEDEĽA PO NARODENÍ PÁNA

RANNÉ CHVÁLY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Odtiaľ, kde slnko vychádza,
k najvzdialenejším končinám
nech zaznie pieseň Kristovi,
ktorý sa z Panny zrodil nám.

Pôvodca sveta blažený
v krehké sa telo oblieka,
aby zachránil stvorenie
a v tele spasil človeka.

Zamknuté lono Rodičky
preniká svetlo milosti
a Panna nosí pod srdcom
tajomstvá, plná radosti.

Panenské telo Márie
mení sa náhle v Boží chrám;
a slovom počne Ježiša
tá, ktorá muža nepozná.

Z Panny–Matky sa zrodil Pán,
ktorého anjel zvestoval,
a v lone matky skrytý Ján
radosťou nad ním zaplesal.

On nepohrdol jasľami,
pokorne leží na sene;
o trošku mlieka prosí ten,
čo živí všetko stvorenie.

Zástupy v nebi plesajú,
spievajú Bohu anjeli,
aby pastieri Pastiera
a svojho Tvorcu videli.

Ježišu, z Panny zrodený,
sláva ti, Bože útechy;
Otcovi, Duchu Svätému
nech sa česť vzdáva naveky. Amen.

PSALMÓDIA

Ant. 1 Vychádza svetlo spravodlivému, lebo sa narodil Spasiteľ všetkých ľudí. Aleluja.

Žalm 118
Jasavý spev za záchranu *

On je kameň, ktorý ste vy, stavitelia, zavrhli, a on sa stal kameňom uholným. (Sk 4, 11)

Oslavujte Pána, lebo je dobrý, *
lebo jeho milosrdenstvo trvá naveky.

Teraz nech hovorí Izrael, že Pán je dobrý, *
že jeho milosrdenstvo trvá naveky.
Teraz nech hovorí dom Áronov: *
jeho milosrdenstvo trvá naveky.
Teraz nech hovoria všetci bohabojní: *
jeho milosrdenstvo trvá naveky.

V súžení som vzýval Pána *
a Pán ma vypočul a vyslobodil.
Pán je so mnou, nuž nebojím sa; *
čože mi môže urobiť človek?
Pán je so mnou a pomáha mi; *
nemusím si všímať svojich nepriateľov.

Lepšie je utiekať sa k Pánovi, *
ako sa spoliehať na človeka.
Lepšie je utiekať sa k Pánovi, *
ako sa spoliehať na mocnárov.

Obkľúčili ma všetci pohania, *
ale v mene Pánovom som ich porazil.
Obkľúčili ma zovšadiaľ, *
ale v mene Pánovom som ich porazil.
Obkľúčili ma ako roj včiel †
a vzbĺkli ako plameň z raždia, *
ale v mene Pánovom som ich porazil.

Prudko dorážali na mňa, aby som sa zrútil, *
no Pán mi pomohol.
Moja sila a chvála je Pán, *
on sa mi stal záchrancom.
Hlas plesania nad záchranou *
znie v stánkoch spravodlivých:

„Pánova pravica mocne zasiahla, †
Pánova pravica ma zdvihla; *
Pánova pravica mocne zasiahla.“
Ja nezomriem, budem žiť *
a vyrozprávam skutky Pánove.
Prísne ma Pán potrestal, *
no nevydal ma smrti napospas.

Otvorte mi brány spravodlivosti, *
vojdem nimi a poďakujem sa Pánovi.
Toto je brána Pánova; *
len spravodliví ňou vchádzajú.

Ďakujem ti, že si ma vyslyšal *
a že si ma zachránil.
Kameň, čo stavitelia zavrhli, *
stal sa kameňom uholným.
To sa stalo na pokyn Pána; *
vec v našich očiach obdivuhodná.
Toto je deň, ktorý učinil Pán, *
plesajme a radujme sa z neho.

Pane, spas ma; *
Pane, daj mi úspech.
Požehnaný, ktorý prichádza v mene Pánovom. *
Požehnávame vás z domu Pánovho.
Boh, Pán, je naším svetlom. *
Vystrojte sprievod s ozdobnými vetvami až k rohom oltára.

Ty si môj Boh, vďaky ti vzdávam; *
ty si môj Boh, velebím ťa.
Oslavujte Pána, lebo je dobrý, *
lebo jeho milosrdenstvo trvá naveky.

Ant. 1 Vychádza svetlo spravodlivému, lebo sa narodil Spasiteľ všetkých ľudí. Aleluja.

Ant. 2 Spievajme hymnus nášmu Bohu. Aleluja.

Chválospev
Všetko tvorstvo nech chváli Pána *
Dan 3, 52-57
Stvoriteľ... je zvelebený naveky. (Rim 1, 25)

Zvelebený si, Pane, Bože našich otcov, *
hoden chvály a vyvýšený naveky.

Zvelebené je tvoje meno, slávne a sväté, *
hodno chvály a vyvýšené nad všetky veky.

Zvelebený si v chráme tvojej svätej slávy, *
hoden chvály a slávy nad všetky veky.

Zvelebený si na tróne svojho kráľovstva, *
hoden chvály a vyvýšený nad všetky veky.

Zvelebený si, čo prenikáš pohľadom priepasti, †
a tróniš nad cherubmi, *
hoden chvály a vyvýšený naveky.

Zvelebený si na nebeskej oblohe; *
hoden chvály a slávy naveky.

Velebte Pána, všetky jeho diela; *
chváľte a vyvyšujte ho naveky.

Ant. 2 Spievajme hymnus nášmu Bohu. Aleluja.

Ant. 3 Pohanský ľud, bývajúci v temnotách, uzrel veľké svetlo.

Žalm 150
Chváľte Pána *

Spievajte z celého srdca, spievajte z celej duše, teda oslavujte Boha dušou i telom. (Hesychius)

Chváľte Pána v jeho svätyni, *
chváľte ho na jeho vznešenej oblohe.
Chváľte ho za jeho činy mohutné, *
chváľte ho za jeho nesmiernu velebnosť.

Chváľte ho zvukom poľnice, *
chváľte ho harfou a citarou.
Chváľte ho bubnom a tancom, *
chváľte ho lýrou a flautou.

Chváľte ho ľubozvučnými cimbalmi, †
chváľte ho jasavými cimbalmi; *
všetko, čo dýcha, nech chváli Pána.

Ant. 3 Pohanský ľud, bývajúci v temnotách, uzrel veľké svetlo.

KRÁTKE ČÍTANIE

Hebr 1, 1-2
Mnoho ráz a rozličným spôsobom hovoril kedysi Boh otcom skrze prorokov. V týchto posledných dňoch prehovoril k nám v Synovi, ktorého ustanovil za dediča všetkého a skrze ktorého stvoril aj svet.

KRÁTKE RESPONZÓRIUM
R. Kriste, Syn živého Boha, * Zmiluj sa nad nami. Kriste.
V. Ty si sa narodil z Márie Panny. * Zmiluj sa nad nami. Sláva Otcu. Kriste.

Ant. na Benediktus: Vždy verná Panna, hoci porodila vtelené Slovo, zostala aj po pôrode pannou; preto ju všetci chválime: Požehnaná si medzi ženami.

PROSBY
Z tej duše chváľme a oslavujme Božie Slovo, ktoré bolo pred vekmi a narodilo sa nám v čase, a radostne volajme:
Nech jasá celá zem nad tvojím príchodom.

Kriste, večné Slovo, ty si pri svojom príchode naplnil zem jasotom;
— navštív nás a neprestajne potešuj naše srdcia svojou milosťou.
Spasiteľ sveta, ty si nám svojím narodením zjavil Božiu vernosť;
— daj, aby sme my so živou vierou zachovávali krstné sľuby.
Kráľ neba i zeme, ty si poslal anjelov zvestovať ľuďom pokoj;
— zachovaj náš život vo svojom pokoji.
Pane, ty si prišiel ako pravý vinič prinášajúci ovocie života;
— daj, aby sme stále zostávali v tebe ako ratolesti a prinášali ovocie.

Otče náš.

MODLITBA
Všemohúci a večný Bože, ty svetlo veriaceho ľudu, milostivo naplň celý svet svojou slávou a vo svetle svojej pravdy daj sa poznať všetkým národom. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 19:58.
www.breviar.sk © 1999-2008 Juraj Vidéky