Liturgia hodín

## 22. december 2009

## Utorok, adventné obdobie, 4. týždeň
4. týždeň žaltára

MODLITBA NAPOLUDNIE

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Na nebi slnko vrcholí,
k modlitbe volá poludnie;
spievajme chvály Pánovi,
nech v srdci oheň pobudne.

V tento čas majú veriaci
myseľ ku krížu upretú,
na ktorom Boží Baránok
dáva sa za nás v obetu.

To svetlo kríža Kristovho
žiaru poludnia zatieni;
nech aj nás celkom prenikne
a milosť spásy upevní.

Sláva buď večná Otcovi,
jeho milému Synovi
i Duchu Tešiteľovi,
čo všetko v láske obnoví. Amen.

PSALMÓDIA

Ant. Anjel Gabriel povedal Márii: Zdravas’, milosti plná, Pán s tebou, požehnaná si medzi ženami.

Žalm 119, 137-144
XVIII (Sade)

Pane, ty si spravodlivý *
a správne sú tvoje rozsudky.
V spravodlivosti si vyniesol svoje prikázania *
a v dokonalej pravdivosti.

Spaľuje ma horlivosť, *
lebo moji nepriatelia zabúdajú na tvoje slová.
Tvoj výrok je dokonale vyskúšaný v ohni *
a tvoj sluha ho miluje.

Mladučký som a opovrhovaný, *
no nezabúdam na tvoje príkazy.
Tvoja spravodlivosť je spravodlivosť naveky *
a tvoj zákon je číra pravda.

Keď ma postihne úzkosť a súženie, *
potešenie nájdem v tvojich príkazoch.
Tvoje ustanovenia sú spravodlivé naveky, *
daj mi to pochopiť a budem žiť.

Žalm 88
Modlitba ťažko chorého

Toto je vaša hodina a moc temna. (Lk 22, 53)

I

Pane, ty Boh mojej spásy, *
dňom i nocou volám k tebe.
Kiež prenikne k tebe moja modlitba, *
nakloň svoj sluch k mojej prosbe.

Moja duša je plná utrpenia *
a môj život sa priblížil k ríši smrti.
Už ma počítajú k tým, čo zostupujú do hrobu, *
majú ma za človeka, ktorému niet pomoci.
Moje lôžko je medzi mŕtvymi, *
som ako tí, čo padli a odpočívajú v hroboch,
na ktorých už nepamätáš, *
lebo sa vymanili z tvojej náruče.

Hádžeš ma do hlbokej priepasti, *
do temravy a tône smrti.
Doľahlo na mňa tvoje rozhorčenie, *
svojimi prívalmi si ma zaplavil.

II

Odohnal si mi známych *
a zošklivil si ma pred nimi.
Uväznený som a vyjsť nemôžem, *
aj zrak mi slabne od zármutku.
K tebe, Pane, volám deň čo deň *
a k tebe ruky vystieram.

Či mŕtvym budeš robiť zázraky? *
A vari ľudské tône vstanú ťa chváliť?
Či v hrobe bude dakto rozprávať o tvojej dobrote *
a na mieste zániku o tvojej vernosti?
Či sa v ríši tmy bude hovoriť o tvojich zázrakoch *
a v krajine zabudnutia o tvojej spravodlivosti?

Ale ja, Pane, volám k tebe, *
včasráno prichádza k tebe moja modlitba.
Prečo ma, Pane, odháňaš? *
Prečo predo mnou skrývaš svoju tvár?
Biedny som a umieram od svojej mladosti, *
vyčerpaný znášam tvoje hrôzy.
Cezo mňa sa tvoj hnev prevalil *
a zlomili ma tvoje hrozby.
Deň čo deň ma obkľučujú ako záplava *
a zvierajú ma zovšadiaľ.
Priateľov aj rodinu si odohnal odo mňa, *
len tma je mi dôverníkom.

Ant. Anjel Gabriel povedal Márii: Zdravas’, milosti plná, Pán s tebou, požehnaná si medzi ženami.

KRÁTKE ČÍTANIE

Ag 2, 6. 9
Ešte chvíľku a ja pohnem nebesia i zem, more i súš. Budúca sláva tohto domu bude väčšia ako sláva toho prvého; a na tomto mieste nastolím pokoj, hovorí Pán zástupov.
V. Pamätaj na nás, Pane, z lásky k svojmu ľudu.
R. Navštív nás svojou spásou.

Modlime sa.
Milosrdný Otče, príchodom tvojho Syna vyslobodil si človeka z moci hriechu a smrti; udeľ nám veriacim milosť, aby sme pokorne a nábožne vyznávali tajomstvo Kristovho vtelenia a v spoločenstve s naším Spasiteľom našli večnú spásu. Lebo on je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 20:08.
www.breviar.sk © 1999-2008 Juraj Vidéky