Liturgia hodín

## 10. október 2009

## Sobota, cezročné obdobie, 27. týždeň
3. týždeň žaltára

MODLITBA NAPOLUDNIE

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Na nebi slnko vrcholí,
k modlitbe volá poludnie;
spievajme chvály Pánovi,
nech v srdci oheň pobudne.

V tento čas majú veriaci
myseľ ku krížu upretú,
na ktorom Boží Baránok
dáva sa za nás v obetu.

To svetlo kríža Kristovho
žiaru poludnia zatieni;
nech aj nás celkom prenikne
a milosť spásy upevní.

Sláva buď večná Otcovi,
jeho milému Synovi
i Duchu Tešiteľovi,
čo všetko v láske obnoví. Amen.

PSALMÓDIA

Ant. 1 Pane, zaruč sa za svojho služobníka.

Žalm 119, 121-128
XVI (Ain)

Podľa práva a spravodlivosti som si počínal; *
nevydávaj ma do rúk krivých žalobcov.
Zaruč sa za svojho služobníka, *
nech ma pyšní nehanobia.

Oči mi mrú túžbou za tvojou pomocou *
a za tvojím spravodlivým výrokom.
Nalož so svojím služobníkom podľa svojho milosrdenstva *
a pouč ma o svojich ustanoveniach.

Som tvojím služobníkom, *
daj mi chápavosť, aby som poznal tvoje prikázania.
Pane, už je čas, aby si zasiahol, *
lebo sa porušuje tvoj zákon.

Milujem tvoje predpisy *
viac ako zlato, viac ako najrýdzejšie zlato.
Preto sa správam tvojimi príkazmi *
a nenávidím cestu klamstva.

Ant. 1 Pane, zaruč sa za svojho služobníka.

Ant. 2 Na Pána hľaďte a budete žiariť.

Žalm 34
Pán, záchranca spravodlivých

Okúsili ste, aký dobrý je Pán. (1 Pt 2, 3)

I

Pána chcem velebiť v každom čase, *
moje ústa budú ho vždy chváliť.
V Pánovi sa bude chváliť moja duša; *
nechže to počujú pokorní a nech sa tešia.
Velebte so mnou Pána *
a oslavujme jeho meno spoločne.

Hľadal som Pána a on ma vyslyšal *
a vytrhol ma zo všetkej hrôzy.
Na neho hľaďte a budete žiariť *
a tvár vám nesčervenie hanbou.

Úbožiak zavolal †
a Pán ho vyslyšal *
a vyslobodil ho zo všetkých tiesní.
Ako strážca sa utáborí anjel Pánov okolo bohabojných *
a vyslobodí ich.

Skúste a presvedčte sa, aký dobrý je Pán; *
šťastný človek, čo sa utieka k nemu.
Vy, jeho svätí, bojte sa Pána, *
veď bohabojní núdzu nemajú.
Boháči sa nabiedia a nahladujú, *
ale tým, čo hľadajú Pána, nijaké dobro chýbať nebude.

Ant. 2 Na Pána hľaďte a budete žiariť.

Ant. 3 Pán je pri tých, čo majú srdce skrúšené.

II

Poďte, deti, čujte ma, *
naučím vás bázni Pánovej.
Miluje niekto život *
a chce požívať dobro v šťastných dňoch?

Zdržuj svoj jazyk od zlého *
a svoje pery od reči úlisnej.
Unikaj pred zlom a dobre rob, *
hľadaj pokoj a usiluj sa oň.

Pánove oči hľadia na spravodlivých *
a k ich volaniu sa nakláňa jeho sluch.
Tvár Pánova sa odvracia od tých, čo robia zlo, *
a vyhladzuje ich pamiatku zo zeme.

Spravodliví volali a Pán ich vyslyšal *
a vyslobodil ich zo všetkých tiesní.
Pán je pri tých, čo majú srdce skrúšené, *
a zachraňuje zlomených na duchu.

Spravodliví majú utrpení veľa, *
ale Pán ich vyslobodí zo všetkých.
Všetky kosti im ochraňuje, *
ani jedna sa im nezlomí.

Hriešnika zloba zahubí *
a tých, čo nenávidia spravodlivého, stihne trest.
Pán vykúpi duše svojich služobníkov, *
nebudú potrestaní tí, čo v neho dúfajú.

Ant. 3 Pán je pri tých, čo majú srdce skrúšené.

KRÁTKE ČÍTANIE

Gal 5, 26; 6, 2
Nepachtime po márnej sláve, nedráždime sa navzájom, nezáviďme jeden druhému. Neste si vzájomne bremená, a tak naplníte Kristov zákon.
V. Aké je dobré a milé, keď bratia žijú pospolu;
R. Tam Pán udeľuje požehnanie.

Modlime sa.
Dobrotivý Otče, oheň večnej lásky, zapáľ naše srdce svojou láskou, aby sme milovali teba nadovšetko a kvôli tebe mali radi aj svojich bratov a sestry. Skrze Krista, nášho Pána.

Generované: 18. december 2008, 20:06.
www.breviar.sk © 1999-2008 Juraj Vidéky