Liturgia hodín

## 20. november 2009

## Výročie posviacky katedrálneho chrámu v Nitre, spomienka
(len v Nitrianskej diecéze)

Keď Veľkomoravská ríša dostala vlastného arcibiskupa v osobe svätého Metoda, Nitra sa stala biskupským sídlom, prvým na Slovensku, a prvým nitrianskym biskupom bol Metodov sufragán Wiching (880–892). Tu bol aj prvý kresťanský kostol na Slovensku zasvätený svätému Emerámovi. Po roku 1200 postavili nový kostol v neskororománskom slohu. Biskup Meško začal roku 1333 stavbu novej katedrály v gotickom slohu. V rokoch 1622–1642 katedrálu prebudovali vo včasnobarokovom slohu. Dnes má nitrianska katedrála v celku svoju úpravu podľa generálnej opravy za biskupa Ladislava Adama Erdödyho v rokoch 1710–1736.

RANNÉ CHVÁLY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Otec ľuďom poslal Krista
ako kameň do uhla;
pevne spája obe steny,
stavba na ňom utuhla.
Cirkev sa ho drží pevne,
aby prúdom neuhla.

Celé toto sväté mesto,
milé Bohu večnému,
jasá, spieva, chválou horí,
všade šíri ozvenu
i chválospev a korí sa
Bohu trojjedinému.

Kto ťa v tomto chráme vzýva,
Bože, tomu milosť daj
a vo svojej veľkej láske
prosebníkov prijímaj,
všetky svoje verné deti
bohato vždy požehnaj.

Všetkých, čo sem s vierou vojdú,
vyslyš, Bože láskavý,
nech ich tvoja milosť zdobí
a ku svätým postaví,
aby, prejdúc bránou raja,
večný pokoj dostali.

Sláva Bohu najvyššiemu,
česť a chvála Synovi,
moc a úcta Presvätému
Duchu Tešiteľovi,
naveky nech zneje chvála
najvyššiemu Pánovi. Amen.

PSALMÓDIA

Ant. 1 Pane, prijmeš náležité obety na svojom oltári.

Žalm 51
Vyznanie viny *

Obnovte sa duchovne premenou zmýšľania a oblečte si nového človeka. (Porov. Ef 4, 23-24)

Zmiluj sa, Bože, nado mnou *
pre svoje milosrdenstvo
a pre svoje veľké zľutovanie *
znič moju neprávosť.
Úplne zmy zo mňa moju vinu *
a očisť ma od hriechu.

Vedomý som si svojej neprávosti *
a svoj hriech mám stále pred sebou.
Proti tebe, proti tebe samému som sa prehrešil *
a urobil som, čo je v tvojich očiach zlé,
aby si sa ukázal spravodlivý vo svojom výroku *
a nestranný vo svojom súde.

Naozaj som sa v neprávosti narodil *
a hriešneho ma počala moja mať.
Ty naozaj máš záľubu v srdci úprimnom *
a v samote mi múdrosť zjavuješ.

Pokrop ma yzopom a zasa budem čistý; *
umy ma a budem belší ako sneh.
Daj, aby som počul radosť a veselosť, *
a zaplesajú kosti, ktoré si rozdrvil.

Odvráť svoju tvár od mojich hriechov *
a zotri všetky moje viny.
Bože, stvor vo mne srdce čisté *
a v mojom vnútri obnov ducha pevného.

Neodvrhuj ma spred svojej tváre *
a neodnímaj mi svojho ducha svätého.
Navráť mi radosť z tvojej spásy *
a posilni ma duchom veľkej ochoty.

Poučím blúdiacich o tvojich cestách *
a hriešnici sa k tebe obrátia.
Bože, Boh mojej spásy, zbav ma škvrny krvipreliatia *
a môj jazyk zajasá nad tvojou spravodlivosťou.

Pane, otvor moje pery *
a moje ústa budú ohlasovať tvoju slávu.
Veď ty nemáš záľubu v obete, *
ani žertvu neprijmeš odo mňa.
Obetou Bohu milou je duch skrúšený; *
Bože, ty nepohŕdaš srdcom skrúšeným a poníženým.

Buď dobrotivý, Pane, a milosrdný voči Sionu, *
vybuduj múry Jeruzalema.
Potom prijmeš náležité obety, obetné dary a žertvy; *
potom položia na tvoj oltár obetné zvieratá.

Ant. 1 Pane, prijmeš náležité obety na svojom oltári.

Ant. 2 V Pánovi dosiahnu spásu a slávu všetci potomci Izraela.

Chválospev
Nech sa obrátia k Pánovi všetky národy *
Iz 45, 15-25
Nech sa na meno Ježiš zohne každé koleno. (Porov. Flp 2, 10)

„Ty si naozaj skrytý Boh, *
Boh Izraela, spasiteľ.

† Zmätení sú a zahanbení všetci, *
spolu sa dostali do hanby výrobcovia modiel.
Izraela spasí Pán večnou spásou; *
nebudete zmätení a nebudete sa hanbiť na veky vekov.“

Lebo toto hovorí Pán, ktorý stvoril nebo; *
on je Pán, ktorý stvoril zem a stvárnil ju, on ju upevnil.
Nestvoril ju, aby bola prázdna, †
na obývanie ju pripravil: *
„Ja som Pán a nik iný!
Nehovoril som potajomky *
na tmavom mieste, v zákutí,
nepovedal som Jakubovým potomkom: ,Zbytočne ma hľadáte.‘ *
Ja som Pán, čo ohlasuje spravodlivosť a zvestuje právo.

Zhromaždite sa, poďte, zíďte sa, *
vy, zachránení z národov.
Nerozumní sú tí, čo dvíhajú svoje drevené modly *
a vzývajú Boha, ktorý pomôcť nemôže.
Ohláste, zíďte sa a poraďte sa. *
Kto toto oznámil od počiatku a odpradávna to predpovedal?
Nie som Pán len ja? †
Veď nieto Boha okrem mňa. *
Okrem mňa niet Boha pravého a spásneho.

Obráťte sa ku mne a dosiahnete spásu, všetky končiny zeme. *
Lebo ja som Boh a nik iný!

Na seba samého prisahám: †
z mojich úst vychádza pravda, *
neodvolateľné slovo:
predo mnou sa skloní každé koleno, *
mne bude prisahať každý jazyk.“

„Len v Pánovi,“ povedia, „je spása a sila.“ *
K nemu prídu a zahanbia sa všetci, čo sa mu protivia:
v Pánovi dosiahnu spásu a slávu *
všetci potomci Izraela.

Ant. 2 V Pánovi dosiahnu spásu a slávu všetci potomci Izraela.

Ant. 3 S plesaním vstupujte pred Pánovu tvár.

Ak sa nasledujúci žalm použil na invitatórium, berie sa žalm 95.

Žalm 100
Radosť návštevníka chrámu *

Vykúpeným Pán prikazuje spievať hymnus víťazstva. (Sv. Atanáz)

Jasaj na chválu Pánovi, celá zem, *
s radosťou slúžte Pánovi.
S plesaním vstupujte *
pred jeho tvár.

Vedzte, že náš Pán je Boh; †
on je náš stvoriteľ a jemu patríme, *
sme jeho ľud a ovce z jeho stáda.

Vstupujte do jeho brán s piesňou chvály †
a do jeho nádvorí s piesňami oslavnými; *
chváľte ho a velebte jeho meno.

Lebo Pán je dobrý; †
jeho milosrdenstvo trvá naveky *
a jeho vernosť z pokolenia na pokolenie.

Ant. 3 S plesaním vstupujte pred Pánovu tvár.

KRÁTKE ČÍTANIE

Ef 4, 29-32
Z vašich úst nech nevyjde nijaké zlé slovo, ale iba dobré, na potrebné budovanie, aby prinášalo milosť tým, čo počúvajú. A nezarmucujte Svätého Božieho Ducha, v ktorom ste označení pečaťou na deň vykúpenia. Akákoľvek zatrpknutosť, hnev, rozhorčenie, krik a rúhanie aj každá iná zloba nech sú ďaleko od vás. Buďte k sebe navzájom láskaví a milosrdní, navzájom si odpúšťajte, ako aj vám odpustil Boh v Kristovi!

KRÁTKE RESPONZÓRIUM
R. Včasráno mi daj pocítiť, * Že si sa zmiloval nado mnou. Včasráno.
V. Ukáž mi cestu, po ktorej mám kráčať. * Že si sa zmiloval nado mnou. Sláva Otcu. Včasráno.

Ant. na Benediktus: Zachej, poď rýchlo dolu, lebo dnes musím ostať v tvojom dome. On chytro zišiel a prijal ho s radosťou do svojho domu. Dnes prišla od Boha spása do tohoto domu. (Aleluja.)

PROSBY
Klaňajme sa Kristovi, ktorý svojím krížom priniesol ľudskému rodu spásu, a nábožne volajme:
Pane, ukáž nám svoje veľké milosrdenstvo.

Kriste, ty si naše slnko a náš deň: osvieť nás svojimi lúčmi
— a hneď zrána zažeň od nás zlé žiadosti.
Stráž naše myšlienky, slová a skutky,
— aby sme sa ti dnes vo všetkom páčili.
Odvráť svoju tvár od našich hriechov
— a zotri všetky naše viny.
Pre svoj kríž a svoje zmŕtvychvstanie
— naplň nás útechou Ducha Svätého.

Otče náš.

MODLITBA
V chráme, ktorého výročie posviacky sa slávi:

Všemohúci Bože, pre tvoju dobrotu môžeme každoročne sláviť deň posvätenia tohto chrámu; vyslyš prosby svojho ľudu a dopraj, aby sa na tomto mieste vždy konala tebe milá služba a na nás hojne zostupovala milosť vykúpenia. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Mimo chrámu, ktorého výročie posviacky sa slávi:

Vznešený Bože, pripravuješ si z nás ako zo živých a vybraných kameňov duchovný chrám; prosíme ťa, zošli svojej Cirkvi Ducha Svätého, aby neprestajne pôsobil v tvojich veriacich a budoval z nich nebeský Jeruzalem. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Alebo:

Všemohúci Bože, ty povolávaš veriacich, aby tvorili Cirkev, chrám Ducha Svätého; daj, aby ľud zhromaždený v tvojom mene tebe sa klaňal, teba miloval a nasledoval a pod tvojou ochranou dosiahol prisľúbenú nebeskú blaženosť. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 20:07.
www.breviar.sk © 1999-2008 Juraj Vidéky