Liturgia hodín

## 25. december 2009

## NARODENIE PÁNA, slávnosť

MODLITBA POPOLUDNÍ

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Celý svet v pohyb uvádzaš,
ty sám však trváš bez zmeny;
účelne delíš denný čas
vo svojom božskom umení.

Keď príde večer života,
zachovaj si nás pre seba;
daj nám smrť svätú, nábožnú,
aby sme prišli do neba.

Vyslyš nás, Otče láskavý,
pomôž nám, Kriste, Kráľ slávy,
s Otcom i Duchom Boh pravý,
a vládni kraľuj nad nami. Amen.

PSALMÓDIA

Ant. Moje oči uvideli tvoju spásu, ktorú si pripravil pred tvárou všetkých národov.

Žalm 19, 8-15
Chvála Bohu, Pánovi zákona

Vy buďte dokonalí, ako je dokonalý váš nebeský Otec. (Mt 5, 48)

Zákon Pánov je dokonalý, osviežuje dušu. *
Svedectvo Pánovo je hodnoverné, dáva múdrosť maličkým.
Rozhodnutia Pánove sú správne, potešujú srdce. *
Prikázania Pánove sú jasné, osvecujú oči.

Bázeň pred Pánom je úprimná, trvá naveky. *
Výroky Pánove sú pravdivé a všetky spravodlivé.
Vzácnejšie sú než zlato, než veľký drahokam, *
sladšie sú než med, než medové kvapky z plástu.

Tvoj služobník sa v nich vzdeláva; *
veď kto ich zachováva, dostane hojnú odmenu.
Kto však vie o všetkých svojich poblúdeniach? †
Očisť ma od chýb, ktoré si neuvedomujem, *
a svojho služobníka zachráň od pýchy, aby ma neovládala.
Tak budem bez škvrny *
a čistý od veľkého hriechu.

Nech sa ti páčia slová mojich úst *
i rozjímanie môjho srdca pred tvojou tvárou.
Pane, ty si moja pomoc *
a môj vykupiteľ.

Žalm 47
Pán – kráľ všetkých národov *

Sedí po pravici Otca a jeho kráľovstvu nebude konca.

Tlieskajte rukami, všetky národy, *
jasajte Bohu hlasom radostným.
Lebo Pán je najvyšší a hrozný, *
nad celou zemou veľký kráľ.

Podmaňuje nám národy *
a pohanov nám kladie pod nohy.
On pre nás vybral dedičstvo, *
slávu Jakuba, ktorého má rád.
Za jasotu vystupuje Boh, *
Pán vystupuje za hlaholu poľnice.

Spievajte Bohu, spievajte, *
spievajte nášmu kráľovi, spievajte.
Pretože Boh je kráľom celej zeme; *
spievajte mu chválospev.

Boh kraľuje nad národmi, *
Boh sedí na svojom svätom tróne.
Kniežatá národov sa spolčujú *
s národom Boha Abrahámovho.
Veď Bohu patria mocní zeme, *
tak veľmi je vyvýšený.

Žalm 48
Vďaka za záchranu národa *

V duchu ma preniesol na veľký a vysoký vrch a ukázal mi sväté mesto Jeruzalem. (Zjv 21, 10)

Veľký je Pán a hoden každej chvály *
v meste nášho Boha.
† Jeho svätý vrch, prekrásne návršie, *
je celej zemi na radosť.
Vrch Sion, tajomný príbytok, *
je mestom veľkého kráľa.
Boh sa preslávil v jeho palácoch *
ako istá ochrana.

Lebo hľa, králi sa spolčili *
a utvorili jeden šík.
No sotva sa pozreli, stŕpli úžasom, *
zmiatli sa a dali sa na útek;
hrôza ich tam schvátila, *
bolesti ako rodičku,
ako keď východný víchor *
rozbíja lode taršišské.

Čo sme počuli, to sme aj videli v meste Pána zástupov, †
v meste nášho Boha: *
Boh ho založil naveky.
Spomíname, Bože, na tvoje milosrdenstvo *
uprostred tvojho chrámu.
Ako tvoje meno, Bože, †
tak aj tvoja sláva šíri sa až do končín zeme; *
tvoja pravica je plná spravodlivosti.
Nech sa raduje vrch Sion †
a judejské dcéry nech jasajú *
nad tvojimi výrokmi.

Obíďte Sion a obklopte ho, *
spočítajte jeho veže.
Dobre si všimnite jeho hradby, †
prejdite jeho paláce, *
aby ste mohli rozprávať ďalšiemu pokoleniu,
že on je Boh, náš Boh, †
naveky a na veky vekov: *
on sám nás bude stále sprevádzať.

Ant. Moje oči uvideli tvoju spásu, ktorú si pripravil pred tvárou všetkých národov.

KRÁTKE ČÍTANIE

Sk 10, 36
Boh synom Izraela zoslal slovo a zvestoval pokoj skrze Ježiša Krista; on je Pánom všetkých.
V. Milosrdenstvo a vernosť sa stretnú navzájom. Aleluja.
R. Spravodlivosť a pokoj sa pobozkajú. Aleluja.

Modlime sa.
Všemohúci Otče, ty si podivuhodne stvoril človeka a ešte podivuhodnejšie si ho vykúpil; prosíme ťa, daj nám účasť na božskom živote svojho Syna, ktorý prijal našu ľudskú prirodzenosť. Lebo on je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 20:08.
www.breviar.sk © 1999-2008 Juraj Vidéky