Liturgia hodín

## 21. máj 2009

## NANEBOVSTÚPENIE PÁNA, slávnosť

MODLITBA POPOLUDNÍ

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Zavládla hustá temnota,
v nej iba kríž sa ligotá,
závoj tmy svetlom rozpolí
a zem si vzdychne po bôli.

Hľa, zázrak, ľudia! V okolí
vstávajú z hrobov mŕtvoly
ako to zrno spod hrudy,
duch mŕtvu schránku oživí.

Smrť držala svet v reťazi,
no život nad ňou víťazí
a k večnu sťaby do brehu
nás vedie v sľubnom rozbehu.

Tebe buď sláva, Ježišu,
ktorý si slávne zmŕtvych vstal;
Otcovi, Duchu Svätému
nech večne zuní pieseň chvál. Amen.

PSALMÓDIA

Ant. Zdvihol ruky, požehnal ich a vznášal sa do neba. Aleluja.

Žalm 8
Velebnosť Boha a dôstojnosť človeka *

Všetko mu položil pod nohy a jeho ustanovil nad všetkým za hlavu Cirkvi. (Ef 1, 22)

Pane, náš Vládca, *
aké vznešené je tvoje meno na celej zemi!

Tvoja veleba sa vznáša *
nad nebesia.
Z úst nemluvniat a dojčeniec †
pripravil si si chválu naprotiveň svojim nepriateľom, *
aby si umlčal pomstivého nepriateľa.

Keď hľadím na nebesia, dielo tvojich rúk, *
na mesiac a na hviezdy, ktoré si ty stvoril:
čože je človek, že naň pamätáš, *
a syn človeka, že sa ho ujímaš?

Stvoril si ho len o niečo menšieho od anjelov, †
slávou a cťou si ho ovenčil *
a ustanovil si ho za vládcu nad dielami tvojich rúk.

Všetko si mu položil pod nohy: †
ovce a všetok domáci statok *
aj všetku poľnú zver,
vtáctvo pod oblohou a ryby v mori *
i všetko, čo sa hýbe po dne morskom.

Pane, náš Vládca, *
aké vznešené je tvoje meno na celej zemi!

Žalm 19

I

Nebesia rozprávajú o sláve Boha *
a obloha hlása dielo jeho rúk.
Deň dňu o tom podáva správu *
a noc noci to dáva na známosť.

Nie sú to slová, nie je to reč, *
ktorá by sa nedala počuť.
Po celej zemi rozlieha sa ich hlas *
a ich slová až po končiny sveta.

Tam hore vybudoval stan pre slnko †
a ono z neho vychádza sťa ženích zo svojej komnaty *
a raduje sa ako bežec pred veľkými pretekmi.

Na jednom kraji neba sa vynára †
a uberá sa k druhému; *
pred jeho žiarou sa nič ukryť nemôže.

II

Zákon Pánov je dokonalý, osviežuje dušu. *
Svedectvo Pánovo je hodnoverné, dáva múdrosť maličkým.
Rozhodnutia Pánove sú správne, potešujú srdce. *
Prikázania Pánove sú jasné, osvecujú oči.

Bázeň pred Pánom je úprimná, trvá naveky. *
Výroky Pánove sú pravdivé a všetky spravodlivé.
Vzácnejšie sú než zlato, než veľký drahokam, *
sladšie sú než med, než medové kvapky z plástu.

Tvoj služobník sa v nich vzdeláva; *
veď kto ich zachováva, dostane hojnú odmenu.
Kto však vie o všetkých svojich poblúdeniach? †
Očisť ma od chýb, ktoré si neuvedomujem, *
a svojho služobníka zachráň od pýchy, aby ma neovládala.
Tak budem bez škvrny *
a čistý od veľkého hriechu.

Nech sa ti páčia slová mojich úst *
i rozjímanie môjho srdca pred tvojou tvárou.
Pane, ty si moja pomoc *
a môj vykupiteľ.

Ant. Zdvihol ruky, požehnal ich a vznášal sa do neba. Aleluja.

KRÁTKE ČÍTANIE

Kol 3, 1-2
Ak ste s Kristom vstali z mŕtvych, hľadajte, čo je hore, kde Kristus sedí po pravici Boha! Myslite na to, čo je hore, nie na to, čo je na zemi!
V. Velebte Kráľa kráľov. Aleluja.
R. A spievajte hymnus Bohu. Aleluja.

Modlime sa.
Všemohúci Bože, naplň nás svätou radosťou a vďačnosťou, lebo nanebovstúpenie tvojho Syna je aj naším víťazstvom; pevne dúfame, že aj my, ako údy jeho tela, vojdeme do večnej slávy, kam nás predišiel on, naša Hlava. O to ťa prosíme skrze Krista, nášho Pána.

Generované: 18. december 2008, 20:02.
www.breviar.sk © 1999-2008 Juraj Vidéky