Liturgia hodín

## 2. jún 2009

## Sv. Marcelína a Petra, mučeníkov, ľubovoľná spomienka

Ich mučenícku smrť za Diokleciánovho prenasledovania dosvedčuje pápež Damaz, ktorý o nej počul priamo od samého kata. Boli sťatí v akomsi háji. Ale ich telá preniesli a pochovali na cintoríne „Ad duas lauros“ pri Labickej ceste. Keď prestalo prenasledovanie Cirkvi, nad ich hrobom postavili baziliku.

VEŠPERY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Hrdinstvom získané radosti vznešené
svätých mučeníkov spoločne velebme;
túžbou v nás horí duch osláviť piesňami
slávny zbor svätých víťazov.

Na nich (ne) sa s posmechom pozeral hriešny svet,
ktorý jak jalový, usychajúci kvet
oni (ony) skôr zavrhli a išli za tebou,
Ježišu, kráľ náš nebeský.

Pre teba znášali divoké zúrenie;
nepočuť trpký vzdych a ani reptanie,
ich dušu pokornú pri jasnom vedomí
mučenie žiadne nezlomí.

Ktorý hlas, čie ústa mohli by ospievať,
čo ty mučeníkom chceš za boj darovať?
Červenou krvou sú zdobení, hlavu im
vavrínom venčíš žiarivým.

Bože v troch osobách, vrúcne ťa vzývame:
obmy nás od hriechu, zlo nech nás nezláme;
daruj nám pokoj svoj, aby ťa ľudský hlas
velebil stále v každý čas. Amen.

PSALMÓDIA

Ant. 1 Pán dáva víťazstvo svojmu Pomazanému.

Žalm 20
Modlitba za víťazstvo kráľa.

Každý, kto bude vzývať Pánovo meno, bude spasený. (Sk 2, 21)

Nech ťa vyslyší Pán v čase súženia, *
nech ťa ochráni meno Boha Jakubovho.
Nech ti pošle pomoc zo svätyne *
a nech ťa bráni zo Siona.

Nech si spomenie na všetky tvoje obetné dary *
a tvoja žertva nech mu je príjemná.
Nech ti dá, za čím tvoje srdce túži, *
a nech vyplní každý tvoj zámer.

Budeme sa tešiť z tvojho víťazstva †
a v mene nášho Boha dvíhať zástavy. *
Nech Pán splní všetky tvoje priania.
Teraz viem, že Pán zachráni svojho pomazaného; †
vyslyší ho zo svojho svätého neba, *
zachráni ho mocou spásonosnej pravice.

Na vozy sa spoliehajú jedni, druhí na kone, *
ale my vzývame meno Pána, nášho Boha.
Oni sa zrútia a padnú, *
my však stojíme na nohách.

Pane, daj vždy víťaziť kráľovi *
a nás vyslyš, kedykoľvek ťa budeme vzývať.

Ant. 1 Pán dáva víťazstvo svojmu Pomazanému.

Ant. 2 Budeme ospevovať a oslavovať tvoju moc.

Žalm 21, 2-8. 14
Poďakovanie za kráľovo víťazstvo

Prijal život, vstal z mŕtvych a žije po všetky dni na veky vekov. (Sv. Irenej)

Pane, z tvojej sily sa kráľ raduje *
a veľmi sa teší z tvojej spásy.
Vyplnil si túžbu jeho srdca *
a prosbu jeho perí si neodmietol.
Vyšiel si mu v ústrety s požehnaním, *
na jeho hlavu si vložil korunu z rýdzeho zlata.
Prosil si od teba život a ty si mu ho daroval, *
život dlhý, navždy, naveky.

Veľká je jeho sláva, lebo mu pomáhaš, *
ozdobuješ ho velebou a nádherou.
Robíš z neho požehnanie pre všetky veky, *
blažíš ho radosťou pred svojou tvárou.
Na Pána sa kráľ spolieha;
neskláti sa, veď pomoc Najvyššieho je pri ňom.

Povstaň, Pane, vo svojej sile *
a my budeme ospevovať a oslavovať tvoju moc.

Ant. 2 Budeme ospevovať a oslavovať tvoju moc.

Ant. 3 Urobil si nás, Pane, kráľovstvom a kňazmi nášmu Bohu.

Chválospev
Hymnus vykúpených *
Zjv 4, 11; 5, 9. 10. 12
Hoden si, Pane a Bože náš, *
prijať slávu, česť a moc,
lebo ty si stvoril všetky veci, *
z tvojej vôle boli a sú stvorené.

Hoden si vziať knihu *
a otvoriť jej pečate,
lebo si bol zabitý †
a svojou krvou si Bohu vykúpil *
ľudí z každého kmeňa, jazyka, ľudu a národa
a urobil si ich kráľovstvom a kňazmi nášmu Bohu; *
a budú kraľovať na zemi.

Hoden je Baránok, ktorý bol zabitý, †
prijať moc, bohatstvo a múdrosť, *
silu, česť, slávu a dobrorečenie.

Ant. 3 Urobil si nás, Pane, kráľovstvom a kňazmi nášmu Bohu.

KRÁTKE ČÍTANIE

1 Jn 3, 1a.2
Pozrite, akú veľkú lásku nám daroval Otec: voláme sa Božími deťmi a nimi aj sme. Milovaní, teraz sme Božími deťmi, a ešte sa neukázalo, čím budeme. Vieme však, že keď sa on zjaví, budeme mu podobní, lebo ho budeme vidieť takého, aký je.

KRÁTKE RESPONZÓRIUM
R. Pane, tvoje slovo * Trvá naveky. Pane.
V. Na veky vekov tvoja vernosť. * Trvá naveky. Sláva Otcu. Pane.

Ant. na Magnifikat: Spravodliví, ktorí nasledovali Krista, radujú sa v nebi, a pretože z lásky k nemu preliali svoju krv, budú vládnuť s Kristom naveky.

PROSBY
Chváľme Krista, Pána, ktorý žije uprostred nás, nového vyvoleného ľudu, a pokorne ho prosme:
Na svoju chválu vyslyš nás, Pane.

Pane, kráľ a vládca celého sveta, pomáhaj národom a tým, čo nad nimi vládnu,
— aby sa svorne usilovali o všeobecné dobro podľa tvojho zákona.
Ty si nás vyviedol z otroctva hriechu na slobodu;
— priveď k slobode Božích detí bratov a sestry, čo trpia v otroctve tela alebo ducha.
Daj, nech je naša mládež bezúhonná pred tebou
— a nech veľkodušne odpovedá na tvoje volanie.
Daj, nech všetky deti nasledujú tvoj príklad
— a stále sa vzmáhajú v múdrosti a milosti.
Prijmi zosnulých do večného kráľovstva,
— kde, ako dúfame, budeme s tebou naveky kraľovať.

Otče náš.

MODLITBA
Láskavý Bože, pre slávne mučeníctvo svätého Marcelína a Petra poskytuješ svojej Cirkvi vytrvalosť a odvahu; daj, aby nás svojím orodovaním posilňovali a svojím príkladom povzbudzovali k stálosti vo viere. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 20:02.
www.breviar.sk © 1999-2008 Juraj Vidéky