Liturgia hodín

## 21. august 2009

## Sv. Pia X., pápeža, spomienka

Narodil sa v dedinke Riese v benátskom kraji roku 1835. Ako kňaz vykonával svedomite svoje povinnosti. Stal sa mantovským biskupom, potom benátskym patriarchom a roku 1903 ho zvolili za pápeža. Za heslo svojho pontifikátu si vzal: „Všetko obnoviť v Kristovi,“ a uskutočňoval ho v prostote ducha, v chudobe a rázne, čím burcoval vo veriacich kresťanský život a energicky bojoval proti šíriacim sa bludom. Zomrel 20. augusta 1914.

VEŠPERY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Vzor čností, svätec vznešený,
prijmi dnes tento chválospev;
veď ten, kto teba velebí,
vzdáva česť Bohu na nebi.

Náš večný Veľkňaz, Kristus Kráľ,
smrteľných ľudí pripútal
k Bohu a zmluvou trvalou
pokoj im vrátil s milosťou.

On si ťa v prozreteľnosti
vybral na službu milosti,
aby si Bohu slávu vzdal
a jeho život ľuďom dal.

Dostal si kľúče kráľovstva
pre dobro stáda Petrovho,
ktoré si kŕmil vždy slovom
a povzbudzoval príkladom.

Teraz, keď v nebi prebývaš,
na svätú Cirkev pamätaj,
by všetky ovce Kristove
dosiahli nivy Pánove.

Buď sláva Svätej Trojici
za službu, ktorú plnil si
horlivo ako Kristov kňaz,
že večnú radosť v nebi máš. Amen.

PSALMÓDIA

Ant. 1 Budem ťa, Pane, velebiť každý deň a rozprávať o tvojich zázrakoch.

Žalm 145
Oslava Božej velebnosti

Spravodlivý si ty, ktorý si a ktorý si bol, Svätý. (Zjv 16, 5)

I
Oslavovať ťa chcem, Bože, môj kráľ, †
a tvoje meno velebiť *
navždy a naveky.
Budem ťa velebiť každý deň †
a tvoje meno chváliť *
navždy a naveky.

Veľký si, Pane, a veľkej chvály hoden, *
tvoju veľkosť nemožno preskúmať.
Z pokolenia na pokolenie ide chvála tvojich skutkov *
a všetky pokolenia ohlasujú tvoju moc.

Hovoria o vznešenosti tvojej slávy a veleby *
a rozprávajú o tvojich zázrakoch.
Hovoria aj o sile tvojich skutkov úžasných *
a rozprávajú o tvojej veľkosti.
Rozhlasujú chválu tvojej veľkej láskavosti *
a plesajú nad tvojou spravodlivosťou.

Milostivý a milosrdný je Pán, *
zhovievavý a veľmi láskavý.
Dobrý je Pán ku každému *
a milostivý ku všetkým svojim stvoreniam.

Nech ťa oslavujú, Pane, všetky tvoje diela *
a tvoji svätí nech ťa velebia.
Nech rozprávajú o sláve tvojho kráľovstva *
a o tvojej moci nech hovoria;
nech ľuďom oznamujú tvoje zázraky *
i slávu a velebu tvojho kráľovstva.
Tvoje kráľovstvo je kráľovstvo pre všetky veky *
a tvoja vláda sa rozprestiera na všetky pokolenia.

Ant. 1 Budem ťa, Pane, velebiť každý deň a rozprávať o tvojich zázrakoch.

Ant. 2 Oči všetkých sa s dôverou upierajú na teba, Pane; blízky si všetkým, čo ťa vzývajú.

II

Pán je vo všetkých svojich slovách pravdivý *
a svätý vo všetkých svojich skutkoch.
Pán podopiera všetkých, čo klesajú, *
a dvíha všetkých skľúčených.
Oči všetkých sa s dôverou upierajú na teba *
a ty im dávaš pokrm v pravý čas.
Otváraš svoju ruku *
a dobrotivo nasycuješ všetko živé.

Spravodlivý je Pán na všetkých svojich cestách *
a svätý vo všetkých svojich skutkoch.
Blízky je Pán všetkým, čo ho vzývajú, *
všetkým, čo ho vzývajú úprimne.
Vyplní želanie bohabojných, †
vyslyší ich modlitbu *
a zachráni ich.
Pán ochraňuje všetkých, čo ho milujú, *
a ničí všetkých hriešnikov.

Nech moje ústa hlásajú slávu Pánovu †
a všetko živé nech jeho sväté meno velebí *
navždy a naveky.

Ant. 2 Oči všetkých sa s dôverou upierajú na teba, Pane; blízky si všetkým, čo ťa vzývajú.

Ant. 3 Spravodlivé a správne sú tvoje cesty, Kráľ národov.

Chválospev
Hymnus poklony *
Zjv 15, 3-4

Veľké a obdivuhodné sú tvoje skutky, *
Pane, Bože všemohúci;
spravodlivé a správne sú tvoje cesty, *
Kráľ národov.

Kto by sa nebál, Pane, *
a neoslavoval tvoje meno?
Veď ty jediný si Svätý; †
prídu všetky národy a budú sa ti klaňať, *
lebo sa zjavili tvoje spravodlivé súdy.

Ant. 3 Spravodlivé a správne sú tvoje cesty, Kráľ národov.

KRÁTKE ČÍTANIE

Rim 8, 1-2
Teraz už niet odsúdenia pre tých, čo sú v Kristovi Ježišovi; veď zákon Ducha, ktorý dáva život v Kristovi Ježišovi, oslobodil ťa od zákona hriechu a smrti.

KRÁTKE RESPONZÓRIUM
R. Kristus zomrel za naše hriechy, * Aby nás priviedol k Bohu. Kristus.
V. Bol usmrtený v tele, ale Duchom oživený. * Aby nás priviedol k Bohu. Sláva Otcu. Kristus.

Ant. na Magnifikat: Vďaky ti vzdávam, Kriste, dobrý pastier, že si ma uviedol do tejto slávy. A prosím, aby ovce, ktoré si mi zveril, mali so mnou účasť na tvojej milosti naveky.

PROSBY
S dôverou vzývajme Krista, v ktorého dúfajú tí, čo poznajú jeho milosrdnú lásku, a prosme ho:
Pane, zmiluj sa. (Alebo: Kýrie eléison.)

Ježišu Kriste, keďže sme krehkí a náchylní padnúť,
— posilňuj nás svojou milosťou.
Ty vieš, že človek sám od seba je náklonný na zlé;
— preto nám ustavične prichádzaj na pomoc.
Teba hriech uráža a kajúcnosť uzmieruje;
— odvráť od nás svoj trest, ktorý si za svoje hriechy zasluhujeme.
Ty si kajúcej žene odpustil hriechy a zblúdenú ovcu si vzal na plecia;
— nikdy od nás neodvráť svoje milosrdenstvo.
Kriste, ty si nám svojím krížom otvoril brány neba;
— prijmi k sebe všetkých, čo za svojho pozemského života dúfali v teba.

Otče náš.

MODLITBA
Láskavý Bože, svätého pápeža Pia si obdaril nebeskou múdrosťou a apoštolskou odvahou, aby chránil vieru Cirkvi a všetko obnovil v Kristovi; daj, aby sme si z neho vzali príklad a osvojili si jeho zásady, a tak dosiahli večnú odmenu. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 20:04.
www.breviar.sk © 1999-2008 Juraj Vidéky