Liturgia hodín

## 11. apríl 2009

## BIELA (VEĽKÁ) SOBOTA

MODLITBA PREDPOLUDNÍM

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo.

HYMNUS

Spasiteľ sveta, Kriste, zachráň stvorenie,
presvätej tváre tvojej svetlom značené;
roztrhať nedovoľ ho klamstvom démonov,
veď si ho vyrval smrti cenou výkupnou.

Maj súcit so sluhami, čo sú v zajatí,
vinníkom odpusť, rozviaž, zdvihni sputnaných
a všetci, ktorých si ty krvou vykúpil,
dobrý Kráľ, nech sa s tebou tešia naveky. Amen.

PSALMÓDIA

Ant. Verím, že uvidím dobrodenia Pánove v krajine žijúcich.

Žalm 27
Dôvera v nebezpečenstve

Pán je moje svetlo a moja spása, *
koho sa mám báť?
† Pán je ochranca môjho života, *
pred kým sa mám strachovať?
Keď sa približujú ku mne zločinci *
a chcú mi zničiť telo,
vtedy moji utláčatelia a nepriatelia *
strácajú silu a padajú.
Aj keby sa proti mne postavili šíky, *
moje srdce sa nezľakne.
Aj keby proti mne vzbĺkol boj, *
zotrvám v dôvere.

O jedno prosím Pána a za tým túžim, *
aby som mohol bývať v dome Pánovom po všetky dni svojho života,
aby som pociťoval nehu Pánovu *
a obdivoval jeho chrám.

A on ma vo svojom stane schová v deň nešťastia, †
ukryje ma v skrýši svojho príbytku *
a postaví ma vysoko na skalu.
A už teraz dvíham hlavu nad svojich nepriateľov, *
čo ma obkľučujú.
V jeho stánku mu prinesiem obetu chvály, *
budem spievať a hrať Pánovi.

Čuj, Pane, hlas môjho volania, *
zľutuj sa nado mnou a vyslyš ma.
V srdci mi znejú tvoje slová: †
„Hľadajte moju tvár!“ *
Pane, ja hľadám tvoju tvár.

Neodvracaj svoju tvár odo mňa, *
neodkláňaj sa v hneve od svojho služobníka.
Ty si moja pomoc, neodvrhuj ma, *
ani ma neopúšťaj, Bože, moja spása.
Hoci by ma opustili otec aj mať, *
Pán sa ma predsa ujme.

Ukáž mi, Pane, svoju cestu *
a priveď ma na správny chodník, lebo mám mnoho nepriateľov.

Nevydávaj ma zvoli utláčateľov; †
veď povstali proti mne kriví svedkovia, *
dychtiví po násilí.

Verím, že uvidím dobrodenia Pánove *
v krajine žijúcich.
Očakávaj Pána a buď statočný; *
srdce maj silné a drž sa Pána.

Žalm 30
Poďakovanie za vyslobodenie z nebezpečenstva smrti

Kristus po slávnom vzkriesení vzdáva vďaky Otcovi. (Kassiodor)

Budem ťa, Pane, oslavovať, že si ma vyslobodil *
a že si nedovolil, aby sa moji nepriatelia radovali nado mnou.
Pane, Bože môj, k tebe som volal *
a ty si ma uzdravil.
Pane, vyviedol si ma z ríše zosnulých, *
navrátil si mi život, aby som nezostúpil do hrobu.

Na harfe hrajte Pánovi, jeho svätí, *
vzdávajte vďaky jeho menu svätému.
Lebo len chvíľku trvá jeho hnev, *
ale celý život jeho láskavosť.
Podvečer je nám hosťom plač *
a radosť nad ránom.

Keď som bol v bezpečí, povedal som si: *
„Už nikdy sa nezakolíšem.“
Pane, vo svojej priazni si ma obdaril *
mocou a cťou.
Keď si však odo mňa odvrátil svoju tvár, *
hneď sa ma zmocnil strach.
K tebe, Pane, volám, *
svojho Boha prosím o milosť.

Aký úžitok by bol z mojej krvi, *
keby som v zemi skazu vzal?
A či ťa prach môže velebiť *
alebo hlásať tvoju vernosť?
Čuj, Pane, a zmiluj sa nado mnou; *
Pane, buď mi na pomoci.

Môj nárek si obrátil na tanec, *
roztrhol si moje rúcho kajúcne a radosťou si ma opásal,
aby ti moja duša spievala a nestíchla už nikdy. *
Pane, Bože môj, naveky ťa chcem velebiť.

Žalm 76
Poďakovanie za víťazstvo

Známy je Boh v Judei *
a v Izraeli je jeho meno veľké.
V Jeruzaleme má stan *
a na Sione príbytok.
Tam polámal lesklé luky *
aj štít, aj meč a zbroj vojnovú.

Ty, Zázračný, žiariš z vrchov plienenia; *
olúpení boli chrabrí bojovníci.
A teraz spia svoj sen, *
ochabli ruky všetkých hrdinov.
Bože Jakubov, keď si ty pohrozil, *
zmeraveli jazdci aj kone.

Si hrozný; kto sa môže vzoprieť proti tebe, *
keď sa rozhneváš?
Z neba si vyniesol rozsudok; *
zem sa zatriasla a zatíchla,
keď povstal Boh a súdil *
aby zachránil všetkých tichých na zemi.

Lebo teba oslávi aj hnev človeka *
a tí, čo vyhnú hnevu, budú sláviť tvoj sviatočný deň.
Pánovi, svojmu Bohu, skladajte sľuby a plňte ich; *
všetci, čo vôkol neho stojíte, prineste dary Hroznému.
Tomu, čo kniežatám smelosť odníma *
a pre zemských kráľov je postrachom.

Ant. Verím, že uvidím dobrodenia Pánove v krajine žijúcich.

KRÁTKE ČÍTANIE

1 Jn 1, 8-9
Ak hovoríme, že nemáme hriech, klameme sami seba a nie je v nás pravda. Ale ak vyznávame svoje hriechy, on je verný a spravodlivý: odpustí nám hriechy a očistí nás od každej neprávosti.
V. Nenecháš moju dušu v podsvetí.
R. A nedovolíš, aby tvoj svätý videl porušenie.

Modlime sa.
Všemohúci a večný Bože, tvoj jednorodený Syn zostúpil do útrob zeme, skade slávne vstal z mŕtvych; prosíme ťa, daj, nech tvoji verní, pochovaní s ním v krste, pre jeho zmŕtvychvstanie dosiahnu večný život. Lebo on je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 20:01.
www.breviar.sk © 1999-2008 Juraj Vidéky