Liturgia hodín

## 29. august 2009

## Mučenícka smrť sv. Jána Krstiteľa, spomienka

RANNÉ CHVÁLY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Nesmierne šťastný, vznešený a čnostný,
nad sneh si belší, čistý bez poškvrny,
pustovník tichý, v mučeníctve mocný,
z prorokov prvý.

Ty mocou svojich zásluh pomôž bratom
odvaliť z vnútra balvan hriechov ťažký;
drsnosť ciest zmierni, chodník krivý naprav
na cestu lásky.

Nech Tvorca sveta a náš dobrotivý
Spasiteľ príde do sŕdc očistených;
nech neodkladá svoj krok milostivý
k tým, čo sú v tiesni.

Nech tebe večne, Bože trojjediný,
v nebi znie pieseň chvály, slávy zvučne;
nám vykúpeným odpusť všetky viny,
prosíme vrúcne. Amen.

PSALMÓDIA

Ant. 1 Pán vystrel svoju ruku, dotkol sa mi úst a ustanovil ma za proroka národom.

Žalm 63, 2-9
Túžba duše za Bohom *

Bdie pre Boha, kto zavrhuje skutky tmy.

Bože, ty si môj Boh, *
už od úsvitu sa viniem k tebe.

Za tebou prahne moja duša, *
za tebou túži moje telo;
ako vyschnutá, pustá zem bez vody, †
tak ťa túžim uzrieť vo svätyni *
a vidieť tvoju moc a slávu.
Veď tvoja milosť je lepšia než život; *
moje pery budú ťa oslavovať.

Celý život ťa chcem velebiť *
a v tvojom mene dvíhať svoje ruky k modlitbe.
Sťa na bohatej hostine sa nasýti moja duša *
a moje ústa ťa budú chváliť jasavými perami.
Na svojom lôžku myslím na teba, *
o tebe rozjímam hneď za rána.
Lebo ty si mi pomáhal *
a pod ochranou tvojich krídel budem plesať.

Moja duša sa vinie k tebe, *
ujímaš sa ma svojou pravicou.

Ant. 1 Pán vystrel svoju ruku, dotkol sa mi úst a ustanovil ma za proroka národom.

Ant. 2 Herodes sa Jána bál. Vedel, že je to muž spravodlivý a svätý, preto ho chránil.

Chválospev
Všetko tvorstvo nech chváli Pána *
Dan 3, 57-87. 56
Chváľte nášho Boha, všetci jeho služobníci. (Zjv 19, 5)

Velebte Pána, všetky jeho diela; *
chváľte a vyvyšujte ho naveky.
Velebte Pána, nebesia; *
velebte Pána, jeho anjeli.
Velebte Pána, všetky vody nad nebesami; *
nech Pána velebia všetky jeho mocnosti.
Velebte Pána, slnko a mesiac; *
velebte Pána, hviezdy na nebi.

Velebte Pána, dážď i rosa; *
veleb Pána, každý vietor.
Velebte Pána, oheň a páľava; *
velebte Pána, chlad a horúčosť.
Velebte Pána, rosa a srieň; *
velebte Pána, mráz a zima.
Velebte Pána, ľad a sneh; *
velebte Pána, noci a dni.
Velebte Pána, svetlo a tma; *
velebte Pána, blesky a oblaky.

Nech Pána velebí zem; *
nech ho chváli a oslavuje naveky.

Velebte Pána, vrchy a kopce; *
velebte Pána, všetky rastliny na zemi.
Velebte Pána, moria a rieky; *
velebte Pána, pramene.
Velebte Pána, veľryby a všetko, čo sa hýbe vo vodách; *
velebte Pána, všetky nebeské vtáky.
Velebte Pána, všetka zver a dobytok; *
velebte Pána, synovia človeka.

Veleb Pána, Izrael; *
chváľte a vyvyšujte ho naveky.
Velebte Pána, vy, jeho kňazi; *
velebte Pána, jeho služobníci.
Velebte Pána, duchovia a duše spravodlivých; *
velebte Pána, svätí a pokorní srdcom.
Velebte Pána, Ananiáš, Azariáš a Mízael; *
chváľte a vyvyšujte ho naveky.

Velebme Otca i Syna so Svätým Duchom; *
chváľme a vyvyšujme ho naveky.
Požehnaný si, Pane, na nebeskej oblohe; *
hoden chvály a slávy naveky.

(Na konci tohto chválospevu sa nehovorí Sláva Otcu.)

Ant. 2 Herodes sa Jána bál. Vedel, že je to muž spravodlivý a svätý, preto ho chránil.

Ant. 3 Herodes Jána rád počúval a keď ho počúval, býval vo veľkých rozpakoch.

Žalm 149
Plesanie svätých *

Synovia Cirkvi, synovia nového ľudu, nech jasajú nad svojím kráľom, Kristom. (Hesychius)

Spievajte Pánovi pieseň novú; *
jeho chvála nech znie v zhromaždení svätých.
Nech sa teší Izrael zo svojho Stvoriteľa, *
synovia Siona nech jasajú nad svojím kráľom.
Nech oslavujú jeho meno tancom, *
nech mu hrajú na bubne a na citare.
Lebo Pán miluje svoj ľud *
a tichých venčí víťazstvom.

Nech svätí jasajú v sláve, *
nech sa veselia na svojich lôžkach.
Oslavu Boha nech majú na perách *
a v rukách meč dvojsečný,
aby sa pomstili na pohanoch *
a potrestali národy,
aby ich kráľom nasadili putá *
a ich veľmožom železné okovy
a aby ich súdili podľa písaného práva. *
Všetkým jeho svätým to bude na slávu.

Ant. 3 Herodes Jána rád počúval a keď ho počúval, býval vo veľkých rozpakoch.

KRÁTKE ČÍTANIE

Iz 49, 1b-2
Pán ma z matkinho lona povolal, už v živote mojej matky vyslovil moje meno, ústa mi urobil sťa ostrý meč, ukryl ma v tôni svojej ruky. Utvoril ma ako zaostrený šíp, do svojho tulca ma uložil.

KRÁTKE RESPONZÓRIUM
R. Vy ste poslali k Jánovi * A on vydal svedectvo pravde. Vy ste.
V. On bol lampa, ktorá horí a svieti. * A on vydal svedectvo pravde. Sláva Otcu. Vy ste.

Ant. na Benediktus: Ženíchov priateľ, ktorý je pri ňom a počúva ho, veľmi sa raduje zo ženíchovho hlasu. A táto moja radosť je úplná.

PROSBY
S dôverou sa obráťme na Krista, ktorému Ján pripravoval cestu, a pokorne ho vzývajme:
Vychádzajúci z výsosti, navštív nás.

Ty si spôsobil, že Ján sa zachvel radosťou v lone Alžbety;
— daj, nech sa ustavične radujeme z tvojho príchodu na tento svet.
Ty si nám Krstiteľovým slovom a životom ukázal cestu pokánia;
— obráť naše srdcia, aby sme sa riadili príkazmi tvojho kráľovstva.
Ty si chcel, aby ťa ľuďom ohlásil jeden z ľudí;
— pošli do celého sveta hlásateľov tvojho evanjelia.
Ty si sa dal Jánovi pokrstiť v Jordáne, aby sa splnilo všetko, čo je spravodlivé;
— daj, nech spolupracujeme na šírení tvojho kráľovstva spravodlivosti a pokoja.

Otče náš.

MODLITBA
Všemohúci Bože, ty si povolal svätého Jána Krstiteľa, aby svojím narodením a smrťou bol predchodcom tvojho Syna; daj, aby sme neohrozene vyznávali vieru v teba, ako on položil život za pravdu a spravodlivosť. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 20:05.
www.breviar.sk © 1999-2008 Juraj Vidéky