Liturgia hodín

## 4. október 2009

## 27. NEDEĽA V CEZROČNOM OBDOBÍ
3. týždeň žaltára

POSVÄTNÉ ČÍTANIE

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

I. Ak je posvätné čítanie v noci alebo včasráno:

Toto je v týždni prvý deň,
keď Boh jas a tmu rozhranil,
keď Spasiteľ smrť premohol,
vstal z hrobu a nás zachránil.

Zažeňme preto ospalosť,
rezko sa majme k životu
a – ako prorok – aj za tmy
vzývajme Božiu dobrotu,

by prosby náš Pán vyslyšal,
na pomoc podal ruku nám
a očistených od hriechov
pozdvihol k neba výšinám.

Šťastná je táto hodina
a posvätný je tento čas:
Boh za nábožný chválospev
milosťou obdaruje nás.

Sláva buď večná Otcovi,
jeho milému Synovi
i Duchu Tešiteľovi,
čo všetko v láske obnoví. Amen.

II. Ak je posvätné čítanie cez deň:

Najsvätejší je tento deň
zo všetkých, ktoré nám Boh dal.
Posväcuješ ho, Ježišu,
tým, že si prvý z mŕtvych vstal.

Aj naše duše z hriechu vzkries
a so sebou ich navždy spoj;
aj telá zobuď k životu,
veď nad smrťou si vyhral boj.

Daj, Kriste, nech sa v oblakoch
v ústrety tebe vznesieme,
nech v tebe večne žijeme,
život náš, naše vzkriesenie.

Keď uvidíme tvoju tvár,
ku sebe pripodobni nás,
nech poznáme ťa, aký si,
svetlo a krása všetkých čias.

Keď nás Otcovi odovzdáš
už plných darov sedmorých,
v kráľovstve svätej Trojice
šťastie nám večné otvoríš. Amen.

PSALMÓDIA

Ant. 1 Budem ťa, Pane, velebiť každý deň.

Žalm 145
Oslava Božej velebnosti

Spravodlivý si ty, ktorý si a ktorý si bol, Svätý. (Zjv 16, 5)

I
Oslavovať ťa chcem, Bože, môj kráľ, †
a tvoje meno velebiť *
navždy a naveky.
Budem ťa velebiť každý deň †
a tvoje meno chváliť *
navždy a naveky.

Veľký si, Pane, a veľkej chvály hoden, *
tvoju veľkosť nemožno preskúmať.
Z pokolenia na pokolenie ide chvála tvojich skutkov *
a všetky pokolenia ohlasujú tvoju moc.

Hovoria o vznešenosti tvojej slávy a veleby *
a rozprávajú o tvojich zázrakoch.
Hovoria aj o sile tvojich skutkov úžasných *
a rozprávajú o tvojej veľkosti.
Rozhlasujú chválu tvojej veľkej láskavosti *
a plesajú nad tvojou spravodlivosťou.

Milostivý a milosrdný je Pán, *
zhovievavý a veľmi láskavý.
Dobrý je Pán ku každému *
a milostivý ku všetkým svojim stvoreniam.

Ant. 1 Budem ťa, Pane, velebiť každý deň.

Ant. 2 Tvoje kráľovstvo, Pane, je kráľovstvo pre všetky veky.

II

Nech ťa oslavujú, Pane, všetky tvoje diela *
a tvoji svätí nech ťa velebia.
Nech rozprávajú o sláve tvojho kráľovstva *
a o tvojej moci nech hovoria;
nech ľuďom oznamujú tvoje zázraky *
i slávu a velebu tvojho kráľovstva.
Tvoje kráľovstvo je kráľovstvo pre všetky veky *
a tvoja vláda sa rozprestiera na všetky pokolenia.

Ant. 2 Tvoje kráľovstvo, Pane, je kráľovstvo pre všetky veky.

Ant. 3 Pán je vo všetkých svojich slovách pravdivý a svätý vo všetkých svojich skutkoch.

III

Pán je vo všetkých svojich slovách pravdivý *
a svätý vo všetkých svojich skutkoch.
Pán podopiera všetkých, čo klesajú, *
a dvíha všetkých skľúčených.
Oči všetkých sa s dôverou upierajú na teba *
a ty im dávaš pokrm v pravý čas.
Otváraš svoju ruku *
a dobrotivo nasycuješ všetko živé.

Spravodlivý je Pán na všetkých svojich cestách *
a svätý vo všetkých svojich skutkoch.
Blízky je Pán všetkým, čo ho vzývajú, *
všetkým, čo ho vzývajú úprimne.
Vyplní želanie bohabojných, †
vyslyší ich modlitbu *
a zachráni ich.
Pán ochraňuje všetkých, čo ho milujú, *
a ničí všetkých hriešnikov.

Nech moje ústa hlásajú slávu Pánovu †
a všetko živé nech jeho sväté meno velebí *
navždy a naveky.

Ant. 3 Pán je vo všetkých svojich slovách pravdivý a svätý vo všetkých svojich skutkoch.

V. Počúvaj, syn môj, moje slová.
R. Nakloň si sluch k mojim výrokom.

PRVÉ ČÍTANIE

Začiatok Prvého listu svätého apoštola Pavla Timotejovi

1, 1-20
Timotejovo poslanie. Pavol, hlásateľ evanjelia

Pavol, apoštol Krista Ježiša, z príkazu Boha, nášho Spasiteľa, a Krista Ježiša, našej nádeje, Timotejovi, pravému synovi vo viere: Milosť, milosrdenstvo a pokoj od Boha Otca i od Krista Ježiša, nášho Pána.
Keď som šiel do Macedónska, prosil som ťa, aby si zostal v Efeze a prikázal niektorým, aby neučili inak a nezaoberali sa bájkami a nekonečnými rodokmeňmi, ktoré podporujú viac škriepky ako Boží plán, ktorý je vo viere. Cieľom prikázania je láska vychádzajúca z čistého srdca, dobrého svedomia a úprimnej viery, od čoho niektorí odbočili a dali sa na prázdne reči. Chcú byť učiteľmi zákona, a nerozumejú ani tomu, čo hovoria, ani tomu, čo tvrdia.
Vieme, že zákon je dobrý, ak ho niekto správne používa, pričom vie, že zákon nie je daný pre spravodlivého, ale pre nespravodlivých a nepoddajných, pre bezbožných a hriešnikov, pre zvrhlých a svetákov, pre otcovrahov a matkovrahov, pre vrahov vôbec, pre smilníkov, súložníkov mužov, únoscov, luhárov, krivoprísažníkov a pre čokoľvek iné, čo sa prieči zdravému učeniu, podľa evanjelia o sláve blahoslaveného Boha, ktoré mi bolo zverené.
Ďakujem tomu, ktorý ma posilnil, Kristovi Ježišovi, nášmu Pánovi, že ma uznal za verného a zveril mi službu, hoci som bol predtým rúhač, prenasledovateľ a násilník. No dosiahol som milosrdenstvo, lebo som to urobil z nevedomosti v nevere. Ale nadmieru sa rozhojnila milosť nášho Pána s vierou a láskou, ktoré sú v Kristovi Ježišovi.
Toto slovo je spoľahlivé a úplne vierohodné: Kristus Ježiš prišiel na svet zachrániť hriešnikov; a ja som prvý z nich. Ale dosiahol som milosrdenstvo, aby na mne prvom ukázal Kristus Ježiš všetku zhovievavosť ako príklad pre tých, čo v neho uveria pre večný život.
Kráľovi vekov, nesmrteľnému, neviditeľnému, jedinému Bohu česť a sláva na veky vekov. Amen.
Toto prikázanie ti zverujem, syn môj Timotej, podľa predošlých proroctiev o tebe, aby si nimi posilnený bojoval dobrý boj, aby si mal vieru a dobré svedomie, ktoré niektorí odvrhli a stroskotali vo viere. K nim patrí Hymeneus a Alexander, ktorých som vydal satanovi, aby sa odučili rúhať.

RESPONZÓRIUM

1 Tim 1, 14. 15b; Rim 3, 23
R. Nadmieru sa rozhojnila milosť nášho Pána s vierou a láskou. * Kristus Ježiš prišiel na svet zachrániť hriešnikov.
V. Veď všetci zhrešili a chýba im Božia sláva. * Kristus Ježiš prišiel na svet zachrániť hriešnikov.

DRUHÉ ČÍTANIE

Z Pastoračných pravidiel svätého pápeža Gregora Veľkého

(Lib. 2, 4: PL 77, 30-31)

Pastier nech je zodpovedný v mlčaní a užitočný v slove

Predstavený nech je zodpovedný v mlčaní a užitočný v slove, aby nehovoril to, o čom treba mlčať, a nemlčal o tom, čo treba povedať. Lebo ako neobozretná reč vedie do omylu, tak zasa nezodpovedné mlčanie ponecháva v omyle tých, ktorých bolo možno poučiť. Nedbalí predstavení totiž zo strachu, aby nestratili priazeň u ľudí, často sa boja slobodne povedať, čo treba; a podľa slova Pravdy už vôbec nestrážia stádo svedomito ako pastieri, ale slúžia ako nájomníci, lebo keď prichádza vlk, utekajú tak, že sa skryjú za mlčanie.
Preto ich Pán karhá prostredníctvom Proroka: „Nemí psi, ktorí nemôžu štekať.“ A opäť sa sťažuje: „Nevystúpili ste na odpor, ani ste nepostavili múr okolo domu Izraela, aby ste v Pánov deň pevne stáli v boji.“ Vystúpiť na odpor znamená ísť priamym slovom na obranu stáda proti mocnostiam tohoto sveta. A pevne stáť v boji v Pánov deň znamená z lásky k spravodlivosti odporovať zvrhlým protivníkom.
Ale keď sa pastier bojí povedať, čo treba, čo iné to znamená, ako že mlčaním ukáže chrbát!? Kto sa však vystaví nebezpečenstvu za stádo, stavia okolo domu Izraela múr proti nepriateľom. Preto sa opäť hovorí hriešnemu ľudu: „Tvoji proroci ti ako videnia vraveli lži a hlúposti, tvoj zločin neodhaľovali, aby ťa pohli na pokánie.“ Prorokmi sa totiž vo Svätom písme niekedy volajú učitelia, ktorí tým, že upozorňujú na pominuteľnosť terajších vecí, zjavujú budúce. Božie slovo ich usvedčuje, že vravia ako videnia lži, lebo sa boja vyčítať hriechy a previnilcom márne lichotia, keď im sľubujú bezpečnosť; nijako neodhaľujú neprávosť hriešnikov, lebo mlčia, keď majú napomínať.
Slovo výčitky je totiž otváracím kľúčom, lebo napomenutím odhaľuje hriech, ktorý si často neuvedomuje ani ten, kto sa ho dopustil. Preto hovorí Pavol: „Aby bol schopný aj povzbudzovať v zdravom učení, aj usvedčovať tých, čo protirečia.“ Preto sa hovorí aj u Malachiáša: „Pery kňaza budú strážiť poznanie a z jeho úst sa bude vyžadovať zákon, lebo je poslom Pána zástupov.“ A preto prostredníctvom Izaiáša napomína Pán: „Krič a neutíchaj! rozozvuč svoj hlas ako poľnica.“
A každý, kto vstupuje do kňazského stavu, prijíma aj úlohu hlásateľa, že pôjde pred príchodom sudcu a bude ohlasovať jeho hrozný príchod. Ak je teda kňaz neschopný kázať, aký hlas vydá nemý hlásateľ? Veď Duch Svätý práve preto zostúpil v podobe jazykov na prvých pastierov. A tým, že ich naplnil, dal im schopnosť hovoriť o ňom.

RESPONZÓRIUM

Ž 51, 15. 16b-17
R. Poučím blúdiacich o tvojich cestách a hriešnici sa k tebe obrátia. * A môj jazyk zajasá nad tvojou spravodlivosťou.
V. Pane, otvor moje pery a moje ústa budú ohlasovať tvoju slávu. * A môj jazyk zajasá nad tvojou spravodlivosťou.

HYMNUS TE DEUM

Teba, Bože, chválime, *
teba, Pane, velebíme,
Teba, večný Otče, *
uctieva celá zem.
Tebe všetci anjeli, *
tebe nebesia i všetky mocnosti,
tebe cherubíni a serafíni *
bez prestania prespevujú:
Svätý, * svätý, * svätý *
Pán, Boh zástupov.
Plné sú nebo i zem *
tvojej veleby a slávy.

Teba oslavuje *
slávny zbor apoštolov;
teba velebí *
veľký počet prorokov;
teba chváli *
vznešený zástup mučeníkov;
teba oslavuje *
svätá Cirkev po celej zemi,
teba, Otče, *
nesmierne velebného,
i tvojho milovaného, *
pravého a jediného Syna,
aj Ducha Svätého, *
Tešiteľa nášho.

Kriste, *
ty si kráľ slávy.
Ty si Otcov Syn *
od večnosti.
Ty si neváhal vstúpiť do života Panny, *
stal si sa človekom, aby si vykúpil človeka.
Ty si zvíťazil nad smrťou *
a otvoril si veriacim nebeské kráľovstvo.
Ty sedíš po pravici Boha *
v sláve svojho Otca.
Veríme, *
že ako sudca ešte raz prídeš.

Preto ťa prosíme, pomáhaj svojim služobníkom, *
ktorých si vykúpil predrahou krvou.
Pripočítaj nás ku svojim svätým *
vo večnej sláve.

Táto posledná časť sa môže vynechať.

Zachráň, Pane, svoj ľud *
a žehnaj svojich dedičov.
A spravuj ich *
a vyvýš ich až naveky.
Po všetky dni *
dobrorečíme tebe.
A chválime tvoje meno naveky, *
až na veky večné.
Vo svojej láskavosti, Pane, *
chráň nás v tento deň pred hriechom.
Zmiluj sa, Pane, nad nami, *
zmiluj sa nad nami.
Tvoje milosrdenstvo, Pane, nech je nad nami, *
ako dúfame v teba.
V teba, Pane, som dúfal, *
nebudem zahanbený naveky.

MODLITBA

Všemohúci a večný Bože, vo svojej štedrosti dávaš prosiacim viac, než si zasluhujú a žiadajú; prosíme ťa, odpusť nám viny, čo znepokojujú naše svedomie, a udeľ nám aj tie milosti, o ktoré sa ani neodvažujeme prosiť. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 20:06.
www.breviar.sk © 1999-2008 Juraj Vidéky