Liturgia hodín

## 2. november 2009

## VŠETKÝCH VERNÝCH ZOSNULÝCH, spomienka

Keď 2. november padne na nedeľu, hoci omša je zo Spomienky na všetkých verných zosnulých, liturgia hodín sa slávi z nedele. Ofícium za zosnulých sa vynecháva. Za účasti ľudu možno však v takýto deň sláviť ranné chvály a vešpery o zosnulých.

VEŠPERY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Nesmiernu moc máš, Kriste, Kráľ.
Na slávu Otca večného
a na obnovu človeka
putá smrti si rozlámal.

Prišiel si s ľudskou podobou,
zaútočil si na diabla
a tú smrť, ktorou víťazil,
svojou si smrťou premohol.

Slávne si z hrobu vystúpil;
a veľkonočným tajomstvom
z hriechu nás voláš k životu,
veď si nás krížom vykúpil.

Nech žiari v duši čností plam,
aby sme ti šli v ústrety
so zažatými lampami,
keď ako ženích prídeš k nám.

Do svetla slávy voveď nás,
Kriste, ty Sudca láskavý,
veď viera, láska spája nás
s Trojicou Svätou v každý čas.

Za jedného zosnulého:

Ježišu, Bože útechy,
daj nebo nášmu bratovi,
čo zosnul a chce k tebe prísť,
aby ťa chválil naveky. Amen.

Za jednu zosnulú:

Ježišu, Bože útechy,
daj nebo sestre zosnulej,
veď ona túži po tebe,
by ťa chválila naveky. Amen.

Za viacerých:

Ježišu, Bože útechy,
daj nebo našim zosnulým,
veď oni túžia po tebe,
by ťa chválili naveky. Amen.

PSALMÓDIA

Ant. 1 Pán ťa bude chrániť od všetkého zlého; Pán ti bude chrániť život.

Žalm 121
Strážca ľudu *

Už nebudú hladovať ani žízniť, nebude na nich dorážať ani slnko ani iná horúčosť. (Zjv 7, 16)

Svoj zrak upieram na vrchy: *
príde mi odtiaľ pomoc?
Pomoc mi príde od Pána, *
ktorý stvoril nebo i zem.

Nedovolí, aby sa ti noha zachvela, *
nezdriemne ten, čo ťa stráži.
Nedrieme veru, ani nespí *
ten, čo stráži Izraela.

Pán ťa stráži, †
Pán je tvoja záštita *
po tvojej pravici.
Za dňa ťa slnko nezraní *
ani mesiac za noci.

Pán ťa bude chrániť od všetkého zlého; *
Pán ti bude chrániť život.
Pán bude chrániť tvoj odchod i príchod *
odteraz až naveky.

Ant. 1 Pán ťa bude chrániť od všetkého zlého; Pán ti bude chrániť život.

Ant. 2 Ak si budeš, Pane, v pamäti uchovávať neprávosť, Pane, kto obstojí?

Žalm 130
Volanie z hlbín *

On vyslobodí svoj ľud od hriechov. (Mt 1, 21)

Z hlbín volám k tebe, Pane; *
† Pane, počuj môj hlas.
Nakloň svoj sluch *
k mojej úpenlivej prosbe.

Ak si budeš, Pane, v pamäti uchovávať neprávosť, *
Pane, kto obstojí?
Ale ty si milostivý *
a my ti chceme v bázni slúžiť.
Spolieham sa na teba, Pane, *
moja duša sa spolieha na tvoje slovo;
moja duša očakáva Pána *
väčšmi ako strážcovia dennicu.

Väčšmi ako strážcovia dennicu *
nech očakáva Izrael Pána.
Lebo u Pána je milosrdenstvo *
a hojné vykúpenie.
On sám vykúpi Izraela *
zo všetkých jeho neprávostí.

Ant. 2 Ak si budeš, Pane, v pamäti uchovávať neprávosť, Pane, kto obstojí?

Ant. 3 Ako Otec kriesi mŕtvych a oživuje, tak aj Syn oživuje, koho chce.

Chválospev
O Kristovi, Božom služobníkovi *
Flp 2, 6-11

Ježiš Kristus, hoci má božskú prirodzenosť, *
nepridŕžal sa svojej rovnosti s Bohom,
ale zriekol sa seba samého, †
vzal si prirodzenosť sluhu, stal sa podobný ľuďom; *
a podľa vonkajšieho zjavu bol pokladaný za človeka.

Uponížil sa, †
stal sa poslušným až na smrť, *
až na smrť na kríži.

Preto ho Boh nad všetko povýšil †
a dal mu meno, *
ktoré je nad každé iné meno,

aby sa na meno Ježiš zohlo každé koleno *
v nebi, na zemi i v podsvetí
a aby každý jazyk vyznával: *
„Ježiš Kristus je Pán!“ na slávu Boha Otca.

Ant. 3 Ako Otec kriesi mŕtvych a oživuje, tak aj Syn oživuje, koho chce.

KRÁTKE ČÍTANIE

1 Kor 15, 55-57
Smrť, kde je tvoje víťazstvo? Smrť, kdeže je tvoj osteň? Ostňom smrti je hriech a silou hriechu je zákon. Ale vďaka Bohu, ktorý nám dal víťazstvo skrze nášho Pána Ježiša Krista.

KRÁTKE RESPONZÓRIUM
R. Pane, v teba dúfam, * Nech nie som zahanbený naveky. Pane.
V. Plesám a teším sa, že si milosrdný. * Nech nie som zahanbený naveky. Sláva Otcu. Pane.

Ant. na Magnifikat: Všetko, čo mi dáva Otec, príde ku mne. A toho, kto prichádza ku mne, neodoženiem.

PROSBY
Volajme ku Kristovi, nášmu Pánovi, ktorý – ako veríme – pretvorí naše úbohé telo, aby sa stalo podobným jeho oslávenému telu:
Pane, ty si náš život a naše vzkriesenie.

Kriste, Syn živého Boha, ty si vzkriesil z mŕtvych svojho priateľa Lazára;
— vzkries k životu a sláve zomrelých, ktorých si vykúpil svojou predrahou krvou.
Kriste, tešiteľ zarmútených, ty si pri smrti Lazára, mládenca a dievčaťa láskavo zotrel slzy príbuzných;
— poteš všetkých, čo oplakávajú svojich zosnulých.
Kriste, Spasiteľ, znič v našom smrteľnom tele vládu hriechu;
— a ako sme si hriechom zaslúžili smrť, tak nech v tebe dosiahneme večný život.
Kriste, Vykupiteľ, zhliadni na tých, čo ťa nepoznajú a nemajú nádej,
— aby uverili vo vzkriesenie a v život budúceho veku.
Ty si otvoril oči slepému a dal si mu milosť, že ťa videl;
— ukáž svoju tvár zosnulým, ktorí ešte nevidia tvoje svetlo.
Aj keď dovolíš, aby sa nám rozpadol tento stánok, náš pozemský príbytok,
— daruj nám v nebesiach príbytok nie rukou zhotovený, ale večný.

Otče náš.

MODLITBA
Milosrdný Bože, vypočuj naše prosby a oživuj našu vieru v tvojho Syna, ktorý vstal z mŕtvych, aby v nás rástla nádej, že aj našich zosnulých vzkriesiš k večnému životu. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 20:06.
www.breviar.sk © 1999-2008 Juraj Vidéky