Liturgia hodín

## 18. júl 2009

## Spomienka Panny Márie v sobotu, ľubovoľná spomienka

RANNÉ CHVÁLY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Mária, Pani vznešená,
ty slávou tôniš žiaru hviezd;
toho, čo teba utvoril,
na svojej hrudi živiť smieš.

Čo Eva, žiaľ, raz stratila,
Dieťaťom svojím vraciaš nám,
otváraš cestu plačúcim,
vedieš nás k svätým výšinám.

Žiarivá brána kráľovská,
cez ktorú prešiel veľký Kráľ;
národy sveta, jasajte,
že z Panny Život zavítal.

Otca i Ducha aj Syna
tvojho nech všetko pochváli,
že ťa tri božské osoby
do rúcha slávy odiali. Amen.

PSALMÓDIA

Ant. 1 Pane, ty si blízko a všetky tvoje cesty sú pravdivé.

Žalm 119, 145-152
XIX (Kóf) *

Z celého srdca volám, Pane, vyslyš ma; *
chcem zachovať tvoje ustanovenia.
K tebe volám, zachráň ma; *
a budem plniť tvoje príkazy.

Ešte pred svitaním prichádzam a volám o pomoc, *
na tvoje slová sa veľmi spolieham.
Už pred odchodom nočnej stráže otvárajú sa mi oči, *
aby som rozjímal o tvojich výrokoch.

Pane, pre svoje milosrdenstvo čuj môj hlas *
a oživ ma podľa svojho rozhodnutia.
Blížia sa tí, čo ma zlostne prenasledujú, *
tí, čo sa vzdialili od tvojho zákona.

Pane, ty si blízko *
a všetky tvoje predpisy sú pravdivé.
Odprvoti viem z tvojich prikázaní, *
že si ich ustanovil naveky.

Ant. 1 Pane, ty si blízko a všetky tvoje cesty sú pravdivé.

Ant. 2 Pane, nech je so mnou tvoja múdrosť a nech so mnou pracuje.

Chválospev
Pane, daj mi múdrosť *
Múd 9, 1-6. 9-11
Dám vám výrečnosť a múdrosť, ktorej vaši protivníci nebudú môcť odolať. (Porov. Lk 21, 15)

Bože mojich otcov a Pane milosrdenstva, *
ty si všetko urobil svojím slovom
a v svojej múdrosti si stvoril človeka, *
aby vládol nad tvormi, ktoré si ty urobil,
aby sväto a spravodlivo riadil svet *
a s priamym srdcom uplatňoval svoju moc.
Daj mi múdrosť, prísediacu na tvojom tróne, *
a nevylučuj ma spomedzi svojich detí,
lebo ja som tvoj sluha a syn tvojej služobnice, †
človek slabý a krátkeho života *
a neschopný pochopiť právo a zákon.
Lebo aj keby bol niekto z ľudí dokonalý, †
a chýbala by mu tvoja múdrosť, *
nebol by ničím.

S tebou je múdrosť, ktorá pozná tvoje diela, *
ktorá bola pri tom, keď si tvoril svet,
a vedela, čo tvojim očiam lahodí *
a čo je správne podľa tvojich príkazov.
Vyšli ju zo svojich svätých nebies, *
pošli ju z trónu svojej velebnosti,
aby bola so mnou a so mnou pracovala, *
aby som vedel, čo sa ti páči.
Lebo ona vie a chápe všetko, †
ona ma bude rozvážne viesť pri mojich skutkoch *
a bude ma chrániť svojou slávou.

Ant. 2 Pane, nech je so mnou tvoja múdrosť a nech so mnou pracuje.

Ant. 3 Pravda Pánova trvá naveky.

Žalm 117
Oslava milosrdného Pána *

Hovorím... aby pohania oslavovali Boha za milosrdenstvo. (Rim 15, 8. 9)

Chváľte Pána, všetky národy, *
† oslavujte ho, všetci ľudia;

lebo je veľké jeho milosrdenstvo voči nám *
a pravda Pánova trvá naveky.

Ant. 3 Pravda Pánova trvá naveky.

KRÁTKE ČÍTANIE

Gal 4, 4-5
Keď prišla plnosť času, Boh poslal svojho Syna, narodeného zo ženy, narodeného pod zákonom, aby vykúpil tých, čo boli pod zákonom, a aby sme dostali adoptívne synovstvo.

KRÁTKE RESPONZÓRIUM
R. Po pôrode, Panna, * Zostala si neporušená. Po pôrode.
V. Rodička Božia, oroduj za nás. * Zostala si neporušená. Sláva Otcu. Po pôrode.

Ant. na Benediktus: Skrze teba, nepoškvrnená Panna, získali sme stratený život: ty si z neba počala dieťa a svetu si porodila Spasiteľa.

PROSBY
Oslavujme nášho Spasiteľa, ktorý sa narodil z Panny Márie, a prosme ho:
Nech sa za nás prihovára tvoja matka, Pane.

Spasiteľ sveta, ty si mocou svojho vykúpenia uchránil svoju matku pred poškvrnou hriechu;
— zachovaj nás čistých od hriechu.
Náš Vykupiteľ, ty si Pannu Máriu urobil čistým príbytkom pre seba a stánkom Ducha Svätého;
— urob aj nás trvalým chrámom svojho Ducha.
Ježišu, Večné Slovo, ty si naučil svoju matku voliť si najlepší podiel;
— daj, aby sme aj my ako ona hľadali pokrm, ktorý ostáva pre večný život.
Kráľ kráľov, ty si svoju matku vzal s dušou i telom k sebe do neba;
— daj, aby sme stále mysleli na to, čo je hore.
Pán neba i zeme, ty si Pannu Máriu postavil po svojej pravici ako Kráľovnú;
— aj nám daj účasť na jej večnej sláve.

Otče náš.

MODLITBA
Milosrdný Otče, nábožne slávime pamiatku panenskej matky tvojho Syna a prosíme ťa, poskytni nám slabým pomoc, aby sme na jej orodovanie mohli povstať z hriechu k novému životu. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 20:03.
www.breviar.sk © 1999-2008 Juraj Vidéky