Liturgia hodín

## 10. apríl 2009

## VEĽKÝ PIATOK

KOMPLETÓRIUM

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo.

HYMNUS

Na sklonku dňa ťa úprimne,
Stvoriteľ sveta, prosíme:
láskavý Otec a náš Pán,
stoj pri nás v noci a nás chráň.

Len o tebe nech srdce sní,
nech vo sne cíti, že si s ním,
aby hneď, jak sa rozodnie,
zaspievalo ti nábožne.

Daj zdravie, milosť všetkým nám,
veď našu myseľ k výšinám;
nech temnú noc aj mrákavy
jas tvojho svetla prežiari.

O to ťa, Otče, prosíme
s Kristom a v ňom sa modlíme;
on s tebou večne živý je,
s tebou i s Duchom kraľuje. Amen.

PSALMÓDIA

Ant. Svojimi krídlami ťa zacloní, nebudeš sa báť nočnej hrôzy.

Žalm 91
Pod ochranou Najvyššieho

Dal som vám moc šliapať po hadoch a škorpiónoch. (Lk 10, 19)

Kto pod ochranou Najvyššieho prebýva *
a v tôni Všemohúceho sa zdržiava,
povie Pánovi: †
„Ty si moje útočište a pevnosť moja; *
v tebe mám dôveru, Bože môj.“

Veď on sám ťa vyslobodí z osídel lovcov *
a zo zhubného moru.
Svojimi krídlami ťa zacloní *
a uchýliš sa pod jeho perute.
Jeho pravda je štítom a pancierom, *
nebudeš sa báť nočnej hrôzy,
ani šípu letiaceho vo dne, †
ani moru, čo sa tmou zakráda, *
ani nákazy, čo pustoší na poludnie.

I keď po tvojom boku padnú tisíce †
a desaťtisíce po tvojej pravici, *
teba nezasiahne.

Budeš sa môcť dívať vlastnými očami *
a uvidíš, ako sa odpláca hriešnikom.
Lebo tvojím útočišťom je Pán, *
a za ochrancu si si zvolil Najvyššieho.
Nestihne ťa nijaké nešťastie *
a k tvojmu stanu sa nepriblíži pohroma,
lebo svojim anjelom dá príkaz o tebe, *
aby ťa strážili na všetkých tvojich cestách.
Na rukách ťa budú nosiť, *
aby si si neuderil nohu o kameň.
Budeš si kráčať po vretenici a po zmiji, *
leva i draka rozšliapeš.

Pretože sa ku mne pritúlil, vyslobodím ho, *
ujmem sa ho, lebo pozná moje meno.
Keď ku mne zavolá, ja ho vyslyším †
a budem pri ňom v súžení, *
zachránim ho i oslávim.
Obdarím ho dlhým životom *
a ukážem mu svoju spásu.

Ant. Svojimi krídlami ťa zacloní, nebudeš sa báť nočnej hrôzy.

KRÁTKE ČÍTANIE

Zjv 22, 4-5
Budú hľadieť na Pánovu tvár a na čele budú mať jeho meno. Noci už nebude a nebudú potrebovať svetlo lampy ani svetlo slnka, lebo im bude žiariť Pán, Boh, a budú kraľovať na veky vekov.

KRÁTKE RESPONZÓRIUM
Namiesto responzória sa hovorí:

Ant. Kristus sa stal pre nás poslušným až na smrť, až na smrť na kríži.

Ant. na Nunk dimittis: Ochraňuj nás, Bože, keď bdieme, opatruj nás, keď spíme; daj, aby sme bdeli s Kristom a odpočívali pokojne.

Modlime sa.

Prosíme ťa, Bože, navštív náš príbytok a vzdiaľ od nás úklady nepriateľa; nech v ňom bývajú tvoji svätí anjeli, nech nás chránia v pokoji a tvoje požehnanie nech je stále nad nami. Skrze Krista, nášho Pána.

Nasleduje niektorá z mariánskych antifón.

Generované: 18. december 2008, 20:01.
www.breviar.sk © 1999-2008 Juraj Vidéky