Liturgia hodín

## 11. november 2009

## Sv. Martina z Tours, biskupa, spomienka
(v Bratislavskej arcidiecéze a v Spišskej diecéze sviatok hlavného patróna)

Narodil sa v Panónii okolo roku 316 z pohanských rodičov. Keď prijal krst, zriekol sa vojenského života a založil pri Ligugé v Galii kláštor, kde viedol pod vedením svätého Hilára mníšsky život. Neskôr bol vysvätený za kňaza a zvolili ho za biskupa v Tours. Bol príkladom dobrého pastiera, zakladal ďalšie kláštory, vychovával kňazov, hlásal evanjelium chudobným. Zomrel roku 397.

VEŠPERY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Vyznavač Pána, Bohu zasvätený,
tvoj sviatok slávi ľud na celej zemi,
dnes vystúpil si ozaj natešený
do Božích siení.

Oddaný Bohu, múdry, skromný, cudný,
triezvy a čistý, pokoj milujúci,
kým dýchal, žiaril ako anjel skvele
v pozemskom tele.

Ľud k jeho hrobu putoval vždy s úctou,
chorí tu našli nádej, radosť, zdravie,
nevládne údy nadobudli silu
za krátku chvíľu.

Preto mu teraz v zhromaždení našom
spievame hymnus, pieseň s vrúcnym hlasom,
aby nás krehkých jeho pomoc stála
podporovala.

Trojjedinému Bohu na výsostiach
poklona, sláva, veleba a chvála,
že z trónu moci s láskou na nás hľadí
a vesmír riadi. Amen.

PSALMÓDIA

Ant. 1 Aký obdivuhodný muž! Ani práca ho nezlomila, ani smrť ho nemohla pokoriť, lebo sa ani smrti nebál, ani žiť neodmietal.

Žalm 139, 1-18. 23-24
Boh vidí všetko

Kto poznal Pánovo zmýšľanie? Alebo kto bol jeho radcom? (Rim 11, 34)

I

Pane, ty ma skúmaš a vieš o mne všetko; *
ty vieš, či sedím a či stojím.
Už zďaleka vnímaš moje myšlienky: *
či kráčam a či odpočívam, ty ma sleduješ.
A všetky moje cesty sú ti známe. †
Hoci ešte slovo nemám ani na jazyku, *
ty, Pane, už vieš, čo chcem povedať.
Obklopuješ ma spredu i zozadu *
a kladieš na mňa svoju ruku.
Obdivuhodná pre mňa je tvoja múdrosť; *
je taká veľká, že ju nemôžem pochopiť.

Kam môžem ujsť pred tvojím duchom *
a kam utiecť pred tvojou tvárou?
Ak vystúpim na nebesia, ty si tam; *
ak zostúpim do podsvetia, aj tam si.
I keby som si pripäl krídla zorničky *
a ocitol sa na najvzdialenejšom mori,
ešte aj tam ma tvoja ruka povedie *
a podchytí ma tvoja pravica.
Keby som si povedal: „Azda ma tma ukryje *
a namiesto svetla ma zahalí noc,“
pre teba ani tmy tmavé nebudú †
a noc sa rozjasní ako deň. *
Tebe je tma ako svetlo.

Ant. 1 Aký obdivuhodný muž! Ani práca ho nezlomila, ani smrť ho nemohla pokoriť, lebo sa ani smrti nebál, ani žiť neodmietal.

Ant. 2 Pane, ak som ešte potrebný tvojmu ľudu, neodmietam pracovať. Nech sa stane tvoja vôľa.

II

Veď ty si stvoril moje útroby, *
utkal si ma v živote mojej matky.
Chválim ťa, že si ma utvoril tak zázračne; †
všetky tvoje diela sú hodny obdivu *
a ja to veľmi dobre viem.

Moje údy neboli utajené pred tebou, †
keď som vznikal v skrytosti, *
utkávaný v hlbinách zeme.
Tvoje oči ma videli, keď som ešte nebol stvárnený, †
a v tvojej knihe boli zapísané všetky moje dni, *
len pomyselné, lebo som ešte ani jeden neprežil.
Bože, aké vzácne sú pre mňa tvoje myšlienky *
a ich počet aký je obrovský.
Keby som ich všetky chcel porátať, je ich viac ako zŕn piesku; *
a keby som prišiel na koniec, ešte stále som pri tebe.

Skúmaj ma, Bože, a poznaj moje srdce; *
skúmaj ma a všímaj si moje cesty.
Pozri, či nejdem bludnou cestou, *
a veď ma po ceste k večnosti.

Ant. 2 Pane, ak som ešte potrebný tvojmu ľudu, neodmietam pracovať. Nech sa stane tvoja vôľa.

Ant. 3 Biskup Martin odišiel zo sveta a táto perla kňazov žije v Kristovi.

Chválospev
Kristus, prvorodený zo všetkého stvorenia a prvorodený z mŕtvych *
Porov. Kol 1, 12-20
S radosťou vzdávajme vďaky Bohu Otcovi, *
ktorý vás urobil súcimi mať účasť na podiele svätých vo svetle.
On nás vytrhol z moci tmy *
a preniesol do kráľovstva svojho milovaného Syna,
v ktorom máme vykúpenie, *
odpustenie hriechov.

On je obraz neviditeľného Boha, *
prvorodený zo všetkého stvorenia,
lebo v ňom bolo stvorené všetko †
na nebi a na zemi, *
viditeľné i neviditeľné,
tróny aj panstvá, *
kniežatstvá aj mocnosti.

Všetko je stvorené skrze neho a pre neho. †
On je pred všetkým *
a všetko v ňom spočíva.

On je hlavou tela, Cirkvi. †
On je počiatok, prvorodený z mŕtvych, *
aby on mal vo všetkom prvenstvo.

Lebo Boh chcel, aby v ňom prebývala všetka plnosť *
a aby skrze neho zmieril všetko so sebou,
keď pre jeho krv na kríži priniesol pokoj *
všetkému, čo je na zemi aj čo je na nebi.

Ant. 3 Biskup Martin odišiel zo sveta a táto perla kňazov žije v Kristovi.

KRÁTKE ČÍTANIE

1 Pt 5, 1-4
Starších, čo sú medzi vami, prosím ako spolustarší a svedok Kristových utrpení, ale aj účastník jeho slávy, ktorá sa má v budúcnosti zjaviť: Paste Božie stádo, ktoré je u vás; starajte sa oň nie z prinútenia, ale dobrovoľne, podľa Božej vôle, nie pre mrzký zisk, ale ochotne; nie ako páni nad dedičným podielom, ale ako vzor stáda. A keď sa zjaví Najvyšší pastier, dostanete nevädnúci veniec slávy.

KRÁTKE RESPONZÓRIUM
R. Toto je ten, čo miluje bratov, * A mnoho sa modlí za ľud. Toto.
V. Aj svoj život dal za svojich bratov. * A mnoho sa modlí za ľud. Sláva Otcu. Toto.

Ant. na Magnifikat: Blažený veľkňaz, ktorý z celej duše miloval Krista Kráľa a nezľakol sa ani svetskej moci! Presvätá duša, ktorej sa nedotkol meč prenasledovateľa, a predsa nestratila palmu mučeníctva!

PROSBY
S plesajúcim srdcom volajme k večnému Otcovi, ktorého milosrdenstvo voči jeho ľudu siaha až po nebesia:
Bože, nech sa tešia všetci, čo dúfajú v teba.

Láskavý Otče, ty si neposlal svojho Syna na svet, aby svet odsúdil, ale aby sa skrze neho svet spasil;
— daj, nech v nás jeho víťazná smrť prináša hojné ovocie.
Ty si kňazov ustanovil za Kristových služobníkov a správcov svojich tajomstiev;
— daj im múdrosť a lásku a posilňuj ich vo vernosti tebe.
Daj, nech tí, ktorých si povolal k panenstvu pre nebeské kráľovstvo,
— nasledujú tvojho Syna s neochvejnou vernosťou.
Ty si na počiatku stvoril človeka ako muža a ženu;
— zachovaj všetky rodiny v úprimnej láske.
Ty si Kristovou obetou oslobodil ľudí od hriechov;
— odpusť viny všetkým zosnulým a prijmi ich k sebe.

Otče náš.

MODLITBA
Všemohúci Bože, svätý biskup Martin ťa oslávil svojím životom i svojou smrťou; aj v našich srdciach konaj divy svojej milosti, aby nás ani smrť ani život nemohli odlúčiť od tvojej lásky. O to ťa prosíme skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 20:07.
www.breviar.sk © 1999-2008 Juraj Vidéky