Liturgia hodín

## 6. január 2009

## ZJAVENIE PÁNA, slávnosť

POSVÄTNÉ ČÍTANIE

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Hľa, králi Dieťa uzreli,
pokorne pred ním kľakajú
a zlato, myrhu, kadidlo
s láskou mu odovzdávajú.

Všimni si, Chlapček, odznaky
moci a svojho kráľovstva;
Otec ti určil trojaké
poslanie podľa proroctva:

Kadidlo sábske, zlatý dar
hlásajú, že si Boh a Kráľ,
kým trpká myrha hovorí,
ako Syn Boží umrieť má.

Betlehem, mesto preslávne,
len v tebe narodiť sa smel
— v nijakom inom veľmeste —
vtelený Boh, náš Spasiteľ.

Jak proroci už hlásali,
mu Otec, Tvorca, prikázal,
aj v Písme je to písané,
by vládu do rúk svojich vzal:

kráľovstvo, ktoré zahŕňa
nebo a moria, pevniny,
východ a západ slnka, hviezd,
podsvetie, nebies končiny.

Nech ti je sláva, Ježišu,
cez večnosť, v ktorej kraľuješ
s Otcom i Duchom Presvätým,
že sa dnes ľudstvu zjavuješ. Amen.

PSALMÓDIA

Ant. 1 Králi Taršišu a ostrovov prinesú dary Kráľovi a Pánovi.

Žalm 72
Mesiášova kráľovská moc *

Otvorili svoje pokladnice a dali mu dary: zlato, kadidlo a myrhu. (Mt 2, 11)

Bože, zver svoju právomoc kráľovi, *
kráľovmu synovi svoju spravodlivosť,
aby spravodlivo vládol nad tvojím ľudom *
a podľa práva nad tvojimi chudobnými.

Vrchy nech ľudu prinesú pokoj *
a pahorky spravodlivosť.
Prisúdi právo ľuďom úbohým, †
poskytne pomoc deťom bedára *
a krivditeľa pokorí.
Dlho ako slnko, dlhšie ako luna bude kraľovať *
z pokolenia na pokolenie.

Ako dážď spadne na trávu *
a ako voda, čo zem zavlažuje.
V jeho dňoch bude prekvitať spravodlivosť a plnosť pokoja, *
kým mesiac nezhasne.
A bude panovať od mora až k moru *
a od Rieky až na kraj zeme.

Obyvatelia púšte pred ním pokľaknú *
a jeho nepriatelia budú lízať prach.
Králi Taršišu a ostrovov prinesú mu dary, *
oddajú mu dane králi Arabov aj zo Sáby.
Budú sa mu klaňať všetci králi, *
slúžiť mu budú všetky národy.

On vyslobodí bedára, čo volá k nemu, *
i chudobného, ktorému nik nepomáha.
Zmiluje sa nad chudobným a bedárom, *
zachráni život úbožiakom.
A vyslobodí ich z útlaku a násilia, *
lebo v jeho očiach je vzácna ich krv.

Bude žiť a z Arábie zlato dostávať, †
stále sa budú modliť za neho *
a dobrorečiť mu každý deň.
Na zemi bude hojnosť obilia, *
bude sa vlniť až po temená hôr.
Jeho ovocie bude ako Libanon *
a mestá rozkvitnú ako poľná tráva.

Jeho meno nech je velebené naveky; *
kým bude svietiť slnko, jeho meno potrvá.
V ňom budú požehnané všetky kmene zeme, *
zvelebovať ho budú všetky národy.

Nech je zvelebený Pán, Boh Izraela, *
čo jediný koná zázraky.
Jeho vznešené meno nech je velebené naveky *
a jeho velebou nech sa naplní celá zem. Staň sa! Amen!

Ant. 1 Králi Taršišu a ostrovov prinesú dary Kráľovi a Pánovi.

Ant. 2 Klaňajte sa Pánovi v jeho svätyni. Aleluja.

Žalm 96
Pán je kráľ a sudca celej zeme *

Spievali novú pieseň pred trónom a pred Baránkom. (Porov. Zjv 14, 3)

Spievajte Pánovi pieseň novú; *
spievaj Pánovi, celá zem!
Spievajte Pánovi, velebte jeho meno. *
Zvestujte jeho spásu deň čo deň.
Zvestujte jeho slávu pohanom *
a jeho zázraky všetkým národom.

Lebo veľký je Pán a veľkej chvály hoden, *
viac ako všetkých bohov treba sa ho báť.
Lebo ničoty sú všetci bohovia pohanov, *
ale Pán stvoril nebesia.
Vznešenosť a krása pred jeho tvárou, *
moc a veleba v jeho svätyni.

Vzdávajte Pánovi, rodiny národov, †
vzdávajte Pánovi slávu a česť, *
vzdávajte Pánovi slávu hodnu jeho mena.
Prineste obetné dary a vstúpte do jeho nádvorí, *
klaňajte sa Pánovi v posvätnom rúchu.
Chvej sa pred ním, celá zem, *
hlásajte medzi pohanmi: „Pán kraľuje!“
Upevnil zemekruh, nepohne sa; *
a spravodlivo súdi národy.

Tešte sa, nebesia, plesaj, zem, †
nech more zahučí a čo ho napĺňa, *
nech plesá pole a všetko, čo je na ňom.
I zajasajú všetky stromy lesa †
pred tvárou Pána, že prichádza, *
že prichádza súdiť zem.
Spravodlivo bude súdiť zemekruh *
a národy podľa svojej pravdy.

Ant. 2 Klaňajte sa Pánovi v jeho svätyni. Aleluja.

Ant. 3 Klaňajte sa Bohu, všetci jeho anjeli. Aleluja.

Žalm 97
Pán je slávny sudca *

Tento žalm zvestuje spásu sveta a vieru všetkých národov. (Sv. Atanáz)

Pán kraľuje, jasaj zem; *
† radujte sa všetky ostrovy.
Vôkol neho oblaky a mrákavy, *
spravodlivosť a právo sú základom jeho trónu.
Predchádza ho oheň, *
čo navôkol spaľuje jeho nepriateľov.

Jeho blesky ožarujú zemekruh: *
zem to vidí a chveje sa.
Ako vosk sa topia vrchy pred tvárou Pánovou, *
pred Pánom celej zeme.
Jeho spravodlivosť ohlasujú nebesia *
a jeho slávu vidia všetky národy.

Nech sa hanbia všetci, čo uctievajú modly drevené †
a honosia sa svojimi sochami. *
Klaňajte sa mu, všetci jeho anjeli.
Sion to počuje a teší sa †
a dcéry Júdove plesajú, Pane, *
nad tvojimi súdmi.
Lebo ty, Pane, si Najvyšší na celej zemi, *
nesmierne prevyšuješ všetky božstvá.

Vy, čo milujete Pána, majte zlo v nenávisti, †
veď on ochraňuje svojich svätých *
a vyslobodzuje ich z rúk hriešnika.
Vychádza svetlo spravodlivému *
a radosť tým, čo majú srdcia úprimné.
Radujte sa, spravodliví, v Pánovi *
a oslavujte jeho sväté meno.

Ant. 3 Klaňajte sa Bohu, všetci jeho anjeli. Aleluja.

V. Jeho spravodlivosť ohlasujú nebesia.
R. A jeho slávu vidia všetky národy.

PRVÉ ČÍTANIE

Z knihy proroka Izaiáša

60, 1-22
Zjavenie Pánovej slávy nad Jeruzalemom

Vstaň, zažiar, Jeruzalem,
lebo prichádza tvoje svetlo
a Pánova veleba vzišla nad tebou.
Lebo, hľa, tma zahaľuje zem
a temnota pokrýva národy;
ale nad tebou vzíde Pán
a jeho veleba sa zjaví na tebe.
Národy budú kráčať v tvojom svetle
a králi v jase, čo ti vzišiel.
Pozdvihni oči a dívaj sa navôkol:
títo všetci sa zhromaždili, prišli k tebe;
zďaleka prichádzajú tvoji synovia
a tvoje dcéry nesú v náručí.
Uvidíš to a zažiariš;
rozochveje a rozšíri sa tvoje srdce.
Lebo k tebe sa obráti bohatstvo mora,
poklady národov prídu k tebe.
Záplava tiav ťa pokryje,
ťavätá z Madianu a Efy;
prídu všetci zo Sáby,
zlato a kadidlo prinesú
a zvestujú Pánovu slávu.
K tebe sa zhromaždia všetky stáda Kedaru,
nabajotské barany ti budú slúžiť;
budú zmiernou obetou na mojom oltári,
a tak oslávim dom svojej veleby.

Kto sú tieto, čo letia ako oblaky
a ako holubice k svojim letáčom?
Veď na mňa čakajú ostrovy
a vpredu sú lode taršišské,
aby priviezli tvojich synov zďaleka
a ich striebro a zlato s nimi
pre meno Pána, tvojho Boha,
a pre Svätého Izraela, lebo ťa oslávil.

Synovia cudzincov postavia tvoje hradby
a ich králi ti budú slúžiť.
Lebo som ťa udrel v svojom hneve,
no v svojej blahovôli som sa zľutoval nad tebou.

Tvoje brány budú stále otvorené,
ani vo dne ani v noci sa nezavrú,
aby ti mohli prinášať bohatstvo národov
a privádzať svojich kráľov.
Lebo národ a kráľovstvo,
ktoré ti nebudú slúžiť, zahynú
a pohania budú celkom spustošení.

Sláva Libanonu príde k tebe,
cyprus, brest a jedľa odrazu
na ozdobu mojej svätyne;
a tak oslávim miesto, kde spočívajú moje nohy.

Hlboko sklonení prídu k tebe
aj synovia tých, čo ťa ponižovali,
a šľapajam tvojich nôh
sa poklonia všetci, čo ťa tupili.
A budú ťa volať Mestom Pána,
Sionom Izraelovho Svätého.

Preto, že si bol opustený a nenávidený,
a nebolo nikoho, kto by bol prešiel cez teba,
urobím ťa pýchou naveky,
radosťou pre všetky pokolenia.

Budeš sať mlieko národov,
kráľovské prsia budeš požívať;
tak poznáš, že ja, Pán, som tvoj spasiteľ,
že ja, Mocný Jakuba, som tvoj vykupiteľ.

Namiesto bronzu prinesiem zlato
a namiesto železa prinesiem striebro,
namiesto dreva bronz
a namiesto kameňa železo.
Za tvojich strážcov ustanovím pokoj
a za tvojich predstavených spravodlivosť.

Nebude už počuť o násilí v tvojej krajine
ani o pustošení a ničení v tvojich končinách.
Svoje hradby budeš volať spásou
a svoje brány chválou.
Už nebudeš potrebovať svetlo slnka vo dne,
jas mesiaca ti svietiť nebude.
Pán bude tvojím večným svetlom
a tvoj Boh bude tvojou slávou.

Už nikdy nezapadne tvoje slnko
a z tvojho mesiaca nebude ubúdať,
lebo Pán bude tvojím večným svetlom
a dni tvojho zármutku sa ukončia.

A tvoj ľud, to budú všetko spravodliví;
oni naveky zdedia zem;
výhonok mojej sadenice,
dielo mojich rúk
bude na moju oslavu.
najmenšieho budú tisíce
a z malého mocný národ.
Ja, Pán, to náhle urobím,
keď príde jeho čas.

RESPONZÓRIUM

Iz 60, 1. 3
R. Vstaň, zažiar, Jeruzalem, lebo prichádza tvoje svetlo: * A Pánova veleba vzišla nad tebou.
V. Národy budú kráčať v tvojom svetle a králi v jase, čo ti vzišiel. * A Pánova veleba vzišla nad tebou.

DRUHÉ ČÍTANIE

Z Rečí svätého pápeža Leva Veľkého

(Sermo 3 in Epiphania Domini, 1-3. 5: PL 54, 240-244)

Pán oznámil svoju spásu po celom svete

Božia milosrdná prozreteľnosť sa rozhodla, že v plnosti času príde hynúcemu svetu na pomoc, a vopred určila, že zachráni všetky národy v Kristovi.
Až raz jeden z nich, blahoslavený Abrahám, dostal prisľúbenie, že bude mať nespočetné potomstvo, ktoré sa nezrodí z telesného semena, ale z plodivej sily viery. Bolo prirovnané k množstvu hviezd, aby sa od otca všetkých národov očakávalo nie pozemské, ale nebeské pokolenie.
Nech vstúpia, nech vstúpia do rodiny patriarchov všetky národy a ako synovia prisľúbenia nech prijmú v Abrahámovom potomstve požehnanie, ktoré jeho synovia podľa tela odmietajú. Nech sa v troch mudrcoch klaňajú všetky národy Pôvodcovi vesmíru a Boh nech je známy nielen v Judei, ale na celom svete, aby všade „v Izraeli bolo jeho meno veľké“.
Milovaní, poučení o týchto tajomstvách Božej milosti oslavujme s pravou radosťou deň svojich prvotín a začiatok povolania pohanov. Vzdávajme vďaky milosrdnému Bohu, „ktorý nás urobil súcimi“, ako hovorí Apoštol, „mať účasť na podiele svätých vo svetle. On nás vytrhol z moci tmy a preniesol do kráľovstva svojho milovaného Syna“; tak, ako prorokoval Izaiáš, „pohanský ľud, čo sedí vo tmách, uzrie veľké svetlo a nad tými, čo bývajú v krajine temnôt smrti, zažiari svetlo“. A ten istý prorok hovorí o nich Pánovi: „Budú ťa vzývať národy, ktoré ťa nepoznali, národy, ktoré o tebe nevedeli, pribehnú k tebe.“
Tento deň „uvidel Abrahám a zaradoval sa“, keď poznal, že synovia jeho viery budú požehnaní v jeho potomkovi, v Kristovi, a keď videl, že sa pre svoju vieru stane otcom všetkých národov. „Vzdal Bohu slávu pevne presvedčený, že Boh má moc aj splniť, čo prisľúbil.“
Dávid ospieval tento deň v žalmoch takto: „Všetky národy, ktoré si stvoril, prídu k tebe a budú sa ti klaňať, Pane, a tvoje meno oslavovať.“ A inde: „Pán oznámil svoju spásu, pred očami pohanov vyjavil svoju spravodlivosť.“
My vieme, že toto sa uskutočnilo vtedy, keď hviezda vyvolala troch mudrcov z ich ďalekej krajiny a priviedla ich ku Kráľovi neba i zeme, aby ho poznali a aby sa mu klaňali. A jej služba je pre nás vzorom ochoty zo všetkých síl slúžiť tej milosti, ktorá volá všetkých ku Kristovi.
V tomto úsilí si musíte, milovaní, vzájomne pomáhať, aby ste v Božom kráľovstve, do ktorého sa vchádza pravou vierou a dobrými skutkami, žiarili ako synovia svetla: skrze nášho Pána Ježiša Krista, ktorý s Bohom Otcom a s Duchom Svätým žije a kraľuje po všetky veky vekov. Amen.

RESPONZÓRIUM

R. Toto je veľmi slávny deň, lebo sa zjavil Spasiteľ sveta; jeho predpovedali proroci, klaňali sa mu anjeli. * Mudrci uvideli jeho hviezdu, zaradovali sa a dali mu dary.
V. Posvätný deň nám zažiaril: poďte, národy, a klaňajte sa Pánovi. * Mudrci uvideli jeho hviezdu, zaradovali sa a dali mu dary.

HYMNUS TE DEUM

Teba, Bože, chválime, *
teba, Pane, velebíme,
Teba, večný Otče, *
uctieva celá zem.
Tebe všetci anjeli, *
tebe nebesia i všetky mocnosti,
tebe cherubíni a serafíni *
bez prestania prespevujú:
Svätý, * svätý, * svätý *
Pán, Boh zástupov.
Plné sú nebo i zem *
tvojej veleby a slávy.

Teba oslavuje *
slávny zbor apoštolov;
teba velebí *
veľký počet prorokov;
teba chváli *
vznešený zástup mučeníkov;
teba oslavuje *
svätá Cirkev po celej zemi,
teba, Otče, *
nesmierne velebného,
i tvojho milovaného, *
pravého a jediného Syna,
aj Ducha Svätého, *
Tešiteľa nášho.

Kriste, *
ty si kráľ slávy.
Ty si Otcov Syn *
od večnosti.
Ty si neváhal vstúpiť do života Panny, *
stal si sa človekom, aby si vykúpil človeka.
Ty si zvíťazil nad smrťou *
a otvoril si veriacim nebeské kráľovstvo.
Ty sedíš po pravici Boha *
v sláve svojho Otca.
Veríme, *
že ako sudca ešte raz prídeš.

Preto ťa prosíme, pomáhaj svojim služobníkom, *
ktorých si vykúpil predrahou krvou.
Pripočítaj nás ku svojim svätým *
vo večnej sláve.

Táto posledná časť sa môže vynechať.

Zachráň, Pane, svoj ľud *
a žehnaj svojich dedičov.
A spravuj ich *
a vyvýš ich až naveky.
Po všetky dni *
dobrorečíme tebe.
A chválime tvoje meno naveky, *
až na veky večné.
Vo svojej láskavosti, Pane, *
chráň nás v tento deň pred hriechom.
Zmiluj sa, Pane, nad nami, *
zmiluj sa nad nami.
Tvoje milosrdenstvo, Pane, nech je nad nami, *
ako dúfame v teba.
V teba, Pane, som dúfal, *
nebudem zahanbený naveky.

MODLITBA
Všemohúci Bože, ty si dnešného dňa svetlom hviezdy zjavil svojho Syna národom; aj my sme ťa už poznali svetlom viery a prosíme, priveď nás láskavo k sebe, aby sme vo večnej blaženosti mohli hľadieť na tvoju velebu. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 19:58.
www.breviar.sk © 1999-2008 Juraj Vidéky