Liturgia hodín

## 7. marec 2009

## Sobota, pôstne obdobie, 1. týždeň
1. týždeň žaltára

MODLITBA PREDPOLUDNÍM

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo.

HYMNUS

Viera nás drží nažive,
nádej je svetlo blaživé,
láska nás celkom obnoví;
spievajme pieseň Kristovi.

On o deviatej hodine
začína trpieť nevinne:
kríž nesie, cesta tŕnistá;
koná sa naša očista.

Vykúpiť ide otrokov;
prosme ho s úctou hlbokou,
aby nás chránil od zloby
a stieral naše dlžoby.

Vzývajme Syna Božieho,
Otca i Ducha Svätého;
jediný Bože v Trojici
ty mocný, chráň nás prosiacich. Amen.

PSALMÓDIA

Ant. Nadišli nám dni pokánia, keď sa máme vyslobodiť z hriechov a zachrániť si dušu.

Žalm 119, 33-40
V (Hé)

Pane, ukáž mi cestu svojich prikázaní *
a ja vždy pôjdem po nej.
Daj mi chápavosť a ja tvoj zákon zachovám *
a celým srdcom sa ho budem pridŕžať.

Priveď ma na chodník svojich príkazov, *
lebo som si ho obľúbil.
Nakloň mi srdce k svojej náuke, *
a nie ku chamtivosti.

Odvráť mi oči, nech nepozerajú na márnosť; *
na tvojej ceste dopraj mi života.
Svojmu sluhovi splň svoj sľub, *
čo vedie k bázni pred tebou.

Odvráť odo mňa potupu, ktorej som vystavený; *
veď tvoja náuka je radostná.
Hľa, túžim za tvojimi príkazmi; *
nuž oživ ma v svojej spravodlivosti.

Žalm 34
Pán, záchranca spravodlivých

Okúsili ste, aký dobrý je Pán. (1 Pt 2, 3)

I

Pána chcem velebiť v každom čase, *
moje ústa budú ho vždy chváliť.
V Pánovi sa bude chváliť moja duša; *
nechže to počujú pokorní a nech sa tešia.
Velebte so mnou Pána *
a oslavujme jeho meno spoločne.

Hľadal som Pána a on ma vyslyšal *
a vytrhol ma zo všetkej hrôzy.
Na neho hľaďte a budete žiariť *
a tvár vám nesčervenie hanbou.

Úbožiak zavolal †
a Pán ho vyslyšal *
a vyslobodil ho zo všetkých tiesní.
Ako strážca sa utáborí anjel Pánov okolo bohabojných *
a vyslobodí ich.

Skúste a presvedčte sa, aký dobrý je Pán; *
šťastný človek, čo sa utieka k nemu.
Vy, jeho svätí, bojte sa Pána, *
veď bohabojní núdzu nemajú.
Boháči sa nabiedia a nahladujú, *
ale tým, čo hľadajú Pána, nijaké dobro chýbať nebude.

II

Poďte, deti, čujte ma, *
naučím vás bázni Pánovej.
Miluje niekto život *
a chce požívať dobro v šťastných dňoch?

Zdržuj svoj jazyk od zlého *
a svoje pery od reči úlisnej.
Unikaj pred zlom a dobre rob, *
hľadaj pokoj a usiluj sa oň.

Pánove oči hľadia na spravodlivých *
a k ich volaniu sa nakláňa jeho sluch.
Tvár Pánova sa odvracia od tých, čo robia zlo, *
a vyhladzuje ich pamiatku zo zeme.

Spravodliví volali a Pán ich vyslyšal *
a vyslobodil ich zo všetkých tiesní.
Pán je pri tých, čo majú srdce skrúšené, *
a zachraňuje zlomených na duchu.

Spravodliví majú utrpení veľa, *
ale Pán ich vyslobodí zo všetkých.
Všetky kosti im ochraňuje, *
ani jedna sa im nezlomí.

Hriešnika zloba zahubí *
a tých, čo nenávidia spravodlivého, stihne trest.
Pán vykúpi duše svojich služobníkov, *
nebudú potrestaní tí, čo v neho dúfajú.

Ant. Nadišli nám dni pokánia, keď sa máme vyslobodiť z hriechov a zachrániť si dušu.

KRÁTKE ČÍTANIE

Zjv 3, 19-20
Ja karhám a trescem tých, ktorých milujem. Buď teda horlivý a rob pokánie. Hľa, stojím pri dverách a klopem. Kto počúvne môj hlas a otvorí dvere, k tomu vojdem a budem s ním večerať a on so mnou.
V. Bože, stvor vo mne srdce čisté.
R. A v mojom vnútri obnov ducha pevného.

Modlime sa.
Večný Otče, obráť k sebe naše srdcia, aby sme vždy hľadali to jedine potrebné a činorodou láskou sa venovali tvojej službe. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 19:59.
www.breviar.sk © 1999-2008 Juraj Vidéky