Liturgia hodín

## 4. december 2009

## Sv. Jána Damascénskeho, kňaza a učiteľa Cirkvi, ľubovoľná spomienka

Narodil sa v Damasku v druhej polovici 7. storočia v kresťanskej rodine. Dostal vynikajúce filozofické vzdelanie. Stal sa rehoľníkom v kláštore sv. Sábu neďaleko Jeruzalema a bol vysvätený za kňaza. Napísal veľa teologických spisov, najmä proti obrazoborcom. Zomrel v polovici 8. storočia.

VEŠPERY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Vzor čností, svätec vznešený,
prijmi dnes tento chválospev;
veď ten, kto teba velebí,
vzdáva česť Bohu na nebi.

Náš večný Veľkňaz, Kristus Kráľ,
smrteľných ľudí pripútal
k Bohu a zmluvou trvalou
pokoj im vrátil s milosťou.

On si ťa v prozreteľnosti
vybral na službu milosti,
aby si Bohu slávu vzdal
a jeho život ľuďom dal.

Keď si vystúpil do výšin
na horu kňazstva, vtedy si
sa slovom, svojím príkladom
stal vodcom, kňazom, obetou.

Teraz, keď v nebi prebývaš,
na svätú Cirkev pamätaj,
by všetky ovce Kristove
dosiahli nivy Pánove.

Buď sláva Svätej Trojici
za službu, ktorú plnil si
horlivo ako Kristov kňaz,
že večnú radosť v nebi máš. Amen.

PSALMÓDIA

Ant. 1 Pane, uzdrav moju dušu, zhrešil som proti tebe.

Žalm 41
Modlitba chorého

Jeden z vás ma zradí, ten čo je so mnou. (Mk 14, 18)

Blažený, kto pamätá na bedára; *
v deň nešťastia ho vyslobodí Pán.
Pán ho bude chrániť, zachová ho nažive, †
urobí ho šťastným na zemi *
a nevydá ho nepriateľom napospas.
Na lôžku bolesti Pán mu pomoc poskytne, *
v chorobe sníme z neho všetku slabosť.

Volám: „Pane, zmiluj sa nado mnou, *
uzdrav moju dušu, zhrešil som proti tebe.“
Nepriatelia hovoria o mne zlomyseľne: *
„Kedyže už zomrie? A kedy zanikne jeho meno?“
A keď ma niekto navštívi, hovorí neúprimne, †
v srdci hromadí zlobu *
a potom odíde von a ohovára ma.

Moji nepriatelia si šuškajú proti mne *
a zmýšľajú zle o mne:
„Už ho prikvačila zlá choroba; *
a keď raz zaľahol, viac sa nepozbiera a nevstane.“
Dokonca i môj priateľ, ktorému som dôveroval *
a ktorý jedával môj chlieb, zdvihol proti mne pätu.

Ale ty, Pane, zmiluj sa nado mnou; *
pomôž mi vstať a ja im odplatím.
Z toho poznám, že ma máš rád, *
ak môj nepriateľ už nezajasá nado mnou.
Ty sa ma ujmeš, lebo som nevinný, *
a naveky ma postavíš pred svoju tvár.

Nech je zvelebený Pán, Boh Izraela, *
od vekov až naveky. Staň sa. Amen.

Ant. 1 Pane, uzdrav moju dušu, zhrešil som proti tebe.

Ant. 2 S nami je Pán zástupov, naším útočišťom je Boh Jakubov.

Žalm 46
Boh – útočište a sila

Dajú mu meno Emanuel, čo v preklade znamená: Boh s nami. (Mt 1, 23)

Boh je naše útočište a sila *
aj najistejšia pomoc v súžení.
Preto sa nebojíme, hoci by sa chvela zem *
a vrchy na dno morské padali.
Nech hučia vody mora a nech sa vzdúvajú *
a vrchy nech sa trasú pod jeho náporom.

Riečne ramená obveseľujú Božie mesto, *
posvätný stánok Najvyššieho.
Nezachveje sa, veď Boh je v jeho strede; *
už od úsvitu mu Boh pomáha.
Národy sa búria, klátia sa kráľovstvá; *
tu zaznie jeho hlas a zem sa roztápa.

S nami je Pán zástupov, *
naším útočišťom je Boh Jakubov.

Poďte a pozrite na diela Pánove, *
aké úžasné veci vykonal na zemi.
Zo všetkých končín zeme odstraňuje vojny, láme luky a drúzga oštepy *
a štíty v ohni spaľuje.
Prestaňte už a uznajte, že ja som Boh, *
vyvýšený nad národy, vyvýšený nad zem.

S nami je Pán zástupov, *
naším útočišťom je Boh Jakubov.

Ant. 2 S nami je Pán zástupov, naším útočišťom je Boh Jakubov.

Ant. 3 Prídu všetky národy a budú sa ti klaňať, Pane.

Chválospev
Hymnus poklony *
Zjv 15, 3-4

Veľké a obdivuhodné sú tvoje skutky, *
Pane, Bože všemohúci;
spravodlivé a správne sú tvoje cesty, *
Kráľ národov.

Kto by sa nebál, Pane, *
a neoslavoval tvoje meno?
Veď ty jediný si Svätý; †
prídu všetky národy a budú sa ti klaňať, *
lebo sa zjavili tvoje spravodlivé súdy.

Ant. 3 Prídu všetky národy a budú sa ti klaňať, Pane.

KRÁTKE ČÍTANIE

2 Pt 3, 8b-9
U Pána je jeden deň ako tisíc rokov a tisíc rokov ako jeden deň. Pán nemešká s prisľúbením, ako sa niektorí nazdávajú, že mešká; on je len trpezlivý s vami a nechce, aby niekto zahynul, ale aby sa všetci dali na pokánie.

KRÁTKE RESPONZÓRIUM
R. Príď a vysloboď nás, * Pane, Bože zástupov. Príď.
V. Rozjasni svoju tvár a budeme spasení. * Pane, Bože zástupov. Sláva Otcu. Príď.

Ant. na Magnifikat: Toto je ten verný a múdry správca, ktorému Pán zverí svoju čeľaď, aby jej načas dával určený pokrm.

PROSBY
S dôverou vzývajme Krista, pastiera a strážcu našich duší:
Pane, buď dobrotivý a milosrdný.

Dobrý pastier Božieho stáda,
— príď a zjednoť všetkých ľudí vo svojej Cirkvi.
Pane, pomáhaj pastierom svojho putujúceho ľudu,
— aby horlivo pásli tvoje stádo, kým neprídeš v sláve.
Vyvoľ si horlivých hlásateľov svojho slova,
— aby niesli tvoje evanjelium až do končín zeme.
Zmiluj sa nad všetkými, čo sa namáhajú a klesajú na ceste;
— daj, nech nájdu priateľa, ktorý by im pomáhal.
Ukáž svoju slávu našim zosnulým,
— čo na tomto svete počúvali tvoj hlas.

Otče náš.

MODLITBA
Všemohúci Bože, vo svätom Jánovi Damascénskom si dal Cirkvi vynikajúceho učiteľa; poskytuj nám na jeho príhovor stálu pomoc, aby pravá viera, ktorú tak presvedčivo hlásal, bola nám vždy prameňom svetla a sily. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 20:07.
www.breviar.sk © 1999-2008 Juraj Vidéky