Liturgia hodín

## 16. apríl 2009

## VEĽKONOČNÝ ŠTVRTOK

MODLITBA POPOLUDNÍ

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Zavládla hustá temnota,
v nej iba kríž sa ligotá,
závoj tmy svetlom rozpolí
a zem si vzdychne po bôli.

Hľa, zázrak, ľudia! V okolí
vstávajú z hrobov mŕtvoly
ako to zrno spod hrudy,
duch mŕtvu schránku oživí.

Smrť držala svet v reťazi,
no život nad ňou víťazí
a k večnu sťaby do brehu
nás vedie v sľubnom rozbehu.

Tebe buď sláva, Ježišu,
ktorý si slávne zmŕtvych vstal;
Otcovi, Duchu Svätému
nech večne zuní pieseň chvál. Amen.

PSALMÓDIA

Ant. Ak ste s Kristom vstali z mŕtvych, hľadajte, čo je hore. Aleluja.

Žalm 119, 17-24
III (Gimel)

Preukáž dobro svojmu služobníkovi a budem žiť *
a tvoje slová zachovám.
Otvor mi oči, *
aby som pozoroval divy tvojho zákona.

Hoci som na zemi iba hosť, *
neskrývaj predo mnou svoje predpisy.
Túžbou za tvojimi výrokmi sa mi duša umára, *
umára jednostaj.

Pyšných zahriakuješ *
a tí, čo bočia od tvojich príkazov, sú prekliati.
Oddiaľ odo mňa hanbu a potupu, *
lebo ja dodržiavam tvoje ustanovenia.

Hoci mocnári zasadajú a radia sa proti mne, *
tvoj sluha rozjíma o tvojich predpisoch.
Veď tvoje ustanovenia sú mi rozkošou *
a tvoje príkazy sú mojimi radcami.

Žalm 30
Poďakovanie za vyslobodenie z nebezpečenstva smrti

I

Kristus po slávnom vzkriesení vzdáva vďaky Otcovi. (Kassiodor)

Budem ťa, Pane, oslavovať, že si ma vyslobodil *
a že si nedovolil, aby sa moji nepriatelia radovali nado mnou.
Pane, Bože môj, k tebe som volal *
a ty si ma uzdravil.
Pane, vyviedol si ma z ríše zosnulých, *
navrátil si mi život, aby som nezostúpil do hrobu.

Na harfe hrajte Pánovi, jeho svätí, *
vzdávajte vďaky jeho menu svätému.
Lebo len chvíľku trvá jeho hnev, *
ale celý život jeho láskavosť.
Podvečer je nám hosťom plač *
a radosť nad ránom.

II

Keď som bol v bezpečí, povedal som si: *
„Už nikdy sa nezakolíšem.“
Pane, vo svojej priazni si ma obdaril *
mocou a cťou.
Keď si však odo mňa odvrátil svoju tvár, *
hneď sa ma zmocnil strach.
K tebe, Pane, volám, *
svojho Boha prosím o milosť.

Aký úžitok by bol z mojej krvi, *
keby som v zemi skazu vzal?
A či ťa prach môže velebiť *
alebo hlásať tvoju vernosť?
Čuj, Pane, a zmiluj sa nado mnou; *
Pane, buď mi na pomoci.

Môj nárek si obrátil na tanec, *
roztrhol si moje rúcho kajúcne a radosťou si ma opásal,
aby ti moja duša spievala a nestíchla už nikdy. *
Pane, Bože môj, naveky ťa chcem velebiť.

Ant. Ak ste s Kristom vstali z mŕtvych, hľadajte, čo je hore. Aleluja.

KRÁTKE ČÍTANIE

Porov. Kol 1, 12-14
Vzdávajme vďaky Otcovi, ktorý nás urobil súcimi mať účasť na podiele svätých vo svetle. On nás vytrhol z moci tmy a preniesol do kráľovstva svojho milovaného Syna, v ktorom máme vykúpenie, odpustenie hriechov.
V. Toto je deň, ktorý učinil Pán. Aleluja.
R. Plesajme a radujme sa z neho. Aleluja.

Modlime sa.
Bože a Otče náš, ty si zjednotil rozmanité národy vo vyznávaní tvojho mena; prosíme ťa, daj, aby všetkých, čo sa znovuzrodili v krstnom prameni, spájala živá viera a činorodá láska. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 20:01.
www.breviar.sk © 1999-2008 Juraj Vidéky