Liturgia hodín

## 18. máj 2009

## Sv. Jána I., pápeža a mučeníka, ľubovoľná spomienka

Narodil sa v Toskánsku. Roku 523 ho zvolili za rímskeho biskupa. Vybral sa do Carihradu k cisárovi Justínovi ako vyslanec kráľa Teodorika. Po návrate ho kráľ, nespokojný s výsledkom vyjednávania, zajal a uvrhol do väzenia v Ravenne, kde roku 526 zomrel.

RANNÉ CHVÁLY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Za Synom Božím jediným
šiel si, mučeník; šiel si s ním
nad nepriateľmi zvíťaziť,
víťazstvom nebo vydobyť.

Nech tvoje orodovanie
odrazí hriešne vábenie,
moru zla prietrž urob včas,
pred nudou žitia ochráň nás.

Už tvoje telo zranené
netrpí, čaká vzkriesenie.
Nech láska k Spasiteľovi
zláme v nás hriechov okovy.

Buď sláva Bohu Otcovi,
Synovi, Tešiteľovi
za to, že venčí žiarivou
tvoje zásluhy korunou. Amen.

PSALMÓDIA

Ant. 1 Ako jeleň dychtí za vodou z prameňa, tak moja duša, Bože, túži za tebou. Aleluja.†

Žalm 42
Túžba za Pánom *

Kto je smädný, nech príde, a kto chce, nech si naberie vody života. (Zjv 22, 17)

Ako jeleň dychtí za vodou z prameňa, *
tak moja duša, Bože, túži za tebou.
† Po Bohu žízni moja duša, po Bohu živom; *
kedyže už prídem k nemu a uzriem Božiu tvár?

Slzy sú mojím chlebom vo dne i v noci, *
keď sa ma deň čo deň spytujú: „Kdeže je tvoj Boh?“
Duša sa mi rozplýva pri spomienke, *
ako som putoval ku vznešenému stánku a vstupoval do domu Božieho
s radostným plesaním a s piesňou ďakovnou *
uprostred zástupov sláviacich sviatky.

Prečo si smutná, duša moja? *
A prečo sa chveješ?
Dúfaj v Pána, lebo ho ešte budem velebiť, *
moju spásu a môjho Boha.

Moja duša je skormútená; †
preto si spomínam na teba *
pri Jordáne a Hermone a na vrchu Misar.
Hlbina hlbine sa ozýva na hukot vodopádov; *
všetky tvoje krútňavy a prívaly prešli ponad mňa.

Vo dne mi svoju milosť udeľuje Pán. †
V noci mu zasa ja spievam *
a modlím sa k Bohu môjho života.
Hovorím Bohu: „Ty si moja opora; †
prečo na mňa zabúdaš? *
A prečo mám chodiť smutný, keď ma sužuje nepriateľ?“
Sťa by mi kosti drvili, †
keď ma moji utláčatelia tupia, *
keď sa ma deň čo deň spytujú: „Kdeže je tvoj Boh?“

Prečo si smutná, duša moja? *
A prečo sa chveješ?
Dúfaj v Pána, lebo ho ešte budem velebiť, *
spásu mojej tváre a môjho Boha.

Ant. 1 Ako jeleň dychtí za vodou z prameňa, tak moja duša, Bože, túži za tebou. Aleluja.†

Ant. 2 Pane, naplň Sion svojou velebou, aby sa rozhlasovali tvoje veľké skutky. Aleluja.

Chválospev
Prosba za sväté mesto Jeruzalem *
Sir 36, 1-7. 13-16
Večný život je v tom, aby poznali teba, jediného pravého Boha, a toho, ktorého si poslal, Ježiša Krista. (Jn 17, 3)

Zmiluj sa nad nami, Bože vesmíru, a pohliadni na nás, *
ukáž nám svetlo svojho milosrdenstva
a naplň bázňou voči sebe všetky národy, *
ktoré ťa nehľadajú,
aby poznali, že okrem teba niet Boha, *
a ohlasovali tvoje veľké skutky.

Zdvihni svoju ruku na cudzie národy, *
nech vidia tvoju moc.
Ako si pred ich očami na nás ukázal, že si svätý, *
tak pred našimi očami ukáž na nich, že si veľký.
Nech poznajú, ako sme my poznali, *
že niet Boha okrem teba, Pane.
Obnov znamenia a zopakuj zázraky, *
presláv svoju ruku a ukáž svoje pravé rameno.

Zhromaždi všetky Jakubove kmene *
a budú tvojím dedičstvom ako na počiatku.

Zmiluj sa nad svojím ľudom, ktorý nosí tvoje meno, *
nad Izraelom, s ktorým si zaobchádzal ako s prvorodeným.
Zmiluj sa nad svojím svätým mestom, *
nad Jeruzalemom, miestom tvojho spočinutia.
Naplň Sion svojou velebou *
a svojou slávou tvoj chrám.

Ant. 2 Pane, naplň Sion svojou velebou, aby sa rozhlasovali tvoje veľké skutky. Aleluja.

Ant. 3 Božia sláva ožiaruje mesto a jeho lampou je Baránok. Aleluja.

Žalm 19, 2-7
Oslava Boha Stvoriteľa *

Navštívi nás Vychádzajúci z výsosti..., aby upriamil naše kroky na cestu pokoja. (Porov. Lk 1, 78. 79)

Nebesia rozprávajú o sláve Boha *
a obloha hlása dielo jeho rúk.
Deň dňu o tom podáva správu *
a noc noci to dáva na známosť.

Nie sú to slová, nie je to reč, *
ktorá by sa nedala počuť.
Po celej zemi rozlieha sa ich hlas *
a ich slová až po končiny sveta.

Tam hore vybudoval stan pre slnko †
a ono z neho vychádza sťa ženích zo svojej komnaty *
a raduje sa ako bežec pred veľkými pretekmi.

Na jednom kraji neba sa vynára †
a uberá sa k druhému; *
pred jeho žiarou sa nič ukryť nemôže.

Ant. 3 Božia sláva ožiaruje mesto a jeho lampou je Baránok. Aleluja.

KRÁTKE ČÍTANIE

Rim 10, 8b-10
Blízko teba je slovo, v tvojich ústach a v tvojom srdci; totiž slovo viery, ktoré hlásame. Lebo ak svojimi ústami vyznávaš: Ježiš je Pán! a vo svojom srdci uveríš, že Boh ho vzkriesil z mŕtvych, budeš spasený. Lebo srdcom veríme na spravodlivosť a ústami vyznávame na spásu.

KRÁTKE RESPONZÓRIUM
R. Pán vstal z hrobu, * Aleluja, aleluja. Pán.
V. Ten, čo za nás zomrel na kríži. * Aleluja, aleluja. Sláva Otcu. Pán.

Ant. na Benediktus: Radujte sa a jasajte, všetci svätí, lebo máte hojnú odmenu v nebi. Aleluja.

PROSBY

S dôverou prosme Boha Otca, ktorý bol oslávený smrťou a zmŕtvychvstaním svojho Syna, a volajme:
Otče, osvieť našu myseľ.

Bože, Otec svetiel, ty si svetlom slávneho Kristovho zmŕtvychvstania ožiaril svet;
— sprevádzaj nás celý deň svetlom viery.
Ty si zmŕtvychvstaním svojho Syna otvoril ľuďom prístup do večnosti;
— posilňuj nás pri dnešnej práci nádejou na večný život.
Prostredníctvom svojho vzkrieseného Syna poslal si na svet Ducha Svätého;
— zapáľ naše srdcia ohňom duchovnej lásky.
Pre zásluhy Ježiša Krista, ktorý pre naše oslobodenie zomrel na dreve kríža,
— udeľ všetkým ľuďom pokoj a spásu.

Otče náš.

MODLITBA
Večný Bože, odmena verných duší, tento deň si posvätil mučeníctvom svätého pápeža Jána; obdivujeme jeho záslužné činy a vrúcne ťa prosíme, pomáhaj nám, aby sme vždy nasledovali jeho stálosť vo viere. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 20:02.
www.breviar.sk © 1999-2008 Juraj Vidéky