Liturgia hodín

## 26. december 2009

## Sv. Štefana, prvého mučeníka, sviatok

RANNÉ CHVÁLY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Kristus je život, ktorý prišiel na svet
odstrániť smrť a znášať naše strasti;
potom sa vrátil: s Otcom vládne šťastne
v nebeskej vlasti.

Prvý šiel za ním Štefan, sluha Boží,
s titulom krásnym, čo je v zhode s menom;
Duch Pánov doňho silu lásky vložil
s nebeským venom.

Bezbožní zúria, zatínajú päste,
kamene prudko hádžu na Štefana;
za svojich vrahov Boha prosí ešte
a vidí Pána.

Prosíme vrúcne: svätec požehnaný,
mučeník prvý, občan neba šťastný,
ty svojou prosbou otvor aj nám brány
nebeskej vlasti.

Trojici Božej zaspievajme chvály,
my, ktorých láska s mučeníkmi spája,
že Štefanovi dal korunu slávy
a radosť raja. Amen.

PSALMÓDIA

Ant. 1 Moja duša sa vinie k tebe, lebo moje telo kameňujú pre teba, Bože môj.

Žalm 63, 2-9
Túžba duše za Bohom *

Bdie pre Boha, kto zavrhuje skutky tmy.

Bože, ty si môj Boh, *
už od úsvitu sa viniem k tebe.

Za tebou prahne moja duša, *
za tebou túži moje telo;
ako vyschnutá, pustá zem bez vody, †
tak ťa túžim uzrieť vo svätyni *
a vidieť tvoju moc a slávu.
Veď tvoja milosť je lepšia než život; *
moje pery budú ťa oslavovať.

Celý život ťa chcem velebiť *
a v tvojom mene dvíhať svoje ruky k modlitbe.
Sťa na bohatej hostine sa nasýti moja duša *
a moje ústa ťa budú chváliť jasavými perami.
Na svojom lôžku myslím na teba, *
o tebe rozjímam hneď za rána.
Lebo ty si mi pomáhal *
a pod ochranou tvojich krídel budem plesať.

Moja duša sa vinie k tebe, *
ujímaš sa ma svojou pravicou.

Ant. 1 Moja duša sa vinie k tebe, lebo moje telo kameňujú pre teba, Bože môj.

Ant. 2 Štefan videl otvorené nebo: videl a vošiel doň. Blažený človek, ktorému sa otvorilo nebo.

Chválospev
Všetko tvorstvo nech chváli Pána *
Dan 3, 57-87. 56
Chváľte nášho Boha, všetci jeho služobníci. (Zjv 19, 5)

Velebte Pána, všetky jeho diela; *
chváľte a vyvyšujte ho naveky.
Velebte Pána, nebesia; *
velebte Pána, jeho anjeli.
Velebte Pána, všetky vody nad nebesami; *
nech Pána velebia všetky jeho mocnosti.
Velebte Pána, slnko a mesiac; *
velebte Pána, hviezdy na nebi.

Velebte Pána, dážď i rosa; *
veleb Pána, každý vietor.
Velebte Pána, oheň a páľava; *
velebte Pána, chlad a horúčosť.
Velebte Pána, rosa a srieň; *
velebte Pána, mráz a zima.
Velebte Pána, ľad a sneh; *
velebte Pána, noci a dni.
Velebte Pána, svetlo a tma; *
velebte Pána, blesky a oblaky.

Nech Pána velebí zem; *
nech ho chváli a oslavuje naveky.

Velebte Pána, vrchy a kopce; *
velebte Pána, všetky rastliny na zemi.
Velebte Pána, moria a rieky; *
velebte Pána, pramene.
Velebte Pána, veľryby a všetko, čo sa hýbe vo vodách; *
velebte Pána, všetky nebeské vtáky.
Velebte Pána, všetka zver a dobytok; *
velebte Pána, synovia človeka.

Veleb Pána, Izrael; *
chváľte a vyvyšujte ho naveky.
Velebte Pána, vy, jeho kňazi; *
velebte Pána, jeho služobníci.
Velebte Pána, duchovia a duše spravodlivých; *
velebte Pána, svätí a pokorní srdcom.
Velebte Pána, Ananiáš, Azariáš a Mízael; *
chváľte a vyvyšujte ho naveky.

Velebme Otca i Syna so Svätým Duchom; *
chváľme a vyvyšujme ho naveky.
Požehnaný si, Pane, na nebeskej oblohe; *
hoden chvály a slávy naveky.

(Na konci tohto chválospevu sa nehovorí Sláva Otcu.)

Ant. 2 Štefan videl otvorené nebo: videl a vošiel doň. Blažený človek, ktorému sa otvorilo nebo.

Ant. 3 Vidím nebo otvorené a Ježiša stáť po pravici Božej moci.

Žalm 149
Plesanie svätých *

Synovia Cirkvi, synovia nového ľudu, nech jasajú nad svojím kráľom, Kristom. (Hesychius)

Spievajte Pánovi pieseň novú; *
jeho chvála nech znie v zhromaždení svätých.
Nech sa teší Izrael zo svojho Stvoriteľa, *
synovia Siona nech jasajú nad svojím kráľom.
Nech oslavujú jeho meno tancom, *
nech mu hrajú na bubne a na citare.
Lebo Pán miluje svoj ľud *
a tichých venčí víťazstvom.

Nech svätí jasajú v sláve, *
nech sa veselia na svojich lôžkach.
Oslavu Boha nech majú na perách *
a v rukách meč dvojsečný,
aby sa pomstili na pohanoch *
a potrestali národy,
aby ich kráľom nasadili putá *
a ich veľmožom železné okovy
a aby ich súdili podľa písaného práva. *
Všetkým jeho svätým to bude na slávu.

Ant. 3 Vidím nebo otvorené a Ježiša stáť po pravici Božej moci.

KRÁTKE ČÍTANIE

Sk 6, 2b-5a
„Nie je správne, aby sme my zanedbávali Božie slovo a obsluhovali pri stoloch. Preto si, bratia, vyhliadnite spomedzi seba sedem osvedčených mužov, plných Ducha a múdrosti, a na túto úlohu ustanovíme ich. My sa budeme celkom venovať modlitbe a službe slova.“ Táto reč sa páčila celému zhromaždeniu.

KRÁTKE RESPONZÓRIUM
R. Moja sila * A moja chvála je Pán. Moja.
V. On sa mi stal záchrancom. * A moja chvála je Pán. Sláva Otcu. Moja.

Ant. na Benediktus: Svätému Štefanovi sa otvorili brány neba a bol korunovaný ako prvý zo všetkých mučeníkov.

PROSBY
Bratia, oslavujme nášho Spasiteľa, verného svedka, za vyznavačov umučených kvôli Božiemu slovu a volajme:
Vykúpil si nás Bohu svojou krvou.

Pre zásluhy tvojich mučeníkov, ktorí slobodne prijali smrť na svedectvo viery,
— daj nám, Pane, pravú slobodu ducha.
Pre zásluhy tvojich mučeníkov, ktorí vyznali vieru až po preliatie krvi,
— daj nám, Pane, čistú a pevnú vieru.
Pre zásluhy tvojich mučeníkov, ktorí ochotne vzali kríž a šli za tebou,
— daj nám, Pane, statočne znášať útrapy života.
Pre zásluhy tvojich mučeníkov, ktorí si vyprali rúcho v Baránkovej krvi,
— daj nám, Pane, zvíťaziť nad pokušeniami tela i sveta.

Otče náš.

MODLITBA
Všemohúci Bože, pri oslave víťaznej smrti svätého Štefana, prvého mučeníka tvojej Cirkvi, ktorý sa modlil za svojich mučiteľov, vrúcne ťa prosíme, daj nám silu, aby sme podľa jeho príkladu milovali aj svojich nepriateľov. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 20:08.
www.breviar.sk © 1999-2008 Juraj Vidéky