Liturgia hodín

## 31. máj 2009

## ZOSLANIE DUCHA SVÄTÉHO, slávnosť

MODLITBA PREDPOLUDNÍM

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Nad hviezdy vystúpil už Pán,
ta išiel, odkiaľ prišiel k nám,
by Otcov prisľúbený dar,
Svätého Ducha ľudstvu dal.

Šťastná hodina deviata:
šíri sa hukot do sveta;
to apoštolom prosiacim
je zvesťou, že Boh prišiel k nim.

Z večného Oheň, zo Svetla,
ten večný Oheň jasne plá
a do sŕdc verných Kristovi
vdychuje slová obnovy.

Zostúp, Duch Svätý, Otcov dar,
k nám do sŕdc ako na oltár;
vyzdob ich kvetmi čností sám
a posväť si nás za svoj chrám.

Nauč nás Otca poznávať
a jeho Syna milovať
a v teba, Ducha obidvoch,
daj veriť vždy, vo všetkých dňoch. Amen.

PSALMÓDIA

Ant. Duch Svätý, vychádzajúci od trónu, neviditeľne prenikol srdcia apoštolov. Aleluja.

Žalm 118
Jasavý spev za záchranu *

On je kameň, ktorý ste vy, stavitelia, zavrhli, a on sa stal kameňom uholným. (Sk 4, 11)

I

Oslavujte Pána, lebo je dobrý, *
lebo jeho milosrdenstvo trvá naveky.

Teraz nech hovorí Izrael, že Pán je dobrý, *
že jeho milosrdenstvo trvá naveky.
Teraz nech hovorí dom Áronov: *
jeho milosrdenstvo trvá naveky.
Teraz nech hovoria všetci bohabojní: *
jeho milosrdenstvo trvá naveky.

V súžení som vzýval Pána *
a Pán ma vypočul a vyslobodil.
Pán je so mnou, nuž nebojím sa; *
čože mi môže urobiť človek?
Pán je so mnou a pomáha mi; *
nemusím si všímať svojich nepriateľov.

Lepšie je utiekať sa k Pánovi, *
ako sa spoliehať na človeka.
Lepšie je utiekať sa k Pánovi, *
ako sa spoliehať na mocnárov.

II

Obkľúčili ma všetci pohania, *
ale v mene Pánovom som ich porazil.
Obkľúčili ma zovšadiaľ, *
ale v mene Pánovom som ich porazil.
Obkľúčili ma ako roj včiel †
a vzbĺkli ako plameň z raždia, *
ale v mene Pánovom som ich porazil.

Prudko dorážali na mňa, aby som sa zrútil, *
no Pán mi pomohol.
Moja sila a chvála je Pán, *
on sa mi stal záchrancom.
Hlas plesania nad záchranou *
znie v stánkoch spravodlivých:

„Pánova pravica mocne zasiahla, †
Pánova pravica ma zdvihla; *
Pánova pravica mocne zasiahla.“
Ja nezomriem, budem žiť *
a vyrozprávam skutky Pánove.
Prísne ma Pán potrestal, *
no nevydal ma smrti napospas.

III

Otvorte mi brány spravodlivosti, *
vojdem nimi a poďakujem sa Pánovi.
Toto je brána Pánova; *
len spravodliví ňou vchádzajú.

Ďakujem ti, že si ma vyslyšal *
a že si ma zachránil.
Kameň, čo stavitelia zavrhli, *
stal sa kameňom uholným.
To sa stalo na pokyn Pána; *
vec v našich očiach obdivuhodná.
Toto je deň, ktorý učinil Pán, *
plesajme a radujme sa z neho.

Pane, spas ma; *
Pane, daj mi úspech.
Požehnaný, ktorý prichádza v mene Pánovom. *
Požehnávame vás z domu Pánovho.
Boh, Pán, je naším svetlom. *
Vystrojte sprievod s ozdobnými vetvami až k rohom oltára.

Ty si môj Boh, vďaky ti vzdávam; *
ty si môj Boh, velebím ťa.
Oslavujte Pána, lebo je dobrý, *
lebo jeho milosrdenstvo trvá naveky.

Ant. Duch Svätý, vychádzajúci od trónu, neviditeľne prenikol srdcia apoštolov. Aleluja.

KRÁTKE ČÍTANIE

1 Kor 12, 13
My všetci, či Židia alebo Gréci, či otroci alebo slobodní, boli sme v jednom Duchu pokrstení v jedno telo. A všetci sme boli napojení jedným Duchom.
V. Duch Tešiteľ. Aleluja.
R. Naučí vás všetko. Aleluja.

Modlime sa.
Prosíme ťa, všemohúci Bože, nech sa nad nami zaskvie jas tvojej slávy a Kristus, svetlo sveta, nech Duchom Svätým posilní srdcia všetkých, ktorí sa krstom znovuzrodili k novému životu. Skrze Krista, nášho Pána.

Generované: 18. december 2008, 20:02.
www.breviar.sk © 1999-2008 Juraj Vidéky