Liturgia hodín

## 17. december 2009

## Štvrtok, adventné obdobie, 3. týždeň
3. týždeň žaltára

RANNÉ CHVÁLY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Proroci hlasno zvestujú,
že Kristus k nám už prichádza;
nadišiel všetkým spásny čas:
vykúpi nás krv Veľkňaza.

S ním blíži sa k nám nový deň
a srdce šťastím oplýva,
keď pravdivo ho Predchodca
slávnym a veľkým nazýva.

Hľa, toto prvý príchod bol,
keď Pán nie preto zostúpil,
by trestal svet, lež uzdravil
chorých a hriešnych vykúpil.

Ten druhý príchod zvestuje,
že Kristus predo dvermi je
a svätým veniec slávy dá
a do neba ich uvedie.

S prísľubom svetla večnosti
hľa, hviezda spásy žiari nám
a zve nás, synov kráľovstva,
ísť hore, stúpať k výšinám.

Len teba, Kriste, chceme zrieť
blažení v tvojom kráľovstve
a v tomto svätom videní
spievať ti večný chválospev. Amen.

PSALMÓDIA

Ant. 1 K tebe, Pane, dvíham svoju dušu; príď, Pane, a zachráň ma, k tebe sa utiekam.

Žalm 87
Jeruzalem, matka všetkých národov *

Jeruzalem, ktorý je hore, to je tá slobodná, ktorá je našou matkou. (Gal 4, 26)

Základy má na posvätných vrchoch; †
brány Siona miluje Pán *
nad všetky stany Jakuba.

Slávne veci sa hovoria o tebe, *
mesto Božie.
Rahab a Babylon pripočítam k tým, čo ma poznajú; †
Filištínci, Týrčania a Etiópčania: *
tí všetci sa tam zrodili.
A o Sione sa bude hovoriť:
„Ten i tamten sa na ňom narodil *
a sám Najvyšší mu dal pevné základy.“

Pán zaznačí do knihy národov: *
„Títo sa tam zrodili.“
A spievajú ako pri tanci: *
„V tebe sú všetky moje pramene.“

Ant. 1 K tebe, Pane, dvíham svoju dušu; príď, Pane, a zachráň ma, k tebe sa utiekam.

Ant. 2 Pane, daj odmenu tým, čo sa spoliehajú na teba, aby sa ukázalo, že tvoji proroci sú hodnoverní.

Chválospev
Dobrý pastier: Boh najvyšší a najmúdrejší *
Iz 40, 10-17
Hľa, prídem čoskoro a moja odplata so mnou. (Zjv 22, 12)

Hľa, Pán Boh prichádza so všetkou mocou *
a jeho ruka bude vládnuť.
Odmenu víťaza nesie so sebou *
a jeho trofeje idú pred ním.
Ako pastier pasie svoju čriedu, †
do náručia berie baránky a kladie si ich do lona; *
starostlivo vedie ovce brezivé.

Kto odmeral vody priehrštím *
a dlaňou nebo obsiahol?
Kto vtesnal do merice prach zeme, *
na váhach vrchy odvážil a pahorky na vážkach?
Kto usmernil Pánovho ducha? *
Alebo ktorý poradca mu dával pokyny?
S kým sa radil, aby ho poúčal *
a naučil ceste spravodlivosti,
zveľadil jeho poznanie *
a ukázal mu cestu múdrosti?

Hľa, národy sú ako kvapka vo vedre †
a ako prášok na váhe zavážia; *
ostrovy sú ako nepatrný prach.
Libanon nestačí na podpálenie, *
všetka jeho zver nestačí na zápalnú obetu.
Pred ním sú národy, akoby neboli, *
za nič, za ničotu ich pokladá.

Ant. 2 Pane, daj odmenu tým, čo sa spoliehajú na teba, aby sa ukázalo, že tvoji proroci sú hodnoverní.

Ant. 3 Obráť sa, Pane, obráť sa trošku a nemeškaj, príď k svojim služobníkom.

Žalm 99
Svätý je Pán, náš Boh *

Ty, ktorý si nad cherubmi, stal si sa jedným z nás a zmenil si nešťastný údel zeme. (Sv. Atanáz)

Pán kraľuje, traste sa národy; *
tróni nad cherubmi, chvej sa, zem.
Veľký je Pán na Sione *
a vyvýšený nad všetky národy.

Oslavujte jeho meno veľké a úžasné, *
lebo je sväté.
Mocný kráľ spravodlivosť miluje: †
ty si ustanovil, čo je správne, *
právo a spravodlivosť v Jakubovi ty vysluhuješ.

Velebte Pána, nášho Boha, †
a padnite k jeho nohám, *
lebo je svätý.

Mojžiš a Áron, jeho kňazi, *
a Samuel, ctiteľ jeho mena,
vzývali Pána a on ich vypočul, *
z oblačného stĺpa k nim hovoril.
A zachovávali jeho svedectvo *
a prikázania, ktoré im dal.

Pane, Bože náš, ty si ich vypočul, †
Bože, ty si bol k nim milostivý, *
no nenechal si bez trestu ich priestupky.

Velebte Pána, nášho Boha, †
na jeho svätom vrchu sa mu klaňajte, *
lebo svätý je Pán, Boh náš.

Ant. 3 Obráť sa, Pane, obráť sa trošku a nemeškaj, príď k svojim služobníkom.

KRÁTKE ČÍTANIE

Iz 11, 1-3a
Z kmeňa Jesseho vzíde ratolesť a z jeho koreňov vyženie výhonok. A spočinie na ňom duch Pánov: duch múdrosti a rozumu, duch rady a sily, duch poznania a bázne pred Pánom.

KRÁTKE RESPONZÓRIUM
R. Nad tebou, Jeruzalem, * Vzíde Pán. Nad tebou.
V. A jeho veleba sa zjaví na tebe. * Vzíde Pán. Sláva Otcu. Nad tebou.

Ant. na Benediktus: Vedzte, že je blízko Božie kráľovstvo; veru, hovorím vám, nebude meškať.

PROSBY
Prosme Boha Otca, ktorý sa pred vekmi rozhodol spasiť svoj ľud:
Pane, ochraňuj svoj ľud.

Bože, ty si svojmu ľudu prisľúbil výhonok spravodlivosti;
— ochraňuj svätosť svojej Cirkvi.
Bože, otvor srdcia ľudí pre svoje slovo
— a upevni svojich veriacich v radostnej svätosti.
Zachovaj nás v láske svojho Ducha,
— aby sme dosiahli milosrdenstvo tvojho Syna, keď príde.
Láskavý Bože, posilňuj nás až do konca,
— až do dňa príchodu Pána Ježiša Krista.

Otče náš.

MODLITBA
Všemohúci Bože, Stvoriteľ a Vykupiteľ človeka, tvoje večné Slovo sa v lone panenskej matky stalo telom; láskavo vypočuj naše prosby a dopraj, aby nám tvoj jednorodený Syn, ktorý prijal našu ľudskú prirodzenosť, dal účasť na svojom božskom živote. Lebo on je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 20:08.
www.breviar.sk © 1999-2008 Juraj Vidéky