Liturgia hodín

## 21. august 2009

## Sv. Pia X., pápeža, spomienka

Narodil sa v dedinke Riese v benátskom kraji roku 1835. Ako kňaz vykonával svedomite svoje povinnosti. Stal sa mantovským biskupom, potom benátskym patriarchom a roku 1903 ho zvolili za pápeža. Za heslo svojho pontifikátu si vzal: „Všetko obnoviť v Kristovi,“ a uskutočňoval ho v prostote ducha, v chudobe a rázne, čím burcoval vo veriacich kresťanský život a energicky bojoval proti šíriacim sa bludom. Zomrel 20. augusta 1914.

RANNÉ CHVÁLY

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

Slávime deň, keď víťazný boj skončil
šľachetný vodca, dobrotivý otec,
veď kto pred svetom vieru nezatají,
má svoj trón v raji.

Kormidlo hlavné zdedil po Petrovi
jak učiteľ a hlava veľrodiny,
prebral aj kľúče z Pánových rúk, lebo
otvára nebo.

Teraz ho všetci prosme nástojčivo,
nech dobrotivo ujme sa nás krehkých,
bo s takým vodcom do rajského mesta
istá je cesta.

Len Bohu patrí všetka moc a pocta,
večitá česť a sláva na výsostiach,
veď jeho vôľu aj svet hmoty, ducha
úslužne slúcha. Amen.

PSALMÓDIA

Ant. 1 Bože, stvor vo mne srdce čisté a v mojom vnútri obnov ducha pevného.

Žalm 51
Vyznanie viny *

Obnovte sa duchovne premenou zmýšľania a oblečte si nového človeka. (Porov. Ef 4, 23-24)

Zmiluj sa, Bože, nado mnou *
pre svoje milosrdenstvo
a pre svoje veľké zľutovanie *
znič moju neprávosť.
Úplne zmy zo mňa moju vinu *
a očisť ma od hriechu.

Vedomý som si svojej neprávosti *
a svoj hriech mám stále pred sebou.
Proti tebe, proti tebe samému som sa prehrešil *
a urobil som, čo je v tvojich očiach zlé,
aby si sa ukázal spravodlivý vo svojom výroku *
a nestranný vo svojom súde.

Naozaj som sa v neprávosti narodil *
a hriešneho ma počala moja mať.
Ty naozaj máš záľubu v srdci úprimnom *
a v samote mi múdrosť zjavuješ.

Pokrop ma yzopom a zasa budem čistý; *
umy ma a budem belší ako sneh.
Daj, aby som počul radosť a veselosť, *
a zaplesajú kosti, ktoré si rozdrvil.

Odvráť svoju tvár od mojich hriechov *
a zotri všetky moje viny.
Bože, stvor vo mne srdce čisté *
a v mojom vnútri obnov ducha pevného.

Neodvrhuj ma spred svojej tváre *
a neodnímaj mi svojho ducha svätého.
Navráť mi radosť z tvojej spásy *
a posilni ma duchom veľkej ochoty.

Poučím blúdiacich o tvojich cestách *
a hriešnici sa k tebe obrátia.
Bože, Boh mojej spásy, zbav ma škvrny krvipreliatia *
a môj jazyk zajasá nad tvojou spravodlivosťou.

Pane, otvor moje pery *
a moje ústa budú ohlasovať tvoju slávu.
Veď ty nemáš záľubu v obete, *
ani žertvu neprijmeš odo mňa.
Obetou Bohu milou je duch skrúšený; *
Bože, ty nepohŕdaš srdcom skrúšeným a poníženým.

Buď dobrotivý, Pane, a milosrdný voči Sionu, *
vybuduj múry Jeruzalema.
Potom prijmeš náležité obety, obetné dary a žertvy; *
potom položia na tvoj oltár obetné zvieratá.

Ant. 1 Bože, stvor vo mne srdce čisté a v mojom vnútri obnov ducha pevného.

Ant. 2 Raduj sa, Jeruzalem, lebo v tebe sa všetci zhromaždia u Pána.

Chválospev
Vzdávanie vďaky za vyslobodenie ľudu
Tob 13, 8-11. 13. 14ab. 15-16ab
Ukázal mi sväté mesto Jeruzalem... ožiarené Božou slávou. (Zjv 21, 10-11)

Velebte Pána, všetci vyvolení, †
a všetci chváľte jeho vznešenosť, *
usporiadajte dni radosti a oslavujte ho.
Jeruzalem, sväté mesto, *
bude ťa trestať za diela tvojich rúk.

Oslavuj Pána dobrými skutkami *
a dobroreč Kráľovi vekov,
aby sa znova vybudoval v tebe *
tvoj stánok s radosťou,
aby rozveselil v tebe všetkých zajatcov *
a miloval v tebe úbohých po všetky veky vekov.

Jasné svetlo zažiari *
vo všetkých končinách zeme;
mnohé národy prídu zďaleka, až z kraja zeme, †
k tebe, k tvojmu menu svätému, *
a v rukách budú mať dary pre Kráľa nebies.
Nespočetné pokolenia sa v tebe budú radovať *
a meno vyvolenej potrvá na veky vekov.
Nuž raduj sa a plesaj nad synmi spravodlivých, †
lebo sa všetci zhromaždia *
a dobrorečiť budú večnému Pánovi.

Šťastní sú, čo ťa milujú, *
blažení, čo sa tešia z tvojho pokoja.
Dobroreč, duša moja, Pánovi, veľkému Kráľovi, †
lebo v meste Jeruzaleme *
bude stáť jeho dom po všetky veky.

Ant. 2 Raduj sa, Jeruzalem, lebo v tebe sa všetci zhromaždia u Pána.

Ant. 3 Chváľ, Sion, svojho Boha, lebo on svoj rozkaz na zem zosiela.

Žalm 147, 12-20
Obnova Jeruzalema *

Poď, ukážem ti nevestu, Baránkovu manželku. (Zjv 21, 9)
Chváľ, Jeruzalem, Pána, *
† oslavuj, Sion, svojho Boha.

Lebo upevnil závory tvojich brán *
a požehnal tvojich synov v tebe.
Zaisťuje pokoj tvojim hraniciam, *
sýti ťa najlepšou pšenicou.
Svoj rozkaz na zem zosiela; *
rýchlo sa šíri jeho slovo.

Sneh dáva ako vlnu, *
rozsýpa srieň ako popol.
Kamenec spúšťa ako omrvinky; *
ktože vydrží v jeho mraze?
Ale keď zošle svoje slovo, roztopí sa, čo zamrzlo; *
keď zavanie jeho dych, vody sa rozprúdia.

On svoje slovo zvestuje Jakubovi, *
svoje zákony a prikázania Izraelovi.
Neurobil tak iným národom, *
nezjavil im svoje zámery.

Ant. 3 Chváľ, Sion, svojho Boha, lebo on svoj rozkaz na zem zosiela.

KRÁTKE ČÍTANIE

Gal 2, 19b-20
S Kristom som pribitý na kríž. Už nežijem ja, ale vo mne žije Kristus. Ale život, ktorý teraz žijem v tele, žijem vo viere v Božieho Syna, ktorý ma miluje a vydal seba samého za mňa.

KRÁTKE RESPONZÓRIUM
R. Volám k Pánovi, k Najvyššiemu, * Ktorý mi preukazuje dobro. Volám.
V. On zošle pomoc z neba a zachráni ma. * Ktorý mi preukazuje dobro. Sláva Otcu. Volám.

Ant. na Benediktus: Nie vy budete hovoriť, ale Duch vášho Otca bude hovoriť vo vás.

PROSBY
Boh sa stará o každého, koho stvoril, a skrze svojho Syna vykúpil; preto ho s dôverou prosme:
Otče, upevni, čo si v nás vykonal.

Milosrdný Otče, upriam naše kroky na cestu svätosti,
— aby sme sa usilovali o to, čo je dobré, spravodlivé a tebe milé.
Verný Bože, pre svoju veľkú lásku nikdy nás neopusť
— a pamätaj na svoju svätú zmluvu.
Prijmi nás skrúšených srdcom a ponížených duchom,
— lebo nebudú zahanbení tí, čo dúfajú v teba.
Ty si nás v Kristovi povolal k prorockej službe,
— daj, nech slovom i životom ohlasujeme tvoje veľké skutky.

Otče náš.

MODLITBA
Láskavý Bože, svätého pápeža Pia si obdaril nebeskou múdrosťou a apoštolskou odvahou, aby chránil vieru Cirkvi a všetko obnovil v Kristovi; daj, aby sme si z neho vzali príklad a osvojili si jeho zásady, a tak dosiahli večnú odmenu. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 20:04.
www.breviar.sk © 1999-2008 Juraj Vidéky