Liturgia hodín

## 28. jún 2009

## 13. NEDEĽA V CEZROČNOM OBDOBÍ
1. týždeň žaltára

POSVÄTNÉ ČÍTANIE

V. Bože, príď mi na pomoc.
R. Pane, ponáhľaj sa mi pomáhať.

Sláva Otcu. Ako bolo. Aleluja.

HYMNUS

I. Ak je posvätné čítanie v noci alebo včasráno:

Toto je v týždni prvý deň,
keď Boh jas a tmu rozhranil,
keď Spasiteľ smrť premohol,
vstal z hrobu a nás zachránil.

Zažeňme preto ospalosť,
rezko sa majme k životu
a – ako prorok – aj za tmy
vzývajme Božiu dobrotu,

by prosby náš Pán vyslyšal,
na pomoc podal ruku nám
a očistených od hriechov
pozdvihol k neba výšinám.

Šťastná je táto hodina
a posvätný je tento čas:
Boh za nábožný chválospev
milosťou obdaruje nás.

Sláva buď večná Otcovi,
jeho milému Synovi
i Duchu Tešiteľovi,
čo všetko v láske obnoví. Amen.

II. Ak je posvätné čítanie cez deň:

Najsvätejší je tento deň
zo všetkých, ktoré nám Boh dal.
Posväcuješ ho, Ježišu,
tým, že si prvý z mŕtvych vstal.

Aj naše duše z hriechu vzkries
a so sebou ich navždy spoj;
aj telá zobuď k životu,
veď nad smrťou si vyhral boj.

Daj, Kriste, nech sa v oblakoch
v ústrety tebe vznesieme,
nech v tebe večne žijeme,
život náš, naše vzkriesenie.

Keď uvidíme tvoju tvár,
ku sebe pripodobni nás,
nech poznáme ťa, aký si,
svetlo a krása všetkých čias.

Keď nás Otcovi odovzdáš
už plných darov sedmorých,
v kráľovstve svätej Trojice
šťastie nám večné otvoríš. Amen.

PSALMÓDIA

Ant. 1 V Pánovom kríži spoznávame strom života.

Žalm 1
Dve cesty

Blažení tí, ktorí dúfajú v kríž a zostúpili do krstnej vody. (Barnabášov list, od autora z 2. stor.)

Blažený človek, čo nekráča podľa rady bezbožných †
a nechodí cestou hriešnikov, *
ani nevysedáva v kruhu rúhačov,
ale v zákone Pánovom má záľubu *
a o jeho zákone rozjíma dňom i nocou.

Je ako strom zasadený pri vode, *
čo prináša ovocie v pravý čas,
a jeho lístie nikdy nevädne; *
darí sa mu všetko, čo podniká.

No nie tak bezbožní, veru nie; *
tí sú ako plevy, čo vietor ženie pred sebou.
Preto bezbožní neobstoja na súde, *
ani hriešnici v zhromaždení spravodlivých.

Nad cestou spravodlivých bedlí Pán, *
ale cesta bezbožných vedie do záhuby.

Ant. 1 V Pánovom kríži spoznávame strom života.

Ant. 2 Ja som ustanovil svojho Kráľa na Sione.

Žalm 2
Mesiáš — kráľ a víťaz

Naozaj sa spolčili proti tvojmu Služobníkovi Ježišovi, ktorého si pomazal. (Sk 4, 27)

Prečo sa búria pohania? *
Prečo národy snujú plány daromné?
Povstávajú pozemskí králi †
a vladári sa spolčujú *
proti Pánovi a proti jeho pomazanému:
„Rozbime ich okovy *
a ich jarmo zhoďme zo seba!“

Ten, čo na nebesiach prebýva, sa im vysmieva; *
Pán ich privedie na posmech.
Raz na nich rozhorčene zavolá *
a svojím hnevom ich vydesí:
„Veď ja som ustanovil svojho kráľa *
na svojom svätom vrchu Sione!“

Zvestujem Pánovo rozhodnutie: †
Pán mi povedal: „Ty si môj syn. *
Ja som ťa dnes splodil.
Žiadaj si odo mňa a dám ti do dedičstva národy *
a do vlastníctva celú zem.
Budeš nad nimi panovať žezlom železným *
a rozbiješ ich jak hrnce hlinené.“

A teraz, králi, pochopte; *
dajte si povedať, pozemskí vladári.
V bázni slúžte Pánovi *
a s chvením sa mu klaňajte.
Podvoľte sa zákonu: †
žeby sa nerozhneval a vy by ste zahynuli na ceste, *
lebo sa rýchlo rozhorčí.
Šťastní sú všetci, *
čo sa spoliehajú na neho.

Ant. 2 Ja som ustanovil svojho Kráľa na Sione.

Ant. 3 Ty, Pane, si môj ochranca, čo mi hlavu vztyčuje.

Žalm 3
Pán je môj ochranca

Ježiš si ľahol a zaspal; a znova vstal, lebo mu pomohol Pán. (Sv. Irenej)

Pane, jak mnoho je tých, čo ma sužujú! *
Mnohí povstávajú proti mne.
Mnohí o mne hovoria: *
„Boh mu nepomáha.“

Ale ty, Pane, si môj ochranca, *
moja sláva, čo mi hlavu vztyčuje.
Hlasne som volal k Pánovi *
a on mi odpovedal zo svojho svätého vrchu.

A ja som sa uložil na odpočinok a usnul som, *
prebudil som sa, lebo Pán ma udržuje.
Nebudem sa báť tisícov ľudí, čo ma obkľučujú. *
Povstaň, Pane; zachráň ma, Bože môj.

Veď ty si udrel mojich nepriateľov po tvári *
a hriešnikom si zuby vylámal.
Pane, ty si naša spása. *
Na tvoj ľud nech zostúpi tvoje požehnanie.

Ant. 3 Ty, Pane, si môj ochranca, čo mi hlavu vztyčuje.

V. Kristovo slovo nech vo vás bohato prebýva.
R. Vo všetkej múdrosti sa navzájom poúčajte.

PRVÉ ČÍTANIE

Z Prvej knihy Samuelovej

28, 3-25
Saul u veštkyne v Endore

Samuel zomrel a oplakával ho celý Izrael. Pochovali ho v jeho meste Ráme. A Saul odstránil z krajiny čarodejníkov a veštcov.

Tu sa Filištínci zhromaždili, prišli a utáborili sa v Suname. Aj Saul zhromaždil celý Izrael a utáborili v Gelboe. Keď Saul videl filištínsky tábor, dostal strach a veľmi sa mu rozochvelo srdce. I dopytoval sa Pána, ale neodpovedal mu ani vo sne ani cez urím ani skrze prorokov.

Tu Saul povedal svojim sluhom: „Nájdite mi ženu, čo má vešteckého ducha. Pôjdem k nej a budem sa dopytovať cez ňu.“ Jeho sluhovia mu odpovedali: „V Endore je žena, čo má vešteckého ducha.“ Prestrojil sa teda, obliekol si iné šaty a odišiel sám s dvoma mužmi. V noci prišli k žene a povedal jej: „Vešti mi pomocou vešteckého ducha a vyvolaj mi, koho ti poviem.“ Žena mu odpovedala: „Veď ty vieš, čo urobil Saul a ako vyhubil čarodejníkov a veštcov z krajiny. Prečo mi teda strojíš nástrahu na život, aby ma zabili?“ Saul sa jej zaprisahal na Pána: „Ako žije Pán, nestane sa ti nič zlé za túto vec.“ Žena mu povedala: „Koho ti mám vyvolať?“ On vravel: „Samuela mi vyvolaj!“

Len čo žena uvidela Samuela, vykríkla a povedala Saulovi: „Prečo si ma oklamal? Veď ty si Saul!“ Kráľ jej povedal: „Neboj sa! Čo si videla?“ A žena vravela Saulovi: „Vidím božského človeka vystupovať zo zeme.“ Povedal jej: „Ako vyzerá?“ Ona vravela: „Vystupuje starec a je odetý do plášťa.“ Saul poznal, že je to Samuel, sklonil sa tvárou k zemi a poklonil sa.

Samuel povedal Saulovi: „Prečo ma znepokojuješ a dávaš ma vyvolávať?“ Saul hovoril: „Som vo veľkej tiesni. Filištínci bojujú proti mne a Boh odo mňa odišiel. Nechce ma vypočuť ani skrze prorokov, ani vo sne. Preto som zavolal teba, aby si mi ukázal, čo mám robiť.“ Samuel povedal: „Čo sa pýtaš mňa, keď Pán od teba odišiel a stal sa tvojím protivníkom?! Pán urobil, ako ti oznámil cezo mňa. Vytrhol kráľovstvo z tvojej ruky a dal ho tvojmu blížnemu, Dávidovi, lebo si neposlúchol Pánov hlas a nevykonal si jeho rozhorčený hnev na Amalekovi. A preto, čo trpíš, to ti dnes urobil Pán. Pán vydá s tebou aj Izrael do rúk Filištíncov. Zajtra budeš ty i tvoji synovia so mnou. Ale aj izraelský tábor vydá Pán do rúk Filištíncov.“

Vtom Saul padol, aký bol dlhý, na zem. Veľmi sa naľakal Samuelových slov. A nebolo v ňom sily, lebo celý deň a celú noc nejedol chlieb. Žena pristúpila k Saulovi a keď videla, že je veľmi rozrušený, povedala mu: „Vidíš, tvoja služobnica počúvla tvoj hlas, vlastný život som vystavila nebezpečenstvu a poslúchla som tvoje slová, ktoré si mi povedal. Teraz teda počuj aj ty hlas svojej služobnice. Predložím ti kúsok chleba, zaješ si a posilníš sa, aby si sa mohol vydať na cestu.“ On odporoval a vravel: „Nebudem jesť.“ Ale jeho služobníci i žena ho nútili, a tak na ich hlas vstal zo zeme a sadol si na lôžko. Žena mala doma vykŕmené teľa a rýchlo ho zabila; potom vzala múku, zamiesila ju a upiekla nekvasený chlieb a položila to pred Saula a jeho služobníkov. Keď sa najedli, vstali a ešte tej noci odišli.

RESPONZÓRIUM

Porov. 1 Krn 10, 13. 14
R. Saul zomrel pre svoje neprávosti, preto, že porušil Pánov príkaz, ktorý mu dal. * Boh preniesol jeho kráľovstvo na Dávida.
V. Aj preto, že sa dopytoval veštkyne a nedôveroval Pánovi. * Boh preniesol.

DRUHÉ ČÍTANIE

Z Homílií pápeža Pavla Šiesteho

(Hom. Maniliae habita die 29 novembris 1970)

Ohlasujeme Krista až po hranice sveta

„Beda mi, keby som nehlásal evanjelium.“ Veď ma on, sám Kristus, na to poslal. Som apoštol a som aj svedok. Čím vzdialenejší je cieľ, čím ťažšia je úloha, tým silnejšie „ma ženie láska“. Musím ohlasovať jeho meno: Ježiš je „Mesiáš, Syn živého Boha“. On nám zjavil neviditeľného Boha, „on, prvorodený zo všetkého stvorenia“, on, „v ktorom všetko spočíva“. On je učiteľ i vykupiteľ ľudí. On sa pre nás narodil, zomrel i vstal z mŕtvych.

On je centrum dejín a všetkých vecí. On nás pozná a miluje. On je spoločníkom a priateľom nášho života, mužom bolesti, ale aj nádeje. To on zasa príde a bude naším sudcom a dúfame, že aj večnou plnosťou života a našou blaženosťou.

A preto nechcem nikdy prestať o ňom hovoriť: on je svetlo, on je pravda, ba dokonca „cesta, pravda a život“; on je chlieb a prameň živej vody, ktorý tíši hlad a smäd; on je náš pastier, vodca, vzor, útecha, náš brat. Bol malý, menší ako my, chudobný, ponížený, pracovitý, utláčaný, trpezlivý. Kvôli nám hovoril, robil zázraky, založil nové kráľovstvo, kde sú chudobní blahoslavení, kde je pokoj základom spoločného života, kde sú čistí srdcom a plačúci povýšení a potešení, lační po spravodlivosti nasýtení, kde hriešnici môžu obsiahnuť odpustenie a všetci sú si bratmi.

Toto je Kristus Ježiš, o ktorom ste už počuli a ktorému už isto mnohí patríte, veď ste kresťania. Vám, kresťania, opakujem jeho meno a všetkým ho ohlasujem: Kristus Ježiš je počiatok a koniec, alfa a omega, kráľ nového sveta, tajomný a najvyšší dôvod ľudských dejín a nášho osudu. On je prostredník a akýsi most medzi zemou a nebom. On je Synom človeka vrcholne a dokonalejšie ako všetci ostatní, lebo on je Boží syn, večný a nekonečný, a je aj syn Márie, požehnanej medzi všetkými ženami, syn svojej matky podľa tela a našej matky zo spoločenstva s Duchom tajomného tela.

Ježiš Kristus! Pamätajte: On je ten, ktorého vám ohlasujeme pre večnosť a chceme, aby jeho meno zaznievalo po hranice sveta po všetky veky vekov.

RESPONZÓRIUM

2 Tim 1, 10; Jn 1, 16; Kol 1, 16-17
R. Náš Spasiteľ Ježiš Kristus zničil smrť a zjavil život a nesmrteľnosť evanjeliom. * Z jeho plnosti sme my všetci dostali milosť za milosťou.
V. Všetko je stvorené skrze neho a pre neho. On je pred všetkým a všetko v ňom spočíva. * Z jeho plnosti sme my všetci dostali milosť za milosťou.

HYMNUS TE DEUM

Teba, Bože, chválime, *
teba, Pane, velebíme,
Teba, večný Otče, *
uctieva celá zem.
Tebe všetci anjeli, *
tebe nebesia i všetky mocnosti,
tebe cherubíni a serafíni *
bez prestania prespevujú:
Svätý, * svätý, * svätý *
Pán, Boh zástupov.
Plné sú nebo i zem *
tvojej veleby a slávy.

Teba oslavuje *
slávny zbor apoštolov;
teba velebí *
veľký počet prorokov;
teba chváli *
vznešený zástup mučeníkov;
teba oslavuje *
svätá Cirkev po celej zemi,
teba, Otče, *
nesmierne velebného,
i tvojho milovaného, *
pravého a jediného Syna,
aj Ducha Svätého, *
Tešiteľa nášho.

Kriste, *
ty si kráľ slávy.
Ty si Otcov Syn *
od večnosti.
Ty si neváhal vstúpiť do života Panny, *
stal si sa človekom, aby si vykúpil človeka.
Ty si zvíťazil nad smrťou *
a otvoril si veriacim nebeské kráľovstvo.
Ty sedíš po pravici Boha *
v sláve svojho Otca.
Veríme, *
že ako sudca ešte raz prídeš.

Preto ťa prosíme, pomáhaj svojim služobníkom, *
ktorých si vykúpil predrahou krvou.
Pripočítaj nás ku svojim svätým *
vo večnej sláve.

Táto posledná časť sa môže vynechať.

Zachráň, Pane, svoj ľud *
a žehnaj svojich dedičov.
A spravuj ich *
a vyvýš ich až naveky.
Po všetky dni *
dobrorečíme tebe.
A chválime tvoje meno naveky, *
až na veky večné.
Vo svojej láskavosti, Pane, *
chráň nás v tento deň pred hriechom.
Zmiluj sa, Pane, nad nami, *
zmiluj sa nad nami.
Tvoje milosrdenstvo, Pane, nech je nad nami, *
ako dúfame v teba.
V teba, Pane, som dúfal, *
nebudem zahanbený naveky.

MODLITBA
Bože, láskavý Otče, vo sviatosti krstu prijal si nás za svojich a urobil si nás synmi svetla; prosíme ťa, nedopusť, aby sme upadli do tmy bludu, ale pomôž nám stále vyžarovať svetlo tvojej pravdy. Skrze nášho Pána Ježiša Krista, tvojho Syna, ktorý je Boh a s tebou žije a kraľuje v jednote s Duchom Svätým po všetky veky vekov.

Generované: 18. december 2008, 20:03.
www.breviar.sk © 1999-2008 Juraj Vidéky